text:
လိူၼ် November ဝၼ်းထီႉ9 ၶၢဝ်းယၢမ်းၵၢင်ၼႂ် (9:15)မူင်း ၼၼ်ႉ ၸုမ်း ႁႅင်းၵၢၼ်ၽွမ်ႉႁူမ်ႈ Workers Solidarity Association (W.S.A) မီး ပၢင်ႁူပ်ႉထူပ်း ဢုပ်ႇဢူဝ်းၵၼ်လႄႈ လႅၵ်ႈလၢႆႈ တၢင်းႁူႉၵၼ် တီႈလုမ်းမႅပ်ႇ (MAP) ၵဵင်းမႆႇ ၵူၼ်းၶိုၼ်ႈႁွတ်ႈမီး (24)ၵေႃႉ ဝႃႈၼႆ။
ပၢင်ႁူပ်ႉထူပ်းဢုပ်ႇဢူဝ်းၵၼ်ၼႆႉ ပိူင်လူင်မၼ်း ၶႂ်ႈႁႂ်ႈၸုမ်း(W.S.A) မီးလွင်ႈ ၽွမ်ႉႁူမ်ႈၵၼ် ၶိုၼ်ႈမႃးၶိုၼ်းသေ မီးႁႅင်းယႂ်ႇမႃးလိူဝ်ၵဝ်ႇ၊ ၶႂ်ႈႁႂ်ႈပီႈၼွင်ႉ ၸိူဝ်းလႆႈယၢၼ်မိူင်းမႃး မီးလွင်ႈၶတ်းၸႂ် ၶဝ်ႈဢွၵ်ႇ မေႃ ၸွႆႈထႅမ်တေႃႇၵၼ်၊ ႁႂ်ႈမေႃဝႆႉသတိ ဝိရိယ ၼိူဝ်တူဝ်ၵဝ်ႇလႄႈ ၽိုၵ်းႁႂ်ႈမေႃ ႁတ်းမိုတ်ႈၵိုဝ်း လၢတ်ႈၵႂၢမ်းၽၢႆႇၼႃႈ ၵူၼ်းတင်းၼမ် ၼႆ။
လိူဝ်သေၼၼ်ႉ ႁူဝ်ၼႃႈ ၽၢႆႇသုၼ်ႇလႆႈႁႅင်းၵၢၼ် ၼႂ်းၶူင်းၵၢၼ်မႅပ်ႇ(Map) သူႇၶျၢတ်ႉ ဢွၼ်ႁူဝ်သေ ႁႂ်ႈၽူႈၶဝ်ႈၸုမ်းလႄႈ ၽူႈလဵပ်ႈႁဵၼ်း ၸႅၵ်ႇပဵၼ် သၢမ်ၸုမ်း လႅၵ်ႈလၢႆႈ ပၼ်တၢင်းႁၼ်ထိုင်ၼိူဝ် ၸုမ်း (W.S.A) (5) ၶေႃႈ (1) ပၼ်ႁႃၼႂ်းၸုမ်း(W.S.A) ၸိူဝ်းပူၼ်ႉမႃး မီးသင်လၢႆလၢႆ ။ (2)ထုၵ်ႇလႆႈလိူၵ်ႈ ၽူႈဢွၼ်ႁူဝ်လီ ၼိုင်ႈၵေႃႉ ၸိူင်ႉႁိုဝ် ။ (3)ၽူႈဢွၼ်ႁူဝ် ဢၼ်ႁဝ်းဢမ်ႇလႆႈၸႂ် သမ်ႉ ၸိူင်ႉႁိုဝ် ။ (4)ၶႂ်ႈႁႂ်ႈၽူႈၶဝ်ႈၸုမ်း မီးၸႂ် ပဵၼ်ၸိူင်ႉႁိုဝ် ။(5)ၸွင်ႇၶႂ်ႈႁႂ်ႈ ၸုမ်း(W.S.A) မီးလွင်ႈယိုၼ်းယၢဝ်းၶၢဝ်းၼႃႈသေ မီးသုၼ်ႇ ၶဝ်ႈႁူမ်ႈ တၢင်ႇလၢတ်ႈလႆႈ ၼႂ်းပၢင်လိူၵ်ႈတင်ႈ ပီႊ2015 ၼႆ ။
ႁူဝ်ၼႃႈ သူႇၶျၢတ်ႉ လၢတ်ႈဝႃႈ “ၸုမ်း(W.S.A) ႁဝ်းၶႃႈၼႆႉ ပေႃးပဵၼ်ႁိူၼ်း ၵေႃႈ တေပဵၼ်ႁိူၼ်း ဢၼ်မီး လွင်ႈလႅင်း ၊ ပေႃးပဵၼ်ၶႃးမုင်းႁိူၼ်းၵေႃႈ ႁႂ်ႈ လႆႈ ၵင်ႈလႅတ်ႇ ၵင်ႈၾူၼ်ပၼ် တႃႇပီႈၼွင်ႉ ႁႅင်းၵၢၼ် ယၢၼ်မိူင်း လႆႈပိုင်ႈ ဢိင် ၊ ၵူၺ်းၵႃႈ ၶႂ်ႈႁႂ်ႈၶဝ် ၶိုၼ်းပဵၼ်သဝ်ႁိူၼ်း ဢၼ်လီသေ ၼမ်လိူဝ်မႃး ပုၼ်ႈတႃႇႁူၼ်းမၼ်ႈၵိုမ်း ယႃႇပေႁဵတ်းႁႂ်ႈႁိူၼ်း လႆႈၵူၼ်ႇပင်း” တႅၵ်ႈၼိူင်း ၼႄၵႂႃႇ ၼင်ႇၼႆ။
ႁူဝ်ပဝ်ႈ ၸုမ်း(W.S.A) ၼၢင်းသႅင်ငိုၼ်း လၢတ်ႈဝႃႈ “ပီႈၼွင်ႉႁဝ်း ၸိူဝ်းလႆႈ ယၢၼ်မိူင်းမႃးၼၼ်ႉ ၶႂ်ႈႁႂ်ႈၶဝ်လႆႈမီး တီႈပိုင်ႈဢိင် ပုၼ်ႈတႃႇၶဝ်လီလီ ၊ ၼင်ႇႁိုဝ်ပိူၼ်ႈ တေဢမ်ႇယွၵ်ႇလႅၼ် ပႅတ်ႉၵိၼ် လၢႆ ၶဝ်လႆႈ ၼၼ်ႉ လႆႈၶဝ်ႈ ၸွႆႈထႅမ် ၸိၸမ်ႈပၼ်ၶဝ် ၊ ယဝ်ႉၵေႃႈ ၼင်ႇႁိုဝ်ပေႃးတေ မီးလွင်ႈႁူမ်ႇလူမ်ႈ လွတ်ႈၽေး ၵႂႃႇမႃးငၢႆႈ လႆႈၼႂ်းမိူင်းထႆးၼၼ်ႉ ၸွႆႈထႅမ်ၶဝ် ႁဵတ်းဝတ်း” ၼႆ။
လွင်ႈယၢပ်ႇၽိုတ်ႇ မုၵ်ၸုမ်းတေႉ “မိူဝ်ႈဢွၼ်တၢင်း ႁဝ်းၶႃႈ ပိုတ်ႇလုမ်း ဝႆႉ ႁင်းၵူၺ်း ၊ ယွၼ်ႉဢမ်ႇပေႃးလႆႈ လွင်ႈၸွႆႈထႅမ် ၵုမ်ႇထူၼ်ႈလႄႈ မိူဝ်ႈလဵဝ် လႆႈမႃးပိုင်ႈဝႆႉ တီႈလုမ်းမႅပ်ႇ(MAP) ၊ ၵူၺ်းမိူဝ်ႈ ပူၼ်ႉမႃး သွင်လိူၼ် ၼၼ်ႉ ၽူႈႁွင်ႉၵႂၢမ်း ၼၢင်းမူၺ်ငိုၼ်းတႄႉ မႃးၸွႆႈထႅမ်ဝႆႉ ၶႅပ်းၵႂၢမ်း(300)ၶႅပ်း ႁႂ်ႈဢဝ်ၶၢႆၼႆသေ ႁဵတ်းပဵၼ် ငိုၼ်းၵွင်ၵၢင် ၼႂ်းမုၵ်ႉၸုမ်းၵႂႃႇ ၊ ၽူႈၶဝ်ႈၸုမ်း ႁဝ်းၶႃႈၵေႃႈ ယွၼ်ႉၶဝ် ၵႂႃႇၵႂႃႇမႃးမႃး လၢႆတီႈလၢႆတၢင်းလႄႈ ၵမ်ႉၽွင်ႈၵေႃႈ လႆႈထွၼ်သၢႆမၢႆၶဝ်ဢွၵ်ႇၼႂ်းၸုမ်း မိူဝ်ႈလဵဝ်ၵိုတ်း မွၵ်ႈ(95)ၵေႃႉၵူၺ်း” ၼႆ ၼၢင်းသႅင်ငိုၼ်း သိုပ်ႇလၢတ်ႈၵႂႃႇၼင်ႇၼႆ ။
ၼႂ်းလိူၼ်ၼႆႉ ပေႃးထိုင်မႃး ဝၼ်းထီႉ16 ၵၢင်ၶမ်ႈ ဝၼ်းလွႆးၵထူင်းၼၼ်ႉ ၸုမ်း(W.S.A) တေၵႂႃႇပႆၸွမ်း ၸုမ်းၵေႃလိၵ်ႈလၢႆးလႄႈ ၾိင်ႈငႄႈတႆး ၼႂ်းၵဵင်းမႆႇ လုၵ်ႉတီႈၽၵ်းတူတႃႈပႄး ႁိမ်းၵၢတ်ႇ မိူင်းမႂ်ႇ သေ တေပႆၵႂႃႇထိုင် ထႅတ်ႉသပၢၼ်း ၊ ဝၼ်းထီႉ(1-2-3.12.2013) လိူၼ်ၼႃႈၼႆႉၵေႃႈ တေၵႂႃႇ ၸွႆႈႁႃငိုၼ်းၵွင်ၵၢင် တႃႇပီႊမႂ်ႇတႆး တီႈဝတ်ႉၵူႇတဝ်ႈ ဝႃႈၼႆ။
ၶေႃႈယိူင်းဢၢၼ်းလူင်ၸုမ်း(W.S.A) (3)ၶေႃႈ
(1)ဝၢႆႇၽိုၼ်ႉသၢၼ်ၶတ်း လွင်ႈဢမ်ႇတြႃး ၼိူဝ်ႁႅင်းၵၢၼ်သေ လူလွမ်ပႂ်ႉပႃး သုၼ်ႇလႆႈသုၼ်ႇပဵၼ် ႁႅင်းၵၢၼ်ၽဵင်ႇပဵင်း။
(2)ၶပ်းၶိုင်တုၵ်းယွၼ်း ႁႂ်ႈမီးလွင်ႈႁူမ်ႇလူမ်ႈ လွတ်ႈၽေးလႄႈ ႁႂ်ႈမီးၽွၼ်းလီ ၵဵဝ်ႇလူၺ်ႈ သၽႃႇဝႁွပ်ႈတူဝ် ၶူပ်ႇမိူဝ်ႈတိုၵ်ႉ။
(3)ၵမ်ႉထႅမ် ၼႂ်းၵႄႈလုၵ်ႈလဵင်ႉလႄႈ ၸဝ်ႈၼၢႆး ၊ ႁူမ်ႈပႃး လုၵ်ႈလဵင်ႉတေႃႇလုၵ်ႉလဵင်ႉ ႁႂ်ႈမီးလွင်ႈမိုတ်ႉၵိုဝ်း ၸမ်ၸႂ်ၵၼ် ။
ဝၼ်းထီႉ(22.7.2007)ၼႆႉပဵၼ် ပီႊတႄႇတင်ႈ ၸုမ်းႁႅင်းၵၢၼ်ၽွမ်ႉႁူမ်ႈ (W.S.A) ႁူဝ်ပဝ်ႈ ၵေႃႉဢွၼ်တၢင်းသုတ်းပဵၼ် ၸၢႆးလႅင်း ၵႅမ်ႁူဝ်ပဝ်ႈပဵၼ် ၸၢႆးသၵ်း မီးၵူၼ်းၶဝ်ႈၸုမ်း မွၵ်ႈ(20)ၵေႃႉ ပၵ်းလုမ်းဝႆႉတီႈ ၽၢႆႇလင် ဝတ်ႉ ဢူးမူင်း ၼႂ်းၶဵတ်ႇၵူင်ၼွႆႉသေ တႄႇတင်ႈမႃး ၶွပ်ႇၶူပ်ႇၼိုင်ႈပီႊ လႅၵ်ႈလၢႆႈ ႁူဝ်ပဝ်ႈ ၼိုင်ႈပွၵ်ႈ ဝႃႈၼႆ။
တႄႇဢဝ် ၼႂ်းပီႊ2011 မႃးတႄႉ သွင်ပီႊ ၼိုင်ႈပွၵ်ႈ လႅၵ်ႈလၢႆႈႁူဝ်ပဝ်ႈ မိူဝ်ႈလဵဝ် ႁူဝ်ပဝ်ႈ(W.S.A) ပဵၼ် ၼၢင်းသႅင်ငိုၼ်း ၵႅမ်ႁူဝ်ပဝ်ႈပဵၼ် ၼၢင်းထွင်းၶမ်း ၽူႈၶဝ်ႈၸုမ်းမီး မွၵ်ႈ(95)ၵေႃႉ ပေႃးဝၼ်း ဢႃးတိတ်ႉ လႄႈ ဝၼ်းသဝ်(6မူင်း တေႃႇထိုင်9မူင်း)ၼႆႉ မီးလွင်ႈတၢင်းၵႃႈ ၾိင်ႈငႄႈ ၾိင်ႈထုင်းတႆး ၼႂ်းၵၢတ်ႇသူၼ်ၵႅဝ်ႈ တီႈၸၼ်ႉသၢမ် ၵူႈဝူင်ႈ ဝႃႈၼႆ။
ဝၢႆးပၢင်ဢုပ်ႇဢူဝ်းလႄႈ လႅၵ်ႈလၢႆႈတၢင်းႁူႉၵၼ် ယဝ်ႉတူဝ်ၵႂႃႇ ၼႂ်းၶၢဝ်းယၢမ်း ၵၢင်ဝၼ်းတဵင်ႈ (12:00)မူင်း ယဝ်ႉၼၼ်ႉ မီးပၢင် ၵိၼ်ၶဝ်ႈႁူမ်ႈမူႇ ၵၼ်သေ မိူဝ်းႁိူၼ်းၽႂ်ႇ ႁိူၼ်းမၼ်းၵႂႃႇ မိူဝ်ႈ 10.11.2013 သိုပ်ႇမီး ပၢင်ဢုပ်ႇဢူဝ်းၵၼ် လွင်ႈပွႆး လွႆးၵထူင်းလႄႈ ပွႆးပီႊမႂ်ႇတႆးထႅင်ႈ ဝႃႈၼႆ ။


c: text/html

text:
တင်ႈတႄႇပီ 2015 ပၢင်လိူၵ်ႈတင်ႈယဝ်ႉသေ ၾၢႆႇတေႃႇဢွင်ႇသၢၼ်းၸူႉၵျီႇ ဢွင်ႇပေႉသေပဵၼ်လူင်ပွင်ၸိုင်ႈ မႃးၼႂ်းၶၢဝ်းတၢင်းသၢမ်ပီ ၵေႃႈတဵမ်မႃးယဝ်ႉ တီႈဢၼ်ပႃႇတီႇၼူၵ်ႉယုင်းၶိုၼ်ႈမႃးၼႆႉ လွင်ႈလႅၵ်ႈလၢႆႈသမ်ႉမီး ၸိူင်ႉႁိုဝ် ဢၼ်ဝႃႈၼၼ်ႉ ႁဝ်းၶႃႈမႃးထတ်းသၢင်တူၺ်း။
ဢွၼ်ၼႃႈ ၵွၼ်ႇပၢင်လိူၵ်ႈတင်ႈပႆႇၸတ်းမိူဝ်ႈပီ 2015 ၼၼ်ႉ တပ်ႉသိုၵ်းလူင်ပွင်ၸိုင်ႈမၢၼ်ႈလႄႈ တင်းသိုၵ်းပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး ပဵၼ်ပၢင်တိုၵ်းၵၼ် ထိုင်တီႈသမ်ႉပေႃးလႆႈၵိုတ်း ယင်ႉပႅတ်ႈ ပၢင်တွတ်ႈၶႅပ်းၵၢင်ၸႂ် လၢႆလၢႆဝဵင်း၊ ၵူၺ်းၵႃႈ ဝၢႆးသေပႃႇတီႇၼူၵ်ႉယုင်းဢွင်ႇပေႉပၢင်လိူၵ်ႈတင်ႈ ယဝ်ႉၵေႃႈ တီႈလႆႈႁၼ်ဢၼ်တႅၵ်ႇလႅင်း ပုၼ်ႈတႃႇၶိူဝ်းတႆးလႄႈၼႂ်းမိူင်းတႆးႁဝ်း တၢင်းၼႃႈမိူင်းပွတ်းႁွင်ႇ လႆႈပဵၼ်ပၢင်တိုၵ်းၵၼ်ႁၢဝ်ႈႁႅင်း၊ ၸုမ်းဢူၺ်းလီပွတ်းႁွင်ႇၶဝ် လႆႈထုၵ်ႇမၵ်းမၼ်ႈပဵၼ်ၸုမ်းၵေႃႇၵၢၼ်ႁၢႆႉၵႂႃႇ။ လိူဝ်သေၼၼ်ႉ တွၼ်ႈတႃႇၵူၼ်းဝၢၼ်ႈၵူၼ်းမိူင်းႁဝ်း လႆႈၶၢမ်ႇတၢမ်ႇမၼ်း လႆႈလူႉတၢႆမိူၼ်ၼင်ႇသတ်း၊ ၵၢၼ်ၽုၵ်ႇသွမ်ႈၵႃႉၶၢႆ မိူၼ်ၼင်ႇၶဝ်ႈၵၢပ်ႇၸိူဝ်းၼႆႉ ၶၼ်မၼ်းတူၵ်း ႁဵတ်းႁႂ်ႈၵူၼ်းမိူင်းႁဝ်းတူၵ်းတၢင်း ယၢပ်ႇၽိုတ်ႇတႄႉတႄႉဝႃႈဝႃႈယူႇ လႆႈႁၼ်ၸိူင်ႉၼႆ။
ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ပွၵ်ႈၵမ်းၼိုင်ႈ ပွၵ်ႈၵမ်းသွင်ၵေႃႈ ပဵၼ်မႃးယဝ်ႉ၊ ၼႂ်းပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ပွၵ်ႈၵမ်းသွင်ၼၼ်ႉ ၼႂ်းၵၢၼ်ႁူမ်ႇလူမ်ႈၼၼ်ႉ တၢင်းၾၢႆႇၸုမ်းၸၢဝ်းၶိူဝ်းတင်းတပ်ႉသိုၵ်း လူင်ပွင်ၸိုင်ႈမၢၼ်ႈ လႆႈမီးလွင်ႈထဵင်ၵၼ်ႁၢဝ်ႈႁႅင်း၊ ထိုင်ပၢင်ၵုမ်သမ်ႉပေႃးၶႂ်ႈၸမ်ယၢႆႈ။
ၵဵဝ်ႇၵပ်းလူၺ်ႈလွင်ႈႁူမ်ႇလူမ်ႈၼႆႉသေ ၸွမ်သိုၵ်းလူင်မိၼ်းဢွင်ႇလၢႆႇ ယၢမ်ႈလၢတ်ႈဝႃႈ- ၶႂ်ႈႁဵတ်း DDR တီႈပွင်ႇ DDR ၼႆႉပွင်ႇဝႃႈ ပူတ်းၵွင်ႈလႄႈဝၢင်းၶိူင်ႈ ယႃႉတပ်ႉသိုၵ်းလႄႈၶိုၼ်းမႄးၶွတ်ႇၽွတ်ႈၵၢၼ်ႁူမ်ႇလူမ်ႈ ဝႃႈၼၼ်သေတႃႉ ပေႃးဝႃႈၸုမ်းၸၢဝ်းၶိူဝ်းပူတ်းယႃႉတပ်ႉသိုၵ်းၵေႃႈ ၾၢႆႇတပ်ႉသိုၵ်းလူင်ပွင်ၸိုင်ႈၵေႃႈ တေလႆႈပူတ်းယႃႉမိူၼ်ၵၼ်သေ ၶိုၼ်းမႄးၶွတ်ႇၽွတ်ႈမႂ်ႇမႂ်ႇၼႆ ၸုမ်းၸၢဝ်းၶိူဝ်းလၢတ်ႈၼၼ်ႉ ၾၢႆႇတပ်ႉသိုၵ်းမၢၼ်ႈဢမ်ႇယွမ်းႁပ်ႉ၊ ၵၢင်ၸႂ်တပ်ႉသိုၵ်းမၢၼ်ႈတႄႉ ၶႂ်ႈႁႂ်ႈယႃႉပႅတ်ႈတပ်ႉသိုၵ်း ၸုမ်းၸၢဝ်းၶိူဝ်းလႄႈ ႁႂ်ႈမီးတပ်ႉသိုၵ်းလူင်ပွင်ၸိုင်ႈဢၼ်လဵဝ်ၵူၺ်း။ လွင်ႈၼႆႉ ၸုမ်းၸၢဝ်းၶိူဝ်းလႄႈတပ်ႉသိုၵ်းမၢၼ်ႈၶဝ် လႆႈထဵင်ၵၼ်မႃးယူႇ လႆႈႁၼ်ၼင်ႇၼႆ။
ဢိင်ၼိူဝ်ၾၢႆႇသိုၵ်းလူင်ပွင်ၸိုင်ႈၶဝ် ယူႇၼိူဝ်လၵ်းမိူင်း 2008 သေ ဢဝ်လၵ်းမိူင်းဢၼ်ၼႆႉ မိပ်ႇငႅၼ်းၸၢဝ်းၶိူဝ်း ဢၼ်ယူႇၼႂ်းမိူင်းႁူမ်ႈတုမ်၊ ဢဝ်လွၵ်းလၢႆးၵၢၼ်မိူင်းၵၢၼ်သိုၵ်း လဵၼ်ႈႁူဝ်ၸၢဝ်းၶိူဝ်း ၸႅၵ်ႇယႅၵ်ႈၸၢဝ်းၶိူဝ်း ၽိတ်းၽႅၵ်ႇၵၼ်မႃးယူႇတႃႇသေႇ၊ ၼႂ်းမိူင်းတႆး တေႃႇပေႃးထိုင်မိူင်းၶၢင် ပၢင်တိုၵ်းလႄႈၵူၼ်းပၢႆႈၽေးယင်း ဢမ်ႇပႆႇထၢတ်ႇသေပွၵ်ႈ တေႃႇထိုင်ႁၢၼ်ႉယၢမ်းလဵဝ်။
ပေႃးမႃးတူၺ်းၶိုၼ်းမိူဝ်ႈလဵဝ်ၵေႃႈ ၾၢႆႇလူင်ပွင်ၸိုင်ႈ တိုၵ်းသူၼ်းၸၢဝ်းၶိူဝ်းယႂ်ႇ တႃႇတေၸတ်းႁဵတ်း ပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင် ပွၵ်ႈၵမ်းသၢမ်ၼႂ်းပီ 2018 ၼႆႉ၊ ဢၼ်ၸိူဝ်းၼႆႉ တၢင်းၸုမ်းၸၢဝ်းၶိူဝ်းလႄႈ လူင်ပွင်ၸိုင်ႈ တင်းၾၢႆႇတပ်ႉသိုၵ်း လႆႈႁူပ်ႉထူပ်းဢုပ်ႇၵုမ်ၵၼ်မႃး၊ တူၵ်းလူင်းလႆႈၸႂ်ၵၼ်မႃး တႃႇတေႁဵတ်းပၢင်ၵုမ်လူင်ၸိူဝ်ႉၸၢတ်ႈၽႂ်မၼ်းသေ ဢဝ်သဵင်ၵၢင်ၸႂ်ၽႂ်မၼ်းတၢင်ႇၼႄ ၼႂ်းပၢင်ၵုမ်လူင်ႁူဝ်ပၢၵ်ႇပီ 21 ပၢင်လူင်ၼၼ်ႉယူႇ။
ၵူၺ်းၵႃႈ ပေႃးမႃးတူၺ်းပၢင်ၵုမ်လူင်ႈၼႃႈ ဢၼ်ၸုမ်းၸၢဝ်းၶိူဝ်းတႆးႁဝ်းၶဝ် လူင်းၸတ်းႁဵတ်းၼႆႉ သမ်ႉလႆႈႁၼ်ၾၢႆႇတပ်ႉသိုၵ်းမၢၼ်ႈၶဝ် ႁႄႉႁၢမ်ႈတပ်ႉ ဢမ်ႇပၼ်ၸတ်းႁဵတ်း။ လိူဝ်သေၼၼ်ႉ သမ်ႉလႆႈငိၼ်းဝႃႈ ပေႃးဝႃႈ RCSS ဢွၼ်ႁူဝ်သေႁဵတ်းၸိုင် ပၢင်ၵုမ်ၼႆႉ လိူဝ်သေတီႈလၢင်းၶိူဝ်း ဢမ်ႇပၼ်ၶႂၢင်ႉႁဵတ်း၊ ပေႃးပဵၼ်တႅၼ်းၽွင်း ဢွၼ်ႁူဝ်ၸတ်းႁဵတ်းတႄႉ ပၼ်ၶႂၢင်ႉယူႇၼႆသေ ဢဝ်တပ်ႉသိုၵ်းၵႂႃႇပိၵ်ႉဢိုတ်းႁၢမ်ႈတပ်ႉ ၵဝ်းယႃႉပၢင်ၵုမ်တႆး ယူႇလၢႆလၢႆတီႈ၊ ဝၢႆးၼၼ်ႉ လူင်ပွင်ၸိုင်ႈမိူင်းတႆး ဢွၵ်ႇၶေႃႈပိုၼ်ၽၢဝ်ႇဝႃႈ ၵဵဝ်ႇၵပ်းလူၺ်ႈတႃႇတေၸတ်းႁဵတ်း ပၢင်ၵုမ်လူင်ၸိူဝ်ႉၸၢတ်ႈတႆးလႄႈ ပၢင်လူင်ႈၼႃႈလူင်းပိုၼ်ႉတီႈႁူပ်ႉထူပ်း ဢဝ်ၵၢင်ၸႂ်ၵူၼ်းမိူင်းၼႆႉ ပၼ်ၶႂၢင်ႉႁဵတ်းၵႂႃႇယူႇ။
မိူဝ်ႈၽွင်းတပ်ႉသိုၵ်းမၢၼ်ႈၶဝ် ၶဝ်ႈၵဝ်းပၢင်ၵုမ်တႆးယူႇၼၼ်ႉ လႆႈႁၼ်ၸွမ်သိုၵ်းလူင်ယွတ်ႈသိုၵ်း ႁူဝ်ပဝ်ႈ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး ႁိုဝ် ဢမ်ႇၼၼ် ပဵၼ်ဝႆႉႁူဝ်ပဝ်ႈ ၵေႃပွင်ၵၢၼ်ၽွမ်ႉႁူမ်ႈ ၸိုင်ႈတႆး CSSU လၢတ်ႈတီႈသိုဝ်ႇၶၢဝ်ႇဝႃႈ- “ပၢင်ၵုမ်ၼႆႉ ဢမ်ႇလႆႈႁဵတ်းဝဵင်းတူၼ်ႈတီးၵေႃႈ ႁဵတ်းတၢင်ႇတီႈလႆႈယူႇ၊ ႁဵတ်းၼႂ်းထိူၼ်ႇၵေႃႈယင်းလႆႈၵွၼ်ႇ။ ပိူင်လူင်မၼ်း လူဝ်ႇလႆႈသဵင်ၵူၼ်းမိူင်းၵူၺ်း။ တေႃႈၼင်ႇမိူဝ်ႈပၢၼ်ၸဝ်ႈၾႃႉ ၶဝ်ယင်းႁဵတ်းသုမ်ႉမၢၼ်ႇတၢပ်ႈသေ ႁဵတ်းၼႂ်းထိူၼ်ႇမႃးၵူၺ်း၊ ဢမ်ႇၸႂ်ႈဝႃႈ ႁဵတ်းၼႂ်းမျဵဝ်ႉၼႂ်းဝဵင်းၸိူင်ႉၼႆ၊ ဢၼ်သိုၵ်းမၢၼ်ႈၶဝ် ႁႄႉႁၢမ်ႈတပ်ႉၼၼ်ႉၵေႃႈ ယွၼ်ႉသိုၵ်းမၢၼ်ႈၶဝ် ဢမ်ႇပွင်ႇၸႂ်ၵၼ်လီလႄႈ လွင်ႈၵပ်းသိုပ်ႇၶဝ်ပႆႇၶဝ်ႈၵၼ်လီၵူၺ်း”- လၢတ်ႈၵႂႃႇၼင်ႇၼႆ။
ဝၢႆးသေၸွမ်သိုၵ်းလူင်ယွတ်ႈသိုၵ်း လၢတ်ႈတီႈသိုဝ်ႇၶၢဝ်ႇယဝ်ႉဝၼ်းၼိုင်ႈၵူၺ်း လူင်ပွင်ၸိုင်ႈမိူင်းတႆး ၶိုၼ်းႁုပ်ႈယိုတ်းၶေႃႈၶႂၢင်ႉသေလၢတ်ႈဝႃႈ- လိူဝ်သေတီႈလၢင်းၶိူဝ်းတီႈလဵဝ် တိုၼ်းဢမ်ႇပၼ်ၶႂၢင်ႉႁဵတ်းတီႈလႂ်။ ၵွပ်ႈၼၼ် ဝၢႆးသေလိၵ်ႈႁုပ်ႈယိုတ်း လွင်ႈပၼ်ၶႂၢင်ႉၼၼ်ႉဢွၵ်ႇမႃးယဝ်ႉၵေႃႈ ၾၢႆႇတပ်ႉသိုၵ်းၶဝ် ဢဝ်လွင်ႈထၢင်ႇႁၢင်ႈ ၵဝ်းယႃႉတဝ် ပၢင်လူင်ႈၼႃႈႁူပ်ႉထူပ်းၵူၼ်းမိူင်း ႁဵတ်းႁႂ်ႈပၢင်ၵုမ်ႁူပ်ႉထူပ်းၵူၼ်းမိူင်း ဢမ်ႇမီးလွင်ႈထၢင်ႇႁၢင်ႈလွတ်ႈလႅဝ်း။
ပေႃးမႃးတူၺ်းၵူၼ်းမိူင်းႁဝ်းတႄႉ ဢွၼ်ၵၼ်ပၵ်းတႃပႂ်ႉတူၺ်းယူႇ ၼိူဝ်ပၢင်ၵုမ်တႆးႁဝ်း တေၵႂႃႇၸိူင်ႉႁိုဝ်ၵၼ်။ လိူဝ်သေၼၼ်ႉ တီႈတၢင်းၼႃႈမိူင်းပွတ်းႁွင်ႇၵေႃႈ တပ်ႉသိုၵ်းဢူၺ်းလီပွတ်းႁွင်ႇလႄႈ တပ်ႉသိုၵ်းလူင်ပွင်ၸိုင်ႈမၢၼ်ႈၶဝ် ပဵၼ်ပၢင်တိုၵ်းၵၼ်၊ ဢၼ်ၼႆႉ ၵူၼ်းမိူင်းႁဝ်းလႆႈပၢႆႈၽေးၼပ်ႉႁူဝ်ႁဵင်မၼ်း၊ ယင်းပႆႇႁိုင်သင် တပ်ႉသိုၵ်းၶွင်ႇသီႇဢဝ်ၶိုၼ်းၸိုင်ႈတႆးလႄႈ ပႃႇတီႇမႂ်ႇသုင်ၸိုင်ႈတႆး ပဵၼ်ပၢင်တိုၵ်းၵၼ်၊ ဢၼ်ၼႆႉၶႅၼ်းႁဵတ်းႁႂ်ႈၵူၼ်းမိူင်းႁဝ်း တူၵ်းၸႂ်တိုၼ်ႇ ပၵ်းတႃပႂ်ႉတူၺ်းဝႃႈ ပဵၼ်လိူင်ႈယႂ်ႇလူင်တႄႉတႄႉ တႃႇတႆးယူႇ။
ၵူၺ်းၵႃႈ တီႈၸိူဝ်းဢၼ်ပဵၼ်ယူႇၽွင်းၼႆႉ ၶႃႈႁဝ်းၽူႈတႅမ်ႈလိၵ်ႈတႄႉ ထတ်းႁၼ်ယူႇဢၼ်ၼိုင်ႈ၊ ပိူင်ၼိုင်ႈၼႆႉ မၢၼ်ႈၶဝ်ၽႅၼ်ၵၢၼ်ဝႃႈ တေလႅၵ်ႈလၢႆႈပူႇၵႄႇပူႇၵၢင်ႉ ၽူႈၵွၼ်းဢိူင်ႇ ၸႄႈဝဵင်းၵူႈတီႈတီႈပတ်းပိုၼ်ႉမိူင်း ႁႂ်ႈယဝ်ႉၼႂ်းပီသဵင်ႈၼႆႉ ဝႃႈၼႆ။ ပေႃးမႃးတူၺ်းတႄႉဝႃႈ ပဵၼ်ၵၢၼ်ဢၼ်လဵၵ်ႉၼွႆႉဢွၼ်ႇၵူၺ်းၵေႃႈ ၸၢင်ႈပဵၼ်တၢင်းယၢပ်ႇလူင် တႃႇတႆးႁဝ်းမိူဝ်းၼႃႈလႆႈဢိူဝ်ႈ ၶႃႈႁဝ်းထတ်းႁၼ်ၼင်ႇၼႆ။
ၵွပ်ႈပိူဝ်ႈၸိူင်ႉၼၼ် ပေႃးမႃးတူၺ်းၵၢၼ်မၢၼ်ႈၶဝ်တႄႉ မိူၼ်ၼင်ႇၶဝ်ႁႄႉႁၢမ်ႈတပ်ႉ ပၢင်လူင်ႈၼႃႈႁူပ်ႉထူပ်း ၵူၼ်းမိူင်းၵေႃႈ ၶဝ်ဢွင်ႇမၢၼ်ၵႂႃႇယဝ်ႉ၊ လွင်ႈတႃႇတေလိူၵ်ႈၽူႈဢွၼ်ႁူဝ် ပူႇၵႄႇပူႇၵၢင်ႉ ၽူႈၵွၼ်းဢိူင်ႇ ၽူႈၵွၼ်းၸႄႈဝဵင်းၸိူဝ်းၼႆႉၵေႃႈ ၶဝ်ၶတ်းၸႂ်ႁဵတ်းယူႇၶိူဝ်းၶိူဝ်းယႂ်းယႂ်း ၸိူဝ်းဢၼ်ပဵၼ်ၵၢၼ်မၢၼ်ႈၶဝ် လူဝ်ႇႁဵတ်း။
ၵူၺ်းၵႃႈတီႈၼႆႈ ၶႃႈႁဝ်းႁၼ်ဝႃႈ ၽွင်းၶၢဝ်းဢၼ်ပဵၼ်မႃးယူႇၸိူင်ႉၼႆၼႆႉ ၵူၼ်းမိူင်းႁဝ်း ၵူၺ်းၵုမ်ႇၵႂႃႇႁၼ်ၵႂႃႇတူၺ်း တႆးတေႃႇတႆးယိုဝ်းၵၼ်၊ ပၢင်ၵုမ်တႆးႁဝ်းလူဝ်ႇ ပဵၼ်ၸိူင်ႉႁိုဝ်၊ ပၢင်တိုၵ်းလူး တေယဵၼ်မိူဝ်ႈလႂ်၊ ၵုမ်ႇၵႂႃႇၶဝ်ႈၸႂ်ၸိူဝ်းၼၼ်ႉၵူၺ်းတႄႉ ဢမ်ႇပႆႇပဵၼ်၊ မၼ်းပဵၼ်လၢႆးပိူၼ်ႈလဵၼ်ႈႁႂ်ႈႁဝ်း လိုမ်းပႅတ်ႈ ၵၢၼ်ဢၼ်ပိူၼ်ႈႁဵတ်းယူႇၶိူဝ်းၶိူဝ်းယႂ်းယႂ်းဢိူဝ်ႈ။
သင်ၸိူဝ်ႉဝႃႈႁဝ်းလိုမ်းပႅတ်ႈ လွင်ႈဢၼ်ပိူၼ်ႈလႅၵ်ႈလၢႆႈပၼ်ႁဝ်း ၵဵဝ်ႇၵပ်းလွင်ႈၽူႈဢွၼ်ႁူဝ် ပူႇၵႄႇပူႇၵၢင်ႉ ၽူႈၵွၼ်းဢိူင်ႇ ၽူႈၵွၼ်းၸႄႈဝဵင်း ၼႂ်းမိူဝ်းၼႃႈ သင်ဝႃႈပိူၼ်ႈမႃးယူႇၼိူဝ်ႁဝ်းသေ ဢုပ်ႉပိူင်ႇၽွင်းငမ်းႁဝ်းၸိုင် လွင်ႈတၢင်းဢၼ်ႁဝ်းၶႂ်ႈလႆႈၶႂ်ႈပဵၼ်ၸိူဝ်းၼၼ်ႉ တေယူႇၼႂ်းမိုဝ်းပိူၼ်ႈၵူၺ်း၊ ဢမ်ႇယူႇၼႂ်းမိုဝ်းႁဝ်းယဝ်ႉ၊ ႁဝ်းတေလႆႈဢမ်ႇလႆႈၼၼ်ႉၵေႃႈ ယူႇတီႈၼႂ်းမိုဝ်းပိူၼ်ႈၵူၺ်း။ ၵွပ်ႈပိူဝ်ႈၼၼ် ၼႂ်းၶၢဝ်းဝၼ်းပိူၼ်ႈလိူၵ်ႈၵၼ်ယူႇ ၵူၼ်းတႆးႁဝ်းၶဝ်တင်းသဵင်ႈယႃႇၵုမ်ႇၵူၺ်းဝူၼ်ႉဝႃႈ မၼ်းဢမ်ႇလွင်ႈယႂ်ႇ၊ ဢမ်ႇၶႂ်ႈႁဵတ်းဢမ်ႇၶႂ်ႈဢဝ်ပုၼ်ႈၽွၼ်း လႄႈ ဝႄႈႁူဝ်ယူႇၵူၺ်း၊ ႁႂ်ႈတိုၵ်းသူၼ်းဝႃႈႁႂ်ႈႁတ်းၽိုတ်ႉဢဝ်တီႈယူႇ ပုၼ်ႈတႃႇတၢင်တူဝ်လႆႈၵူၼ်းဝၢၼ်ႈႁဝ်း ၵူၼ်းမိူင်းႁဝ်းသေၵမ်း ၶႂ်ႈတိုၵ်းသူၼ်းႁႅင်းႁႅင်းၼင်ႇၼႆ။
ၵူၺ်းၵႃႈမိူဝ်ႈလဵဝ်တႄႉ ၼင်ႇႁိုဝ်ၵူၼ်းမိူင်းႁဝ်းတေဝူၼ်ႉၵႂင်ယူႇၼၼ်ႉ ယူႇတီႈပိူၼ်ႈၽႅၼ်ၵၢၼ်သေ တမ်းဝၢင်းၵဝ်းယႃႉ၊ ႁဝ်းသမ်ႉၸွမ်းပဵၼ်ႁူင်ႇမႆႈၸႂ်ၸွမ်းသေ ပၵ်းၸႂ်ဢၼ်လဵဝ်ယူႇၸိုင် ဢၼ်ၼၼ်ႉပဵၼ်ၵၢၼ်ၾၢႆႇၽူႈၶဵၼ်ၶဝ် ဢွင်ႇၵႂႃႇဢၼ်ၼိုင်ႈယဝ်ႉ။ ၵွပ်ႈၼၼ် မၢၼ်ႈၶဝ်လဵၼ်ႈႁူဝ်ႁဝ်းယူႇၼႆႉ ၵဵဝ်ႇၵပ်းၵၢၼ်မိူင်းၵေႃႈလီ၊ ၵၢၼ်သိုၵ်းၵေႃႈလီ၊ မိူဝ်ႈလဵဝ် ၵၢၼ်ဢုပ်ႉပိူင်ႇၽွင်းငမ်းၵေႃႈလီ၊ ၸိူဝ်းၼႆႉၾၢႆႇၽူႈၶဵၼ်တမ်းဝၢင်းၽႅၼ်ၵၢၼ်ၶၢဝ်းယၢဝ်းသေ ႁဵတ်းသၢင်ႈယူႇၶိူဝ်းၶိူဝ်းယႂ်းယႂ်း။
တွၼ်ႈတႃႇတႆးႁဝ်းလူး ၵဵဝ်ႇၵပ်းၵၢၼ်မိူင်း၊ ၵၢၼ်သိုၵ်း၊ ၵၢၼ်ဢုပ်ႉပိူင်ႇၽွင်းငမ်း မီးလွင်ႈလူင်ႉလႅင်းၵၼ်သေ တမ်းဝၢင်းၽႅၼ်ၵၢၼ်ၵႂႃႇယဝ်ႉႁႃႉ၊ သဵၼ်ႈတၢင်းဢၼ်ၵူၼ်းမိူင်းတႆး ၵႂင်ယူႇမိူဝ်ႈလဵဝ်ၼႆႉ တေၸုင်ၸၼ်ၵၼ်ၵႂႃႇၸိူင်ႉႁိုဝ်။ ၵွပ်ႈၼၼ် ၵူၼ်းမိူင်းတႆးႁဝ်းလူဝ်ႇလႆႈလဵပ်ႈႁဵၼ်းလိုၵ်ႉလိုၵ်ႉသေ တႅပ်းတတ်းႁဵတ်းသၢင်ႈၵႂႃႇၸွမ်းၵၼ်ယူႇယဝ်ႉ ယွၼ်းၶွတ်ႇယွတ်ႈပၢႆၵႂၢမ်းၼင်ႇၼႆ။
ၸၢႆးၵွၼ်းလႅင်း (03/01/2018)

robotstxt: allowed

filter: keep


text:
ၵူၼ်းမိူင်းႁဝ်းလႆႈလွင်ႈလွတ်ႈလႅဝ်းတီႈ ဢိင်းၵလဵၵ်ႈမႃးၵေႃႈမီး 70 ပီယဝ့်။ ၵူၺ်းၵႃႈ လွင်ႈလွတ်ႈလႅဝ်း ၼႆႉဢမ်ႇ ပႆႇလႆႈႁပ်ႉသေဢိတ်း။ ပေႃးဝႃႈ ဢဝ်သုၼ်ႇလႆႈ ၵူႈမိူင်းမိူင်းဝႃႈၼႆၸိုင်…
1. တၢင်းႁၼ်ထိုင်၊တၢင်းဝူၼ်ႉ၊ တၢင်းလၢတ်ႈ၊ တၢင်းတႅမ်ႈ ႁဝ်းၶႃႈ ဢမ်ႇမီး လွင်ႈထၢင်ႈႁၢင်ႈလွတ်ႈလႅဝ်း
2. ဢၼ်ပဵၼ်ၵႂၢမ်းလၢတ်ႈ လိၵ်ႈလၢႆး ၾိင်ႈငႄႈၽႂ်မၼ်းၼၼ်ႉၵေႃႈ ဢမ်ႇမီးလွင်ႈလွတ်ႈလႅဝ်း
3. ဢမ်ႇမီးလွင်ႈထၢင်ႇႁၢင်ႈယူႇသဝ်း မီးဝၢၼ်ႈမီးၼႃးယူႇၵေႃႈ ဢမ်ႇလႆႈယူႇလီလီ လႆႈပၢႆႈလႆႈၼီ
4. ဢမ်ႇမီးလွင်ႈႁူမ်ႇလူမ်ႈ ၊ ဢမ်ႇမီးလွင်ႈထၢင်ႇႁၢင်ႈတႃႇၵႅတ်ႇၶေ ဢသၢၵ်ႈ သၢႆၸႂ်ၸဝ်ႈၵဝ်ႇ ၵူၼ်းမိူင်းႁဝ်းမီးယူႇၼႂ်းဝၢၼ်ႈၼႂ်းၼႃးၵေႃႈ သိုၵ်းလူင်ပွင်ၸိုင်ႈ တေမႃးတိၺွပ်း ယဵတ်ႈၶွၵ်ႈ ပေႃႉထုပ်ႉၶႃႈႁႅမ်မိူဝ်ႈလႂ် ၽႂ်ႁိုဝ်ၸၢင်ႈႁူႉလႆႈ။ တၵ်းလႆႈၾၢင်ႉၵႅမ်းတူဝ်ဝႆႉယူႇတႃႇသေႇ။
5. ၵူၼ်းမိူင်းႁဝ်းၶႃႈ ၺႃးလွင်ႈၶီႇၼဵၵ်း တဵၵ်းတဵင်မႃး တေႃႇဝၼ်းမိူဝ်ႈၼႆႉ
6. ၵူၼ်းမိူင်းဢမ်ႇမီးတၢင်းၽိတ်းၵေႃႈ လႆႈၶၢမ်ႇတၢင်းတီႉမတ်ႉ မၢပ်ႇမႂ်ၸိၼေးဝႃႈ မီးတၢင်းၽိတ်းၼႆသေ ၺႃးယဵတ်ႈၶွၵ်ႈ
7. ဢမ်ႇမီးလွင်ႈထၢင်ႇႁၢင်ႈ ပၼ်သဵင် လိူၵ်ႈတင်ႈၵူၼ်းလူင်ၸဝ်ႈၵဝ်ႇ။ မိူၼ်ၼင် ၼႃႈတီႈဢၼ်ဝႃႈ ပဵၼ်လိၼ်ၵမ်ႇ လိၼ်လမ်ၼၼ်ႉ ဢမ်ႇပၼ်လိူၵ်ႈတၢင်ႈ၊ ပူႇၵၢင်ႉၵေႃႉလဵဝ်ၵေႃႈ လူင်းလၢႆးမိူဝ်း တႃႇတၢင်းဝၢၼ်ႈသေ ပၼ်သဵင် တၢင်ၵူၼ်းတင်းဝၢၼ်ႈၵေႃႈယၢမ်ႈမီးမး။ ၵူၼ်းတၢင်ႇၵေႃႉ ဢမ်ႇမီးသုၼ်ႇလႆႈပၼ်သဵင်သင်။
ၵွပ်ႈၼႆလႄႈ လွင်ႈလွတ်ႈလဵဝ်း မိူင်းႁဝ်းၶႃႈၼႆႉ ၶႃႈႁၼ်ထိုင်ဝႃႈ ဢမ်ပႆႇမီး ။ ၶဝ်ဝႃႈမီးမႃး 70 ပီမိူင်းယဝ်ႉၼႆႉၵေႃႈ ၸိုဝ်ႈမၼ်းၵူၺ်း။ မိူၼ်တၢင်းဢမ်ႇလွတ်ႈလဵဝ်းသေဢိတ်း ။ ၶႃႈၶဝ်တႄႉ ၶႂ်ႈလႆႈလွင်ႈလွတ်ႈလႅဝ်း ဢၼ်ၸိုဝ်ႈသႂ်မၢၼ်ႇမႅၼ်ႈ၊ လွင်ႈလွတ်ႈလႅဝ်းဢၼ်တေႉ၊ ဢၼ်မီးလွင်ႈသုၼ်ႇလႆႈထၢင်ႇႁၢင်ႈတွၼ်ႈတႃႇၵူၼ်းမိူင်း တဵမ်တဵမ်ထူၼ်ႈထူၼ်ႈၼၼ်ႉၶႃႈဢေႃႈ။


text:
ၼႂ်းၶၢဝ်းတၢင်း မွၵ်ႈသွင်ပီႊၼႆႉ ပီႈၼွင်ႉ တႆးႁဝ်း ၸိူဝ်းယူႇသဝ်းပွတ်း ဢိူင်ႇမိူင်းမေႃႇ ၸေႊဝဵင်းၼမ်ႉတူႈ၊ ဢိူင်ႇမိူင်းဝုၺ်း ၸေႊဝဵင်းၼမ်ႉၶမ်း လႄႈ
ဢိူင်ႇတေႃႉသၢင်ႇ-မိူင်းၵုင်း ၸေႊဝဵင်းၵျွၵ်ႉမႄး ၸိူဝ်းၼႆႉ လႆႈၶၢႆႉလႆႈပၢႆႊ ယွၼ်ႉ ပၢင်တိုၵ်း မီးတင်းၼမ်ယူႇ။ ၸိူဝ်းပၢႆႊမႃးသေႃႉဝႆႉ ႁိုင်ပဵၼ်ပီႊယဝ်ႉ ပႆႇလႆႈပွၵ်ႈၶိုၼ်းဝၢၼ်ႈၵေႃႈမီး ၸိူဝ်းတိုၵ်ႉလႆႈၶၢႆႉလႆႈပၢႆႊယူႇၵေႃႈ မီးတင်းၼမ် ။
တီႈတမ်းႁူဝ်လိုဝ်ႈၸႂ်
ႁိူၼ်းဢွၼ်ႇ တၢင်းယၢဝ်းမီးမွၵ်ႈ သၢမ်ဝႃး တၢင်းပွတ်းမီးမွၵ်ႈဝႃးပၢႆ ၶႅပ်ႇၸပ်းႁိူၼ်း မီးတီႈ မိုဝ်ႉႁုင် တၢင်းယၢဝ်းၼိုင်ႈဝႃး တၢင်းပွတ်းသၢမ် သွၵ်ႇ။ ထွပ်ႉၽၢၵ်ႈဝႆႉပွတ်း႞ ၵဵပ်းၽႃသၢၼ် လၢႆး ၵဝ်ႇပိူၼ်ႈမႃး ထွပ်ႉဝႆႉပွတ်း႞။ မုင်းႁဵၵ်ႇသေ ဢဝ် လႅမ်ႈမႆႉၶႃၵၢင်ႇ ၶၢတ်ႈၵၢႆႇတဵင်ဝႆႉ။ ၼႂ်းႁိူၼ်း တေႃႉ တႄႉမီးတီႈၼွၼ်း လႄႈ တီႈတမ်းၶူဝ်းၵွၺ်း။ ဝႃႈတေႉ ယင်းဢမ်ႇႁွင်ႉလႆႈႁိူၼ်း မိူၼ်သုမ်ႉၵွၺ်း ယဝ်ႉ။ ႁိူၼ်းတၢင်ႇၸိူဝ်း ပိၵ်ႉသမ်ႉဢမ်ႇလဵၵ်ႉမိူၼ် ၼႆသေတႃႉ တေႃႈဢမ်ႇပေႃးပိူင်ႈၵၼ် ၵႃႊႁိုဝ်ၼင်ႇ ၵဝ်ႇ။ တေႃႉတႄႉလႆႈမုင်းႁဵၵ်ႇ ဢၼ်ပီႈၼွင်ႉ မႃး တွၼ်ႈၼၼ်ႉလႄႈ လႆႈထွပ်ႉၽႃႈယၢင် သွမ်ႇၵမ်ႈ ၼမ် ယဝ်ႉ ။
ၼႆႉပဵၼ် ႁိူၼ်းၵူၼ်းပၢႆႊၽေး ၸိူဝ်း ဢၼ် လုၵ်ႉဝၢၼ်ႈႁူဝ်ပၢင်ႇသေ ပၢႆႊမႃးသေႃႉဝႆႉ တီႈမိူင်း ဝုၺ်းယဝ်ႉ။ ၶဝ်ပၢႆႊမႃး မီးပီႊပၢႆယဝ်ႉ တေႃႇထိုင် မိူဝ်ႈလဵဝ်ၵေႃႈ ပႆႇၸၢင်ႊပွၵ်ႈမိူဝ်း ၶိုၼ်းဝၢၼ်ႈလႆႈ။ ဝၢၼ်ႈၶဝ်ပဵၼ်ဝၢၼ်ႈ မီးလင်ႁိူၼ်း 62 လင် ဢၼ် လႆႈၶၢမ်ႇတၢင်း ပိူၼ်ႈဢဝ်ၾႆးၸုတ်ႇပႅတ်ႈ တင်း ဝၢၼ်ႈ မိူဝ်ႈပီႊ 2016 လိူၼ်မေႇ 6 ဝၼ်း ၼၼ်ႉ ယဝ်ႉ။ ၶိင်းယွတ်ႈႁိူင်း ဢႃႇယု မီးၸဵတ်းသိပ်း လိူဝ်ယဝ်ႉ၊ မေးမၼ်း ၼၢႆးလွႆႁိူင်းသမ်ႉ လႆႈႁိမ်း ၸဵတ်းသိပ်းယဝ်ႉ။ ၶႃပူႇဢွၵ်ႇ မီးလၢၼ်ၸၢႆးဢွၼ်ႇ ၵေႃႉ႞ ဢႃႇယုတေမီးမွၵ်ႈ သွင်ၶူပ်ႇယဝ်ႉ။ ၶဝ်ပူႇ ဢွၵ်ႇတင်းလၢၼ် သၢမ်ၵေႃႉယူႇ ႁိူၼ်းၵႅပ်ႈဢွၼ်ႇ ဢၼ်လၢတ်ႈၼႄ ပႃႈၼိူဝ်ၼၼ်ႉယဝ်ႉ။
ၶိင်းယွတ်ႈႁိူင်း လႄႈ ၼၢႆးလွႆႁိူင်း မီးလုၵ်ႈ ၸၢႆး သွင်ၵေႃႉ လုၵ်ႈယိင်းသၢမ်ၵေႃႉယဝ်ႉ။ လုၵ်ႈ ယိင်း တင်းသၢမ်ၵေႃႉ တႄႇၼႃႈႁိူၼ်းသေ လူင်း ႁိူၼ်း ၶေႃၵႂႃႇၽႂ်မၼ်းယဝ်ႉ။ လုၵ်ႈၸၢႆးၵေႃႉ႞ ၵႂႃႇ ႁဵတ်းသိုၵ်းတႆးယဝ်ႉ။ ၵိုတ်းၵေႃႉ႞သမ်ႉ တႄႇ ၼႃႈႁိူၼ်းၸွမ်းၼၢင်းယိင်းလွႆၵေႃႉ႞သေ ယူႇၼႂ်းႁိူၼ်းၸွမ်းၶိင်းယွတ်ႈႁိူင်းၼၢႆးလွႆယဝ်ႉ။ မိူဝ်ႈ သိုၵ်းတႆး လႄႈ သိုၵ်းလွႆ သုၵ်ႉသၢၵ်ႉၵၼ်ၼၼ်ႉ သိုၵ်းလွႆၶဝ် ၺွပ်းဢဝ်မၼ်းၸၢႆးၵႂႃႇသေ ယိုဝ်းတၢႆ ပႅတ်ႈယဝ်ႉ။ ဝၢႆးလင် ၵေႃႉပဵၼ်မေးၼၢင်းမၼ်း မႄႈလွႆဢွၼ်ႇ ၼၼ်ႉၵေႃႈ သွင်ႉပၢႆႊပႅတ်ႈလႄႈ ၸင်ႇၵိုတ်းဝႆႉလုၵ်ႈ ၸၢႆးဢွၼ်ႇၶႃ ဢၼ်ယူႇၸွမ်း ၶိင်းယွတ်ႈႁိူင်းၶႃပူႇ ဢွၵ်ႇ ၼၼ်ႉယဝ်ႉ။ ၶႃသွင်ပူႇယႃႈ ထဝ်ႈႁူဝ်ပေႃးႁွၵ်ႇလင်ပေႃးၵွမ်းၵေႃႈ လႆႈပႂ်ႉလႆႈထိင်းၸွမ်း လၢၼ် ဢွၼ်ႇၶဝ်ဝႆႉ ယူႇယဝ်ႉ။
ၸၢႆးၶႃးတူၵ်းႁူမ်ႈႁေႃႇ ပီႈၼွင့်ၶႆႈၸႂ်တေႃႇ မိူဝ်ႈၵႅပ့်မိူဝ်ႈၵိၼ်း
ဝၢၼ်ႈႁူဝ်ပၢင်ႇ လႆႈၶၢမ်ႇတၢင်း ပိူၼ်ႈဢဝ် ၾႆးၽဝ်ပႅတ်ႈသေ ပဵၼ်ပၢင်ႇၵႂႃႇပႅတ်ႈ မိူၼ်ၸိုဝ်ႈ မၼ်းယူႇ။ ၵိုတ်းဝတ်ႉမုၼ်ၸဝ်ႈ လင်လဵဝ်ၵွၺ်း။ တၵ်ႉၵႃႇဢမ်ႇမီး သြႃႇဢမ်ႇယူႇလႆႈလႄႈ ၸဝ်ႈ သၢင်ႇၸဝ်ႈၸၢင်းၶဝ်ၵေႃႈ လႆႈပၢႆႊၸွမ်းၵူၼ်းဝၢၼ်ႈ သေ မႃးယူႇဝႆႉတီႈမိူင်းဝုၺ်းယဝ့်။ ၵျွင်းၵေႃႈပဵၼ် ၵျွင်းႁၢမ်းပႅတ်ႈဝႆႉယဝ်ႉ ။
မိူဝ်ႈၵူၼ်းဝၢၼ်ႈႁူဝ်ပၢင်ႇၶဝ် ထူပ်းၽေး သေ ပၢႆႊမႃးတီႈမိူင်းဝုၺ်းၼၼ်ႉ ပီႈၼွင်ႉတႆးႁဝ်း တီႈ ၸမ်တီႈၵႆ လၢႆတီႈလၢႆမိူင်း လၢႆလၢႆၸုမ်း ၸဵမ် တင်းၸုမ်း NGO ၶဝ် မႃးၸွႆႈထႅမ်ငိုၼ်းတွင်းၶဝ်ႈ ၼမ်ႉတၢင်းၵိၼ် ဢိၵ်ႇၶူဝ်းၼုင်ႈတၢင်းဝႆလႄႈ ႁဵၵ်ႇ မုင်း၊ ၶႅပ်းၾႆးသႅင် (ၾႆးသူဝ်ႇလႃႇ) ၸိူဝ်းၼႆႉ တင်း ၼမ်ယူႇ။ ၵွၼ်ႇမိူဝ်ႈပႆႇလႆႈ တၢင်းၸွႆႈထႅမ် ၸိူဝ်း ၼၼ်ႉ ၶဝ်လႆႈယၢပ်ႇၽိုတ်ႇ လွင်ႈယူႇလွင်ႈၵိၼ် တေႉတေႉ။ ၶဝ်လႆႈၵႂႃႇႁႃမွၼ်(ဝွၼ်) ၸွမ်းႁွင်ႈ ႁႃ ၽၵ်းၼွၵ်ႇ ၸွမ်းတေးၼႃးသေ ႁဵတ်းတႃႇၽၵ်း ယဝ်ႉ။ ဝၢႆးသေ လႆႈတၢင်းၸွႆႈထႅမ်တီႈ ပီႈပီႈၼွင်ႉ ၼွင်ႉၶဝ်ယဝ်ႉ ၶဝ်လႆႈထူၺ်ႈၸႂ်လူမ်ၵႂႃႇၽွင်ႈယူႇ။
ငိုၼ်းၸွႆႈထႅမ် ဢၼ်တင်းၼမ်မႃးလူႇ ၸိူဝ်းၼၼ်ႉ တင်းသဵင်ႈမီးဝႆႉ သႅၼ်ပွင်း ႁဵင်ပၢႆ ပျႃး ဝႃႈၼႆယူႇ ။ ငိုၼ်းၸိူဝ်းၼၼ်ႉ ဢဝ်သႂ်ႇဝႆႉၼႂ်း ယေးငိုၼ်းသေ ၸဵမ်ၶီႈၸဵမ်ႁူဝ်မၼ်း ဢမ်ႇတိူဝ်ႉ ဢမ်ႇတိုဝ်းသင် ၼႆယဝ့်။ ဝႆႉၸႂ်ႉတႃႇ မိူဝ်ႈၵူၼ်း ဝၢၼ်ႈၶဝ် ပွၵ်ႈမိူဝ်းဝၢၼ်ႈလႄႈႁဵတ်းႁိူၼ်းတီႈယူႇ ၶိုၼ်း ၼႆယဝ်ႉ။
လွင်ႈၸွႆႈထႅမ် ႁၢမ်ႉမႃးယႂ်းမိူဝ်ႈ ဝၢႆးၾႆးမႆႈ ဝၢၼ်ႈယဝ်ႉ ဝၢႆးလင်ၶိုၼ်း ႁၢင်ႇၵႂႃႇယူႇ။ မိူၼ်ၸိူင်ႉ ၸုမ်းမိတ်ႈတႃႇၽွင်ႇတေးသျိၼ်း လႄႈ ၵမ်ႈၽွင်ႈ တႄႉ ႁိုင်ႁိုင် မႃးၸွႆႈထႅမ်ပၼ်ယူႇ။ ဢၼ်ၸွႆႈထႅမ် ပၼ်ငိုၼ်း လႄႈ ၶဝ်ႈသၢၼ် ယူႇၵူႊလိူၼ်တႄႉ ပဵၼ်ၸုမ်း ၶပ်ႉမၢႆၶဝ်ႈၼမ်ႉတၢင်းၵိၼ် လုမ်ႈၾႃႉ (WFP) ယဝ်ႉ။ ႁူဝ်ၵူၼ်းၼႂ်းပၢင်သဝ်းၵူၼ်းပၢႆႊ ၽေး မွၵ်ႈသွင်ပၢၵ်ႇလိူဝ်ၼၼ်ႉ လႆႈတၢင်းၸွႆႈ ထႅမ်ၵူႊလိူၼ်ယူႇ။ ႁူဝ်ၵူၼ်းထူပ်းၽေး တင်းသဵင်ႈ တႄႉ မီးမွၵ်ႈသၢမ်ပၢၵ်ႇၼႆယဝ်ႉ။ ၸိူဝ်းပေႉၵၢၼ် ၵေႃႈ ၵႂႃႇႁႃႁဵတ်းၵၢၼ် ၼႂ်းမိူင်းၶႄႇလႄႈ ၸင်ႇၵိုတ်း ဝႆႉ သွင်ပၢၵ်ႇလိူဝ်ယဝ်ႉ ။
ၵူၼ်းၸိူဝ်း ဢႃႇယု 18 လူင်းတႂ်ႈလႄႈ ၵူၼ်းထဝ်ႈ (လုၵ်ႈဢွၼ်ႇလႄႈၵူၼ်းထဝ်ႈ) ၼိုင်ႈ ၵေႃႉ လႆႈငိုၼ်းၸွႆႈထႅမ် ၼိုင်ႈလိူၼ် 15,000 ပျႃး ယဝ်ႉ။ ၸိူဝ်းဢႃႇယု 18 ၶိုၼ်ႈၼိူဝ်သမ်ႉ (ပၢၼ်ပေႉ ၵၢၼ်လႄႈႁဵတ်းၵၢၼ်လႆႈ) ၼိုင်ႈၵေႃႉ လႆႈ 7,500 ပျႃး ၼႆယဝ်ႉ။ မၢင်လိူၼ် လႆႈၶဝ်ႈသၢၼ် ၼိုင်ႈၵေႃႉ ႁႃႈပေႇ တႃႇၼိုင်ႈလိူၼ် ၼႆယဝ်ႉ။ မၢင်လိူၼ် မႅင်ႇ ၶဝ်ႈသၢၼ် မၢင်လိူၼ် မႅင်ႇငိုၼ်း ၼႆယဝ်ႉ။
ၵူၺ်းၵႃႈ ၵူၼ်းၼိုင်ႈၵေႃႉ ငိုၼ်း မိုၼ်ႇ ႁႃႈႁဵင် ဢမ်ႇၼၼ် ၶဝ်ႈသၢၼ်ႁႃႈပေႇ ႁႂ်ႈပေႃးတိုဝ်း ၵုမ်ႇၵိၼ်ၵုမ်ႇလႆႈတင်းလိူၼ်ၵေႃႈ တေႃႈဢမ်ႇငၢႆႈ။ ၵႃႊၵိၼ်ၵႃႊယူႇ မိူဝ်ႈယူႇဢမ်ႇလီ ၵိၼ်ဢမ်ႇဝၢၼ် ၵႃႊပပ်ႉၵႃႊႁဵၼ်း လုၵ်ႈဢွၼ်ႇ ၵႃႊၼၼ်ႉၵႃႊၼႆႉ ဢၼ်လူဝ်ႇၸႂ်ႉလူဝ်ႇၸၢႆႇ မီးတင်းၼမ်ယဝ့်။ ၵွပ်ႈ ၼၼ် ၼင်ႇႁိုဝ် တေသိုပ်ႇသၢႆၸႂ်လႆႈၼၼ်ႉ ယႂ်ႇ ၼင်ႇယႂ်ႇလဵၵ်ႉ ၼင်ႇလဵၵ်ႉ ၼူၵ်ႉၸွၵ်ႇပေႉလႅမ်ႈၶႃးၸၢင်ႉငႃးပေႉတုမ်မႆႉ လႆႈၸွႆႈၵၼ်ႁဵတ်းၵၢၼ်ယူႇ။ ၶိင်ႇလႂ်ၶၢဝ်းၼၼ်ႉ လႆႈၵႂႃႇၵိၼ်ၸၢင်ႈ ႁဵတ်းၵၢၼ် ႁဵတ်းငၢၼ်းပၼ်ပိူၼ်ႈသေ ႁႃလဵင်ႉတွင်ႉယူႇ။
ၵွပ်ႈၽၢတ်ႇဝၢၼ်ႈမႃး သူၼ်ၼႃးယဵၼ်းပဵၼ်ထိူၼ်ႇ
ဝၢၼ်ႈႁူဝ်ပၢင်ႇ ပဵၼ်ပၢင်ႇပလၢဝ်ႉ ၵႂႃႇပႅတ်ႈ ယဝ်ႉ ၵၢမ်ႇၵျမ်ႇမႃႇႁၢႆႉသမ်ႉ ၸွမ်းထွင်းၸွမ်းဢီး ထႅင်ႈ။ ၼႆႉတႄႉပဵၼ် မီးၼႃးဢမ်ႇႁတ်းထႆ မီး တၢင်းဢမ်ႇႁတ်းပႆၼၼ်ႉယဝ်ႉ။ ပေႃးထႆပေႃးပႆ ၵေႃႈ သမ်ႉတေၺႃးၵိၼ်တေႉလႄႈ ၸင်ႇဢမ်ႇႁတ်း ၵႂႃႇၵၢႆယဝ်ႉ။ ပီႊပူၼ်ႉၼၼ်ႉ ၼႃးတူင်ႈယွမ်ႇ ဝၢၼ်ႈႁူဝ်ပၢင်ႇတင်းၼမ် လႆႈပႅတ်ႈႁၢမ်းယဝ်ႉ။ ဢမ်ႇၸႂ်ႈ ၼႃးၵူၼ်းဝၢၼ်ႈႁူဝ်ပၢင်ႇၵွၺ်း ၼႃးၵူၼ်း မိူင်းဝုၺ်း ဢၼ်ၸပ်းတူင်ႈႁူဝ်ပၢင်ႇၸိူဝ်းၼၼ်ႉၵေႃႈ ၽႂ်ဢမ်ႇႁတ်းၵႂႃႇႁဵတ်း လႆႈပႅတ်ႈႁၢမ်း တင်းၼမ် ယဝ်ႉ ။
ၸွမ်းၼင်ႇၵႂၢမ်းတႆးႁဝ်း မီးဝႆႉဝႃႈ “တႆးမီး တီႈလႂ် ၼႃးမီးတီႈၼၼ်ႈ” ၼႆယဝ်ႉ ပီႈၼွင်ႉဝၢၼ်ႈ ႁူဝ်ပၢင်ႇၶဝ်ၵေႃႈ မီးႁႆႊမီးၼႃးၵူႊႁိူၼ်းယဝ်ႉ။ တိူၵ်ႇႁႆႊသူၼ်ၼႃးၵေႃႈ ပဵၼ်တူင်ႈၵႂၢင်ႈၼႃးမွၼ်း သွမ်ႈသင်ၵေႃႈထုၵ်ႇ ၽုၵ်ႇသင်ၵေႃႈၵွၼ်ႈယဝ်ႉ။ ဝၢၼ်ႈႁူဝ်ပၢင်ႇၼႆႉ မိူဝ်ႈၼၼ်ႉ ၸိုဝ်ႈသဵင်လိုဝ်းလင် ယွၼ်ႉမၢၵ်ႇဢူဝ်းယဝ်ႉ။ မၢၵ်ႇဢူဝ်းသုၵ်း ၼိူဝ် တူၼ်ႈၼၼ်ႉ ၶဝ်ပိတ်းသေ ဢဝ်သႂ်ႇဝႆႉၼႂ်းတွမ်ႇ ယဝ်ႉ။ မၢၵ်ႇဢူဝ်း ဝႆႉလႆႈတေႃႇထိုင် လိူၼ်သၢမ် လိူၼ်သီႇယဝ်ႉ။ ၼမ်ႉမၼ်းၵေႃႈၵိုၼ်း ၵိၼ်ၵေႃႈ ၵိၼ်ဝၢၼ်တေႉယဝ်ႉ ။
ပီႊ 2017 ၶၢဝ်းၼႃးပီႊၼႆႉတႄႉ လႆႈႁဵတ်း ၼႃးၶိုၼ်းယဝ်ႉ။ ၵူၺ်းၵႃႈ ႁတ်းႁဵတ်းၼႃးၸိူဝ်း ဢၼ်မီးၸမ်တၢင်း ၸိူဝ်းၼၼ်ႉၵွၺ်း။ ၼႃးၵႆ တင်းၼႃးၼႂ်းၸွၵ်ႉ ၸိူဝ်းၼၼ့်တႄႉ ၽႂ်ပႆႇႁတ်း ၵႂႃႇႁဵတ်း ။
တိူၵ်ႇႁႆႊသူၼ်ၼႃးၼႆႉ ပဵၼ်တူၼ်ႈငိုၼ်း တူၼ်ႈၶမ်း ဝၢၼ်ႈၼွၵ်ႈၼႃးပၢင်ႇယဝ်ႉ။ ၵၢၼ် ၽုၵ်ႇသွမ်ႈၼႆႉ ပဵၼ်ၵၢၼ်ပိူင်လူင် တႃႇငိုၼ်းၶဝ်ႈ ယဝ်ႉ။ တူၼ်ႈၵႃႈလႆႈပၵ်းလိၼ်ယဝ်ႉ ၸင်ႇလႆႈၵိၼ် လိူင်ႇလူႇလိူင်ႇယဝ်ႉ။ ပေႃးဢမ်ႇလႆႈႁဵတ်းႁႆႊ ႁဵတ်း ၼႃးၵေႃႈ ႁူႉၵႃႊႁႅင်ႈ ႁူႉၵႃႊလႆႈယၢပ်ႇၸႂ်ယူႇယဝ်ႉ။
ၼႆႉသေဢမ်ႇၵႃး ဝူဝ်းၵႂၢႆးတင်းၼမ်ၵေႃႈ လႆႈပွႆႇပႅတ်ႈဝႆႉ ၼႂ်းထိူၼ်ႇ ႁဵတ်းၼၼ်ၵွၺ်း။ ဢမ်ႇ လႆႈၵႂႃႇၸႂ်း ဢမ်ႇလႆႈၵႂႃႇႁႃ။ ဝူဝ်းၵႂၢႆးမၢင်ၸိူဝ်း ၵႂႃႇ ယဵပ်ႇၺႃးမၢၵ်ႇ ဢၼ်ပိူၼ်ႈႁၢင်ႈဝႆႉၼၼ်ႉလႄႈ လႆႈ သုမ်းၸွမ်းယူႇ။
ဝူဝ်းၵႂၢႆးမၢင်ၸိူဝ်းသမ်ႉ ပဵၼ်သၢၵ်ႈမႃၼႆး ယဝ်ႉ။ ႁႆႊၼႃးဢမ်ႇလႆႈၽုၵ်ႇလႆႈသွမ်ႈၵေႃႈသုမ်း၊တူဝ်သတ်း ဢမ်ႇလႆႈႁႃ ဢမ်ႇလႆႈၶင်ၵေႃႈ သုမ်း ပဵၼ်ဢၼ်လႆႈသုမ်း တင်းၼမ်ယူႇ။
ယႃႈမဝ်းၵမ်လိူင်ႇ ၵဝ်းၸွတ်ႇဢိူင်ႇ
ပီႈၼွင်ႉမိူင်းၼႆႉ ၶဝ်ၵႆႉၵႆႉလၢတ်ႈဝႃႈ “ႁိူၼ်း ႁဝ်းမီးၸဝ်ႈဢိူဝ်ႈ” “ႁိူၼ်းႁဝ်းမီးၵူၼ်းၵိၼ်ၾႆး ဢိူဝ်ႈ” ၼႆယဝ်ႉ။ ဢမ်ႇၸႂ်ႈလၢတ်ႈဝႃႈ မီးၸဝ်ႈမီး ၶုၼ် လႄႈ မီးၵူၼ်းၵတ်ႉၶႅၼ်ႇလႅၼ်ႇၾႆး။ မၼ်း ပွင်ႇဝႃႈ ႁိူၼ်းႁဝ်း မီးၵူၼ်း ၵိၼ်ယႃႈ မီးၸဝ်ႈယႃႈ မီးၵူၼ်းသူႇယႃႈဢိူဝ်ႈ ၼႆယဝ်ႉ။
ၸုမ်းမႅၵ်ႇၵွင်ႈၶဝ် မၢင်ၸုမ်း တီႉၺွပ်းၵူၼ်း ၵိၼ်ယႃႈ ၵူၼ်းၶၢႆယႃႈယူႇ။ ၵူၺ်းၵႃႈ ဢၼ်ၶဝ် ယိုၼ်းထိုင်လႆႈ လႄႈ ႁဵတ်းၵၢၼ်လႆႈၼၼ်ႉ မၼ်း ဢမ်ႇပေႃးထိုင်တီႈ။ တူင်ႇတၢင်ႇၼႆႉ ငဝ်းလၢႆးႁၢမ်ႉ သုၵ်ႉသၢၵ်ႉလႄႈ ၸုမ်းမႅၵ်ႇၵွင်ႈၶဝ် ဢမ်ႇၸၢင်ႊ ၶဝ်ႈမႃး တီႉၺွပ်းထိုင်ၼႂ်းဝၢၼ်ႈ ၼႂ်းဝဵင်း တီႈမီး တပ်ႉသိုၵ်းမၢၼ်ႊလႄႈ ပလိၵ်ႈမၢၼ်ႊ။ ပလိၵ်ႈၶဝ် ၵေႃႈ တၢၼ်ႇတၢၼ်ႇမၼ်း သမ်ႉပွႆႇဝႆႉႁဵတ်းၼႆၵွၺ်း ဢမ်ႇတီႉဢမ်ႇၺွပ်းသင်။ ပေႃးပၼ်ငိုၼ်းသေ တိူင်ႇၵွၼ်ႇ ၸင်ႇႁႃၸတ်းၵၢၼ်မၼ်း။ ပလိၵ်ႈၵိၼ် ယႃႈ သိုၵ်းၵိၼ်ယႃႈ ၸပ်းယႃႈၵေႃႈမီး။ သိုၵ်းတႆး မၢင်ၸဝ်ႈၵေႃႈ တေႃႈမင်ယဝ့်။ လႅဝ်လီၼႃႇ ၼႆ ၼၼ်ႉ ပဵၼ်ဢၼ်ၼႆႉယဝ်ႉယူဝ်ႉ။ ၵွႆၽီမူတ်းယဝ်ႉ မၢၵ်ႇၵွင်ႈၵေႃႈၵၢၼ်ႉ မၢၵ်ႇသီၶွင်ႇသီၶၢဝ်ၶဝ် ၵႂႃႇ ယဝ်ႉႁိုဝ် ။
ဢိူင်ႇၼႆႉယႃႈမဝ်းၵမ် လိူင်ႇတေႉတေႉ၊ ၵူၼ်းၵိၼ်ယႃႈ ၵူၼ်းၸပ်းယႃႈၵေႃႈ ၼမ်တေႉ တေႉ။ ၵူၼ်းၶၢႆယႃႈၶဝ် ၵူၼ်းၵိၼ်ယႃႈၶဝ် မိူၼ် ႁၢင်ႊလွတ်ႈလႅဝ်းဝႆႉယူႇယဝ်ႉ။ ၽွၼ်းႁၢႆႉမၼ်း တႄႉ ပေႃးၵိၼ်ယႃႈၸပ်းယႃႈ ပေႃးပဵၼ်ၸဝ်ႈယႃႈ မႃးၵေႃႈ ၵဝ်းၶူဝ်းၶွင် ၵဝ်းပီႈၵဝ်းၼွင်ႉ ၼႃႈႁိူၼ်း လႆႈလူႉ ပၢႆးမၢၵ်ႈမီးလူႉလႅဝ်ၸိူဝ်းၼႆႉယဝ်ႉ။ ဢၼ် ပူႇမွၼ်ႇၼၢႆးယႃႈႁဝ်း ဢဝ်ႁိူဝ်ႇဢဝ်လိူတ်ႈသေ ၶူႈ ၼႃးဝႆႉပၼ်လုၵ်ႈ ၽုၵ်ႇမၢၵ်ႇဝႆႉပၼ်လၢၼ် ၸိူဝ်း ၼၼ်ႉ ထိုင်ပၢၼ်ႁဝ်းႁႃးမႃး ၶၢႆသုမ်းပႅတ်ႈယူႇ။ ၶၢႆၸုတ်ႇၾႆးပႅတ်ႈ ႁၢႆလၢႆပႅတ်ႈယူႇ ။ တူၵ်းၼႂ်းမိုဝ်း ၵူၼ်းမီးငိုၼ်းၶဝ် တူၵ်းၼႂ်းမိုဝ်းၶႄႇၶဝ် တင်း ၼမ်ယူႇ။ လီသေလၢႆ တေႉတေႉယဝ်ႉ။
ႁူင်းႁဵၼ်းတီႈဢဝ်လၢႆး
ဝၢၼ်ႈႁူဝ်ပၢင်ႇ ၺႃးၾႆးၽဝ်ပႅတ်ႈ တင်း ဝၢၼ်ႈ၊ ၵူၼ်းၵေႃႈလႆႈပၢႆႊတင်းဝၢၼ်ႈ။ ႁူင်းႁဵၼ်း တီႈ ဢဝ်လိၵ်ႈဢဝ်လၢႆးၵေႃႈ လႆႈၶၢႆႉမႃးပိုတ်ႇတီႈ မိူင်းဝုၺ်းယဝ်ႉ။ လႆႈပိုင်ႈဢဝ်လုမ်းပူႇႁဵင် (အုပ် ချုပ်ရေးမှူးရုံး) ပွၵ်ႉၵၢတ်ႇၵဝ်ႇ (1) သေ ႁဵတ်း ႁူင်းႁဵၼ်း ၸူဝ်ႈၶၢဝ်းယဝ်ႉ။
ပဵၼ်ႁူင်းႁဵၼ်းၸၼ်ႉငဝ်ႈယဝ်ႉ။ လုၵ်ႈ ႁဵၼ်းတင်းသဵင်ႈမီး 50 ၵေႃႉပၢႆ၊ မေႃသွၼ် မီး သၢမ်ၵေႃႉယဝ်ႉ။ လုၵ်ႈႁဵၼ်းဢွၼ်ႇၶဝ် တင်းယုမ်ႉ တင်းသိူဝ်းသေ ၶိုၼ်ႈႁဵၼ်းယူႇ။ ၵူၺ်းၵႃႈ ပေႃႈမႄႈ လုၵ်ႈဢွၼ်ႇၶဝ်တႄႉ ဢမ်ႇယုမ်ႉဢမ်ႇသိူဝ်းလႆႈ ၵွပ်ႈမီး တၢင်းမႆႈၸႂ်ၼၼ့်ယဝ့်။ လုၵ်ႈႁဵၼ်းၸိူဝ်း ပူၼ်ႉ ၸၼ်ႉသီႇၼၼ်ႉ ၶိုၼ်းလႆႈမိူဝ်းသိုပ်ႇၶိုၼ်ႈ တီႈႁူင်းႁဵၼ်းၸၼ်ႉသုင် မိူင်းဝုၺ်းယဝ်ႉ။ ၵွပ်ႈ လူၺ်ႈ ငဝ်းလၢႆးၵူႊလွင်ႈလွင်ႈလႄႈ လုၵ်ႈဢွၼ်ႇ ၸိူဝ်း ဢမ်ႇလႆႈႁဵၼ်းလိၵ်ႈ ဢမ်ႇသိုပ်ႇႁဵၼ်းလိၵ်ႈ ၵေႃႈ မီးၽွင်ႈယူႇ။
ပၢႆးပၺ်ႇၺႃႇၼႆႉ မၼ်းလမ်ႇလွင်ႈ တႃႇ ၵူၼ်းႁဝ်းယူႇ။ ပၺ်ႇၺႃႇၼႆႉ မၼ်းၸၢင်ႊႁဵတ်းႁႂ်ႈ ၵူၼ်းႁဝ်းပဵၼ် ၵူၼ်းမိူင်းလီ ပဵၼ်ၵူၼ်းႁူႉၸၵ်း ပုၼ်ႈၽွၼ်း မေႃႁပ်ႉဢဝ်ပုၼ်ႈၽွၼ်းယဝ်ႉ။ ႁဵတ်း ႁႂ်ႈၵူၼ်းႁဝ်း မေႃၸႅၵ်ႇၸတ်းထတ်းႁူႉ လွင်ႈ ၽိတ်းလွင်ႈထုၵ်ႇ လွင်ႈလီလွင်ႈၸႃႉယဝ်ႉ။ ၵွပ်ႈ ၼၼ် ႁူင်းႁဵၼ်း တီႈသွၼ်ပၼ် ပၺ်ႇၺႃႇၼႆႉ ပဵၼ်ဢၼ်လမ်ႇလွင်ႈဝႆႉ ဢၼ်႞ယဝ့်။
ၵွပ်ႈသင်တႆးႁဝ်း(ၵူၼ်းမိူင်း) လႆႈၶၢမ်ႇၶီႈသူမ်ႈမၼ်း ၸိူင်ႉၼႆ
ၵၢၼ်ပူၵ်းပွင်ၼႆႉ မၼ်းမီးၽွၼ်းလီၽွၼ်း ၸႃႉ ၵိုၵ်းၵၼ်ယဝ်ႉ။ ယဝ်ႉၵေႃႈ မၼ်းလႅၵ်ႈလၢႆႈ ဝႆႉယူႇတႃႇသေႇယဝ်ႉ။ ႁဝ်းထုၵ်ႇလီႁႃတူၺ်း ငဝ်ႈ ႁၢၵ်ႈပၼ်ႁႃမၼ်းယူႇ။ ၵွပ်ႈသင် ပိူၼ်ႈဢဝ်ၾႆး ၽဝ်ဝၢၼ်ႈတႆးႁဝ်း၊ ၵွပ်ႈသင် တႆးလႆႈထူပ်းၽေး သေ လႆႈၶၢႆႉပၢႆႊ၊ ၵွပ်ႈသင် ပိူၼ်ႈတီႉၺွပ်းၵူၼ်း တႆးႁဝ်းသေ ၶႃႈႁႅမ်တၢႆ။ လွင်ႈတၢင်းမၼ်း တေမီး တင်းၼမ်ယူႇသေတႃႉ ဢၼ်တႅမ်ႈၼႄ တီႈတႂ်ႈ ၸိူဝ်းၼႆႉၵေႃႈ ထၢင်ႇတေပဵၼ် ငဝ်ႈႁၢၵ်ႈပၼ်ႁႃ မၼ်းၽွင်ႈယူႇ။
1။ ၵွပ်ႈမၢၼ်ႊ (သိုၵ်း) ၶဝ် တႅပ်းတတ်းမၵ်းမၼ်ႈ ပၼ် တွၼ်ႈလိၼ်ၽွင်းငမ်းႁင်းၶေႃ
ပၢၼ်ၸဝ်ႈၾႃႉမိူဝ်ႈၼၼ်ႉ ၼႂ်းမိူင်းတႆး ႁဝ်း တွၼ်ႈလႂ်တွၼ်ႈၼၼ်ႉ မီးၵူၼ်းၸၢဝ်းၶိူဝ်း ႁဵတ်းၶုၼ် ၽွင်းငမ်းႁင်းၽႂ်မၼ်းယူႇ။ မိူၼ်ၼင်ႇ တွၼ်ႈၼမ်ႉသၼ်ႇလွႆလူင် မီးၸဝ်ႈၾႃႉၸၢဝ်းလွႆ ၶုၼ်ပၢၼ်းၸိင်ႇယဝ်ႉ။ တွၼ်ႈလိၼ် ဝႃႉ တွင်ႇသူႇ ၵဝ်ႈၵၢင်ႉ ၸိူဝ်းၼႆႉၵေႃႈ မီးၸဝ်ႈၾႃႉၸၢဝ်းၶိူဝ်း ႁင်းၽႂ်မၼ်းယဝ်ႉ။ ၵူၺ်းၵႃႈ ၵူၼ်းမိူင်းတႆး မိူဝ်ႈ ၼၼ်ႉ ဢဝ် “ႁဝ်း” ပဵၼ်ယႂ်ႇသေ ယူႇႁူမ်ႈၵၼ်မႃး ယဝ့်။ ဝၢႆးမၢၼ်ႊၶဝ် ဢမ်ႇထၢမ်ၵၢင်ၸႂ် ၵူၼ်း ပိုၼ်ႉတီႈသင်သေ တႅပ်းတတ်းမၵ်းမၼ်ႈ တွၼ်ႈ လိၼ် ၽွင်းငမ်းႁင်းၶေႃသေ ၸႅၵ်ႇပၼ် ၵူၼ်း ၸၢဝ်းၶိူဝ်း ပဵၼ်တွၼ်ႈယဝ်ႉၼၼ်ႉ ငဝ်းလၢႆးမၼ်း လႅၵ်ႈလၢႆႈမႃးယူႇ။ ၵွပ်ႈႁဵတ်းၼၼ်လႄႈ ၽႂ်ၵေႃႈ ဢဝ် “ၵဝ်” ပဵၼ်ယႂ်ႇမႃးသေ ဢဝ်ၸိူဝ်ႉၶိူဝ်းၵဝ်ၶူဝ်း ၶွင်ၵဝ် ၼႃႈလိၼ်ၵဝ်ၸိူဝ်းၼႆႉဝႆႉတၢင်းၼႃႈ မႃး ယူႇ။ လၢႆးၼႆႉ မိူၼ်တင်း ဢဝ်ၾႆးၸပ်း ၵၢၼ်ႈ ၶႄႈသေ ဝိုတ်ႉပၼ်ၵၼ်ယဝ်ႉ ။
2။ တေႃႈလွတ်ႇၵႅတ်ႉသ်
တေႃႈလွတ်ႇၵႅတ်ႉသ် ဢၼ်လုၵ်ႉမိူင်းရၶႅင်ႇ သေ ၵပ်းထိုင်ဢိူင်ႇယူႇၼၢၼ်ႇ မိူင်းၶႄႇၼၼ်ႉ တၢင်းယၢဝ်းမၼ်းမီး 793 ၵီႇလူဝ်ႇမီႇတိူဝ်ႇယဝ်ႉ။ လတ်းၽႃႇ ၵျွၵ်ႉၽိဝ်ႇ၊ တိူင်းမၵူၺ်း တိူင်းတႃႈ လိူဝ်ႇ လႄႈ မိူင်းတႆး ၸိူဝ်းၼႆႉယဝ်ႉ။ မိူဝ်ႈၵပ်း တေႃႈလွတ်ႇၵႅတ်ႉသ် ၼၼ်ႉ လွင်ႈသၢႆႈတႅၼ်းပၼ် ၵႃႊလိၼ် တီႈ႞လႄႈတီႈ႞ဢမ်ႇမိူၼ်ၵၼ်။ ၸမ်ဝဵင်း ပၼ်ၵႃႊမဵဝ်း႞ ဝၢၼ်ႈၼွၵ်ႈသမ်ႉပၼ် ပဵၼ်မဵဝ်း႞ ယဝ်ႉ။ ၼႂ်းထိူၼ်ႇၼႂ်းလွႆသမ်ႉ သွၼ်ႇပဵၼ် လိၼ် ပဝ်ႇလိၼ်လၢပ်ႈသေ (မြေလွတ်မြေရိုင်း) သေ ဢမ်ႇသၢႆႈၵႃႊသၢႆႈႁူဝ်သင်။ လွင်ႈၼႆႉၵေႃႈႁဵတ်းႁႂ်ႈၵူၼ်းၸိူဝ်းယူႇ ၸွမ်းၼိူဝ်ႁူၺ်ႈ ၼိူဝ်လွႆၶဝ် တူင်ႉ တိုၼ်ႇ ၶွတ်ႇၽွတ်ႈႁဵတ်းၸုမ်း ၶွၼ်ႈႁွမ်ဢဵၼ် ႁႅင်းသေ ႁႄႉၵင်ႈဢွင်ႈလိၼ် ၶႅၼ်ပိုၼ်ႉတီႈလႄႈ သုၼ်ႇလႆႈသုၼ်ႇပဵၼ်ၶဝ်ယူႇ။
3။ မိူင်းလူႉၵွပ်ႈၶုၼ်လိူင်ႇ
ဢိူင်ႇၼမ်ႉတူႈ မၢၼ်ႈတူင်ႈ မိူင်းမေႃႇ မိူင်း ဝုၺ်း ၸိူဝ်းၼႆႉ ပဵၼ်ပိုၼ်ႉတီႈ ၸုမ်းမႅင်ႇၵွင်ႈ လၢႆ ၸိူဝ်းတူင်ႉၼိုင်ယဝ်ႉ။ မီးသိုၵ်းၶွမ်ႇမိဝ်ႇၼိတ်ႈ (မိူဝ်ႈၼၼ်ႉ) မီးသိုၵ်းၶၢင် သိုၵ်းတႆး သိုၵ်းလွႆ ပႃး သိုၵ်းမၢၼ်ႊယဝ်ႉ။ ၵူၼ်းဢိူင်ႇလဵဝ်ၵၼ် မၢင်ၵေႃႉ လႆႈၵႂႃႇႁဵတ်းသိုၵ်း ၶွမ်ႇမိဝ်ႇၼိတ်ႈ၊ မၢင်ၵေႃႉသမ်ႉ လႆႈၵႂႃႇႁဵတ်းသိုၵ်းတၢင်ႇၸုမ်း။ ပေႃးယူႇၽၢႆႇၼႆႉ မၢၼ်ႊသမ်ႉၼေးဝႃႈ ပဵၼ်ၵူၼ်းထိူၼ်ႇ၊ ပေႃးယူႇ ၸမ်မၢၼ်ႊ ၽၢႆႉၼႆႉသမ်ႉဝႃႈ ပဵၼ်ၵူၼ်းႁၵ်းလင်။ ၵူၼ်းဝၢၼ်ႈလဵဝ်ဢိူင်ႇလဵဝ်ၵၼ် လႆႈတိုၵ်းတေႃး ၵၼ်ၵေႃႈမီး။
သိုၵ်းၶွမ်ႇမိဝ်ႇၼိတ်ႉမၢင်ၸိူဝ်း ၶဝ်ႈလႅင်း ၸူးမၢၼ်ႊ၊ မၢၼ်ႊသမ်ႉတဵၵ်းၸႂ်ႉၶဝ် ဢွၼ်ၶဝ်ႈ ဝၢၼ်ႈဢွၵ်ႇဝၢၼ်ႈသေ တဝ်သွၵ်ႈၵူၼ်း။ ယိုဝ်းတၢႆ ၵူၼ်းဝၢၼ်ႈ ၸိူဝ်းဢမ်ႇမီး တၢင်းၽိတ်းသင်။ ၵေႃႉ ဢီးလိုမ်းယဝ်ႉ ၵေႃႉလူမ်ႉပႆႇလိုမ်းလႄႈ ထိုင်ၵမ်း မၼ်းမႃး ၶိုၼ်းတွပ်ႇတႅၼ်းၵၼ်ၶိုၼ်း ႁဵတ်းၼႆ ပၼ်ႇတူင်ႇဝႆႉယူႇ။ ထုၵ်ႇလီဢဝ် တွၼ်ႈသွၼ်ယူႇ။
4။ ၵွပ်ႈတႆးပႆႇၽွမ်ႉၵၼ် ပႆႇပဵၼ်ဢၼ်လဵဝ်ၵၼ်
မိူဝ်ႈပၢင်လိူၵ်ႈတင်ႈ 2015 ၼၼ်ႉ ၼႃႈတီႈ ၶဵတ်ႇလိူၵ်ႈတင်ႈ ၼႂ်းထုင်ႉမၢဝ်းၸိူဝ်းၼႆႉ တူၼ်ႈ ၼဵင်ႈပူင်ႇလီၵႂႃႇသေ ႁဵတ်းႁႂ်ႈၼဵင်ႈသူၺ်ႇပီႇဢွၼ်ႇ မီးလွင်ႈယုမ်ႇတူဝ်ႁႅင်းမႃးယူႇ။ ပႃႇတီႇတႆးႁဝ်း သွင်ၸုမ်းတႄႉ မိူၼ်ၼင်ႇႁူႉယဝ်ႉယဝ်ႉ ဢမ်ႇပေႉ သေတီႈ။ တူၼ်ႈၼဵင်ႈ ၵႅတ်ႇဢဝ်ၶေးၼမ်ႉမၢဝ်း လႆၶိုၼ်ႈလွႆၵႂႃႇသေ ႁူတ်းၼမ်ႉသူၼ်ၼဵင်ႈ။ မိူဝ်ႈ ၼႂ်းၼႃႈတီႈ မီးပၼ်ႁႃမႃးၼၼ်ႉ တႆးႁဝ်းၵႂႃႇ ပိုင်ႈ ၵႂႃႇဢိင်ပိူၼ်ႈၵေႃႈ မဝ်ႇလႆႈၸႂ်ယႂ်ႇ။ ႁူႉၼမ်ႉမၼ်း ၵမ်းလဵဝ်၊ လီပိူၼ်ႈပႆႇတၢၼ်ႇၸႃႉႁဝ်း။
သမ်ႉထႅင်ႈ သိုၵ်းတႆးႁဝ်း ပဵၼ်သွင်ၸုမ်း သၢမ်ၸုမ်း။ ၽွမ်ႉၵၼ်ပဵၼ်ႁႅင်း ပႅင်းၵၼ်ႁႅင်းယႂ်ႇ။ ပေႃးႁဝ်းႁႅင်းယႂ်ႇ ၽႂ်ၵေႃႈ တေဢမ်ႇပေႃးႁတ်းၶတ်း ႁဝ်း။ တူၺ်းဢဝ်သိုၵ်းဝႃႉ ဢၼ်မီးႁိမ်းၸမ်ႁဝ်း ၵေႃႈ ႁူႉသၵ်းသၵ်းယဝ်ႉ ။
ၽေးမၢင်ဢၼ်ၼႆႉ ႁဝ်းၶႃႈၶႄးၸၢင်ႊ ႁႄႉ ၵင်ႈလႆႈယူႇသေတႃႉ သမ်ႉမီးႁူဝ်ႉမီးလႅၼ် ဢၼ် ဝႃႈ “ဢူၺ်းလီ” ဝႆႉလႄႈ ဢမ်ႇၸၢင်ႊၸွႆႈဢဝ်ၵၼ် လွတ်ႈၽေးလႆႈ။ တႆးၼင်ႇၵၼ် ႁၼ်ထူပ်းၽေးၼမ်ႉတႃတူၵ်းမူၵ်းတႃယွႆႉယူႇၵေႃႈ ၵွၺ်းလႆႈတၢင်း ၸႂ်ဢမ်ႇလီၸွမ်း။ ပၼ်ႁႃ ဢၼ်ဢမ်ႇၵိုင်ႇလီပဵၼ် ၶၢဝ်းယၢဝ်းၵေႃႈ လႆႈပဵၼ်ယၢဝ်းၵႂႃႇ။
လွင်ႈတၢင်းၸိူဝ်းၼႆႉ ဢၼ်တေႃႉ ပၼ်ႁႃ မႃးၸူးႁဝ်း သိုဝ်ႈသိုဝ်ႈၵမ်းလဵဝ်ၵေႃႈမီး၊ ဢၼ် ပၼ်ႇသေလဵပ်ႈသေ ၶဝ်ႈမႃးၸူး လွႆးလွႆးၵေႃႈမီး။ ဢၼ် လႆႈၶၢမ်ႇၶီႈသူမ်ႈမၼ်းသမ်ႉ ပဵၼ်ၵူၼ်းမိူင်း ၽႃးၵႃႇယဝ်ႉ။
တိုၵ်ႉလႆႈသဝ်းယၢၼ် ဝၢၼ်ႈၵိူတ်ႇမိူင်းၼွၼ်း
တီႈဢၼ်ဢမ်ႇလီလူင်လိုမ်း လႄႈ တီႈ ဢၼ် ဢမ်ႇလိုမ်းလႆႈဢၼ်႞ၼႆႉ ပဵၼ်ဝၢၼ်ႈ ၵိူတ်ႇ မိူင်းၼွၼ်းယဝ်ႉ။ ယူႇထိုင်မိူင်းလႂ် ၽႅဝ်ထိုင်ၸၼ်ႉ လႂ် ၽႂ်ၵေႃႈႁူႉတေၶုၵ်းၸႂ်လႆႈဝၢၼ်ႈၵဝ်ႇ မိူင်းလင် ယူႇ တႃႇသေႇဢမ်ႇဝႃႈၵေႃႈ မၢင်ပွၵ်ႈ။ ပီႈၼွင်ႉ ဝၢၼ်ႈႁူဝ်ပၢင်ႇၶဝ်ၵေႃႈ ႁူႉတေႃႈတေမိူၼ်ၼၼ် ယူႇ။ ပီႈၼွင်ႉပၢႆႊၽေးၶဝ် ဢိူင်ႇၵျွၵ်ႉမႄး ဢိူင်ႇ ၼမ်ႉတူႈ ဢိူင်ႇမိူင်းမေႃႇလႄႈ တၢင်ႇတီႈၶဝ်ၵေႃႈ တေႃႈတေမိူၼ်ၼၼ်ယဝ်ႉ။
ဝႃႈတေႉ ပိုင်ႈႁူမ်ႈပိုင်ႈၽူၺ်း ဢၼ်ဝႃႈၼႆႉ ၵေႃႈ မၼ်းမီးၶၵ်ႉမီးၶၼ်ႈယူႇ မၼ်းပဵၼ်တႃႇ ၸူဝ်ႈၶၢဝ်းၵွၺ်း။ ဝႃႈႁိုဝ်မီးႁိုဝ်ၵေႃႈ မၼ်းႁိုဝ်မိူၼ် ဝၢၼ်ႈၵိူတ်ႇမိူင်းၼွၼ်း ဝၢၼ်ႈၵဝ်ႇမိူင်းလင် မၼ်း ႁိုဝ်မီးလွင်ႈဢုၼ်ႇၸႂ် ၼင်ႇၵႄႈဢူၵ်းၼမ်ႉ တီႈ ၵိၼ်လိၼ်တီႈယူႇ ဝၢၼ်ႈပေႃႈမိူင်းမႄႈႁဝ်းလႆႈ။
ယၢမ်းမိူဝ်ႈ ႁၼ်ၵၼ် ၸွမ်းတၢင်း လႄႈ သင် ဢုပ်ႇၺႃးၵၼ်လႄႈသင် ၸဵမ်လဵၵ်ႉၸဵမ်ယႂ်ႇ လႆႈႁၼ်ၼႃႈတႃဢွၼ်ႇၶဝ် မွင်သေႃႇႁေႃႇဝႆႉယူႇ။ ၼႆ့ ထၢင်ႇတေပဵၼ် ႁၢင်ႈၾၢင်ဢၼ် လၢတ်ႈၵႂၢမ်း ၼႄ ႁဝ်းဝႃႈ ၶဝ်ၶႂ်ႈမိူဝ်းၶိုၼ်းဝၢၼ်ႈၶဝ် ၸႂ်ထိုင် ဝၢၼ်ႈၶဝ် ၼႆယဝ်ႉ။ လိူဝ်ၼၼ်ႉ ၼႂ်းမၢၵ်ႇလမ်းႁူဝ် ၸႂ်ၶဝ်ၼၼ်ႉ ဢၼ်ႁဝ်းဢမ်ႇၾၢင်ႉႁၼ် ဢမ်ႇ ငိၼ်းလႆႈ ဢမ်ႇမေႃပိုတ်ႇတီႈပွင်ႇမၼ်းၵေႃႈ တေမီး ထႅင်ႈတင်းၼမ်ယူႇ။ တႃႇတေမိူဝ်းသဝ်းၶိုၼ်းတီႈ ဝၢၼ်ႈၵေႃႈ ငဝ်းလၢႆးမၼ်းပႆႇပၼ်။ ၵူၺ်းလႆႈ မုင်ႈ မွင်းယူႇ မိူဝ်ႈၽုၵ်ႈတေလီႁိုဝ် ဢမ်ႇၼၼ်မိူဝ်ႈႁိုဝ်း။
ၶဝ်တိုၵ်ႉလႆႈသဝ်းယၢၼ် ဝၢၼ်ႈၵိူတ်ႇမိူင်း ၼွၼ်းၶဝ်ယူႇ။
ၶေႃႈမုၼ်း / သႅၼ်ပၢႆး


text:
ၶွမ်ႇမတီႇဢုပ်ႇဢူဝ်းငူပ်ငီႉ ၵၢၼ်မိူင်း မိူင်းႁူမ်ႈတုမ် (FPNCC) ဢၼ်ပႃးၸုမ်းဢူၺ်းလီပွတ်းႁွင်ႇ 7-ၸုမ်းၼၼ်ႉ လႆႈႁူႉဝႃႈၼႂ်းလိူၼ် November 2017 ၼႆႉ တေမီးပၢင်ၵုမ်ၵၼ် ၼႂ်းၼႃႈ လိၼ်ၶိုၵ်ႉတွၼ်း မၢႆ-2 တီႈငဝ်ႈငုၼ်း UWSA ပၢင်သၢင်း(ပၢင်ၶမ်း) ၼႆယဝ်ႉ။
ဝၢႆးသေ တူဝ်တႅၼ်းၶိုၵ်ႉတွၼ်း ၸိုင်ႈမိူင်းၶႄႇ မိတ်ႉသ်တႃႇ သုၼ်းၵေႃႇသျၢၼ်း ႁွင်ႉဢုပ်ႇ ၸုမ်းဢူၺ်းလီပွတ်းႁွင်ႇ 7-ၸုမ်း တီႈၼႂ်းဝဵင်း ၶူၺ်းမိင် (Kumming) ၸႄႈမိူင်းယုၼ်ၼၢၼ် (Yunnan) ၸိုင်ႈမိူင်းၶႄႇ ၼႂ်းဝၼ်းထီႉ 09 November 2017 ပူၼ်ႉမႃးၼၼ်ႉယဝ်ႉ ၸင်ႇလႆႈတႅပ်းတတ်း ၵၢၼ်တေႁွင်ႉပၢင်ၵုမ် FPNCC ႁႂ်ႈၶၼ်ဝႆး ၼႂ်းလိူၼ်-November ၼႆႉဝႃႈၼႆ။
လႆႈႁူႉဝႃႈ တီႈပၢင်ၵုမ်ၼၼ်ႉ တေဢုပ်ႇဢူဝ်းၵၼ် ၵဵဝ်ႇၵပ်းလွင်ႈ ငဝ်းလၢႆးဢုပ်ႇဢူဝ်းၵၢၼ်မိူင်း ဢၼ်လႆႈၵိုတ်းၶင်ႉဝႆႉ၊ လွင်ႈငဝ်းလၢႆး တီႈတပ်ႉသိုၵ်းမၢၼ်ႈ ဢမ်ႇမၵ်းမၼ်ႈႁွင်းႁပ်ႉလႆႈ FPNCC၊ လွင်ႈငဝ်းလၢႆး ၵၢၼ်ႁူပ်ႉဢုပ်ႇသုၼ်ႇၸုမ်းလဵဝ်၊ လွင်ႈငဝ်းလၢႆး တီႈဢမ်ႇဝႆႉၸုမ်းမၢင်ၸိူဝ်း ၽဵင်ႇပဵင်းၵၼ်တင်းတၢင်ႇမူႇၸုမ်း ၸဵမ်ၵႂႃႇ လွင်ႈငဝ်းလၢႆးတေႁဵတ်းၸိူင်ႉႁိုဝ်သေ ႁႂ်ႈၸၢင်ႈႁူပ်ႉဢုပ်ႇၵၼ်လႆႈ ၸိူဝ်းၼႆႉၼႆ လႆႈႁၼ်ၼႂ်းၶၢဝ်ႇ Irrawaddy ဢွၵ်ႇဝႆႉ။
ၼႂ်းလုၵ်ႈၸုမ်း ၶွမ်ႇမတီႇဢုပ်ႇဢူဝ်းငူပ်ငီႉ ၵၢၼ်မိူင်း မိူင်းႁူမ်ႈတုမ် (FPNCC) ၼႆႉတင်းမူတ်းမီး 7-ၸုမ်း၊ ပႃႇတီႇမိူင်းဝၽွမ်ႉႁူမ်ႈ (UWSP)၊ တပ်ႉသိုၵ်းဢူၺ်းလီ တီႇမူဝ်ႇၶရႅတ်ႉတိၵ်ႉ ၸိူဝ်ႉၸၢတ်ႈ (NDAA)၊ မုၵ်ႉၸုမ်းလွတ်ႈလႅဝ်းသဝ်းၶေႃၶၢင် (KIA)၊ ပႃႇတီႇမႂ်ႇသုင်ၸိုင်ႈတႆး (SSPP)၊ ၸုမ်းသိုၵ်းၵူဝ်းၵၢင်ႉ (MNDAA)၊ ၸုမ်းသိုၵ်းပလွင်ႈ (TNLA) လႄႈ ၸုမ်းသိုၵ်းရၶႅင်ႇ (AA) ၶဝ်ႈပႃးဝႆႉ။
တီႈဝႃႈ ဢမ်ႇဝႆႉၸုမ်းမၢင်ၸိူဝ်း ၽဵင်ႇပဵင်းၵၼ်တင်းတၢင်ႇမူႇၸုမ်း ဢၼ်ဝႃႈၼၼ်ႉ ယွၼ်ႉဝႃႈ သၢမ်ၸုမ်းဢၼ်ပဵၼ် ၸုမ်းသိုၵ်းၵူဝ်းၵၢင်ႉ (MNDAA)၊ ၸုမ်းသိုၵ်းပလွင်ႈ (TNLA) လႄႈ ၸုမ်းသိုၵ်းရၶႅင်ႇ (AA) ၼႆႉပဵၼ်ၸုမ်းဢၼ် တိုၵ်ႉၵေႃႇတင်ႈၶိုၼ်ႈမႃးမႂ်ႇၼႆသေ ႁဵတ်းႁႂ်ႈၽၢႆႇတပ်ႉသိုၵ်းမၢၼ်ႈ ဢမ်ႇမၵ်းမၼ်ႈယွမ်းႁပ်ႉလႆႈလႄႈ ဢမ်ႇမီးလွင်ႈယိုၼ်ႈမိုဝ်း ႁပ်ႉဢုပ်ႇလွင်ႈငမ်းယဵၼ် လႄႈ ၵၢၼ်မိူင်းၸွမ်း မိူၼ်ၼင်ႇ ၸုမ်းယိပ်းၵွင်ႈၵၢင်ႇၸၢဝ်းၶိူဝ်း တၢင်ႇမူႇၸုမ်း။
မိူၼ်ၼင်ႇ ၶွမ်ႇမတီႇဢုပ်ႇဢူဝ်းငူပ်ငီႉ ၵၢၼ်မိူင်း မိူင်းႁူမ်ႈတုမ် (FPNCC) ဢၼ်တိုၵ်ႉၶွတ်ႇၽွတ်ႈၶိုၼ်ႈမႃးမႂ်ႇ ၼႂ်းလိူၼ် April 2017 လူၺ်ႈၶေႃႈၸုၵ်းမၼ်ႈ တၢင်းၵၢၼ်မိူင်းဝႃႈ တေယူႇၼွၵ်ႈသဵၼ်ႈတၢင်း NCA သေ ဢုပ်ႇဢူဝ်းၵၢၼ်မိူင်း ၵေႃႇသၢင်ႈလွင်ႈငမ်းယဵၼ်ၸိုင်ႈမိူင်း ၸွမ်းၸုမ်းလူင်ပွင်ၸိုင်ႈၵႂႃႇ လူၺ်ႈပႃးလုၵ်ႈၸုမ်း တင်းၸဵတ်းၸုမ်း ၼႆၼၼ်ႉၵေႃႈ ၽၢႆႇလူင်ပွင်ၸိုင်ႈ လႄႈ တပ်ႉသိုၵ်းမၢၼ်ႈ ဢမ်ႇယွမ်းႁပ်ႉလႆႈမိူၼ်ၵၼ်သေ ဢဝ်ၵၢၼ်ဢုပ်ႇဢူဝ်းလႆႈၵိုတ်းၶင်ႉဝႆႉ တေႃႇထိုင်ယၢမ်းလဵဝ်း။
ပိူင်လူင် ယွၼ်ႉၼႂ်း FPNCC ၼၼ်ႉ ပႃးဝႆႉၸုမ်း MNDAA, TNLA, AA သေ သမ်ႉမီးၶေႃႈၸုမ်းမၼ်ႈ လူၺ်ႈၼွၵ်ႈသဵၼ်ႈတၢင်း NCA လႄႈ ႁဵတ်းႁႂ်ႈၸုမ်းလူင်ပွင်ၸိုင်ႈ (ဢၼ်ပႃးၽၢႆႇသိုၵ်း) ဢမ်ႇၸၢင်ႈႁူပ်ႉဢုပ်ႇၵၢၼ်မိူင်းၸွမ်း၊ တီႈၽၢႆႇၸုမ်းလူင်ပွင်ၸိုင်ႈ ၸုၵ်းမၼ်ႈဝႆႉၼၼ်ႉသမ်ႉ ပဵၼ်သဵၼ်ႈတၢင်း NCA၊ သင်လူင်းလၢႆးမိုဝ်း ၶၢမ်ႈပူၼ်ႉ လိၵ်ႈႁူမ်ႈမၢႆ NCA ယွၼ်ႉတၢင်းယဝ်ႉ ၸင်ႇတေႁပ်ႉဢုပ်ႇၵၢၼ်မိူင်းၸွမ်း ဝႃႈၼႆ။
မိူၼ်ၼင်ႇ ၼႂ်းဝၼ်းထီႉ 11-12 November 2017 ပူၼ်ႉမႃး ဢၼ်ၵႅမ်ႁူဝ်ပဝ်ႈ PC ဢူးတဵင်းၸေႃႇ လႄႈ ၽွင်းလူင်ၽၢႆႇလႅၼ်လိၼ် ၸွမ်သိုၵ်း ယႄးဢွင်ႇ ဢွၼ်ႁူဝ် ၶွမ်ႇမသျိၼ်ႇငမ်းယဵၼ် (PC) ၵႂႃႇတီႈပၢင်သၢင်း လႄ မိူင်းလႃးၼၼ်ႉၵေႃႈ လႆႈၵႂႃႇႁူပ်ႉဢုပ်ႇၸွမ်း UWSP လႄႈ NDAA သုၼ်ႇတူဝ်သွင်ၸုမ်းၵူၺ်း ဢမ်ႇၵႂႃႇႁူပ်ႉဢုပ်ႇၸွမ်း FPNCC ဢၼ်ပႃးတင်းၸဵတ်းၸုမ်းႁူမ်ႈၵၼ်ဝႆႉ။
ၶေႃႈမုၼ်း / တႆးလွတ်ႈလႅဝ်း


text:
ၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး တူၵ်ႇလၢတ်ႈဝႃႈ သိုၵ်းလူင်ပွင်ၸိုင်ႈမၢၼ်ႈ ၵၢင်မၢၵ်ႇၼႂ်းဝၢၼ်ႈႁဵတ်းႁႂ်ႈၵူၼ်းမိူင်း တူၵ်းၸႂ်
သိုၵ်းမၢၼ်ႈထႅမ်ႁႅင်းသိုၵ်းၶဝ်ႈတူင်ႉၼိုင်ႁၢဝ်ႈႁႅင်း ၼႂ်းပိုၼ်ႉတီႈ RCSS/SSA တူင်ႉၼိုင်ယူႇၼၼ်ႉ တဵၵ်းၸႂ်ႉၵူၼ်းဝၢၼ်ႈ တေႃႉၶူဝ်းသူင်ႇတၢင်းပၼ်လႄႈ ႁၢင်ႈမၢၵ်ႇၾင်လိၼ်ဝႆႉ ၸွမ်းႁိမ်းႁွမ်းဝၢၼ်ႈၵူၼ်းယူႇသဝ်း ၼႂ်းၸႄႈဝဵင်းမိူင်းပဵင်း ၸိုင်ႈတႆးပွတ်းဢွၵ်ႇ ဝႃႈၼႆ။ ဝၼ်းတီႈ 21/12/2017 ၸုမ်းၵဝ်ႉငဝ်ႈသုၼ်ႇလႆႈၵူၼ်း ၸိုင်ႈတႆး...
ၵူၼ်းပၢႆႈၽေးသိုၵ်း လႅၼ်လိၼ်တႆး-ထႆး 6 ႁဵင်ပၢႆ ႁူပ်ႉတၢင်းယၢပ်ႇၽိုတ်ႇႁၢဝ်ႈႁႅင်း
ပၢင်သဝ်းၵူၼ်းပၢႆႈၽေးသိုၵ်း 6 တီႈ ၸွမ်းလႅၼ်လိၼ်တႆး-ထႆး ယၢမ်းလဵဝ် ထူပ်းတၢင်းယၢပ်ႇၽိုတ်ႇ လွင်ႈယူႇလွင်ႈၵိၼ် ယွၼ်ႉၸဝ်ႈတႃႇၼဢၼ်ယၢမ်ႈၸွႆႈထႅမ်မႃး ၶၢဝ်းတၢင်း ႁိမ်း 20 ပီၼၼ်ႉ တတ်းပႅတ်ႈ လွင်ႈ...
ၸုမ်းၼၢင်းယိင်းတဢၢင်း ပိုၼ်ၽၢဝ်ႇ သိုၵ်းမၢၼ်ႈ လၢၵ်ႈၸၼ် ၼၢင်းယိင်းၸၢဝ်းတဢၢင်း 4 ၵေႃႉ
သိုၵ်းမၢၼ်ႈ ၶိုင်ဢၢင်ႈၵၼ်ႉၸၼ် ၼၢင်းယိင်းၸၢဝ်းတဢၢင်း 4 ၵေႃႉ ယူႇတီႈၸုမ်းၼၢင်းယိင်းတဢၢင်း TWO ပိုၼ်ၽၢဝ်ႇဝႃႈ တေတိုၵ်းတေႃး လွင်ႈၶီႇၼဵၵ်းပေႉၵိၼ်ၼၢင်းယိင်း၊ တေတုၵ်းယွၼ်း တႃႇသုၼ်ႇလႆႈၼၢင်းယိင်း ၵႂႃႇတေႃႇပေႃးလႆႈ ဝႃႈၼႆ။ ဝၼ်းတီႈ...
သိုၵ်းမၢၼ်ႈ ဢဝ်ၵႃးၸၢၵ်ႈထႆလိၼ် ၶဝ်ႈထႆထုၺ်ႇလိၼ် တီႈလိၼ်ၽုၵ်ႇသွမ်ႈ ၵူၼ်းမိူင်း ႁဵတ်းႁႂ်ႈၵူၼ်းမိူင်း ထူပ်းတၢင်းယၢပ်ႇ
သိုၵ်းမၢၼ်ႈ ဢၼ်ပၵ်းတပ်ႉဝႆႉတီႈႁိမ်းဝၢၼ်ႈၶိူဝ်းၶမ်း ၸႄႈဝဵင်းလႃႈသဵဝ်ႈ ဢဝ်ၵႃးၸၢၵ်ႈထႆလိၼ် ၶဝ်ႈထႆထုၺ်လိၼ် ၵူၼ်းမိူင်း။ ၼႄးဝႃႈ ပဵၼ်လိၼ်ပၢင်ပေႃႉမၢၵ်ႇၵွပ်ႉၾ်။ ႁဵတ်းႁႂ်ႈၵူၼ်းမိူင်းထူပ်းတၢင်းယၢပ်ႇ လွင်ႈၵၢၼ်ႁႃၵိၼ်လဵင်ႉတွင်ႉ ဝႃႈၼႆ။ ဝၼ်းတီႈ 5-6/12/2017 ၶၢဝ်းတၢင်း 2...
ၸုမ်းၵဝ်ႉငဝ်ႈသုၼ်ႇလႆႈၵူၼ်း ႁႂ်ႈသိုၵ်းလူင်ပွင်ၸိုင်ႈမၢၼ်ႈ ၵိုတ်းယိုတ်းလွင်ႈ ပူၼ်ႉပႅၼ်သုၼ်ႇလႆႈၵူၼ်း ၼႂ်းမိူင်းတႆး
ၸုမ်းၵဝ်ႉငဝ်ႈသုၼ်ႇလႆႈၵူၼ်း ၸိုင်ႈတႆး ဢွၵ်ႇၽိုၼ်တၢမ်းငဝ်းလၢႆး လွင်ႈသိုၵ်းမၢၼ်ႈပူၼ်ႉပႅၼ်သုၼ်ႇလႆႈၵူၼ်း လွင်ႈ တဵၵ်းတဵင် ၸႂ်ႉႁႅင်းလၢႆၵူၼ်းမိူင်းလႄႈ ဢဝ်ၵိၼ်ၶွင်လၢႆ ၵူၼ်းမိူင်း ၽွင်းပဵၼ်ပၢင်တိုၵ်းၸွမ်း ပႃႇတီႇမႂ်ႇသုင် ၸိုင်ႈတႆး/ တပ်ႉသိုၵ်းၸိုင်ႈတႆး ၼႂ်းၸႄႈဝဵင်းသီႇပေႃႉ...
SHRF တုၵ်းယွၼ်းလူင်ပွင်ၸိုင်ႈ ႁႂ်ႈပူတ်းထွၼ်ၶေႃႈၸႅင်ႈၵႂၢမ်း / တီႉၺွပ်းၵူၼ်းဝၢၼ်ႈ ယဵတ်ႈၶွၵ်ႈၸိူဝ်းၼၼ်ႉ ပွႆႇပၼ်ၶိုၼ်းၽႂ်းၽႂ်း လူၺ်ႈဢမ်ႇမီးၶေႃႈၼွင်ႇငိူၼ်ႈၶႆ
ၵူၼ်းဝၢၼ်ႈႁူဝ်ပူင်း ၸိူဝ်းထုၵ်ႇတီႉၺွပ်းလူၺ်ႈဢမ်ႇထုၵ်ႇမႅၼ်ႈၸွမ်းထမ်းတြႃး ၽွင်းပူၼ်ႉမႃးသီႇလိူၼ်သေ ထုၵ်ႇၵုမ်းၶင်ဝႆႉၼၼ်ႉ ယူႇတီႈၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး (SHRF) ဢွၵ်ႇၽိုၼ်ႁၢႆးငၢၼ်း တုၵ်းယွၼ်းႁႂ်ႈပူတ်းထွၼ်ၶေႃႈမၢပ်ႇၽၢမ်းႁႃလိူင်ႈ လႄႈ ပွႆႇပၼ်ၶိုၼ်း လူၺ်ႈဢမ်ႇမီးၶေႃႈၼွင်ႇငိူၼ်ႈၶႆ။ ၽူႈၶၢၼ်ပၢၵ်ႇၸုမ်း SHRF ၸၢႆးႁေႃသႅင်လၢတ်ႈဝႃႈ- “ဢၼ်ႁဝ်းၶႃႈဢွၵ်ႇလိၵ်ႈတုၵ်းယွၼ်းၼႆႉ...
ပႃႇတီႇမႂ်ႇသုင်ၸိုင်ႈတႆး ၵမ်ႉထႅမ်မုၵ်ႉၸုမ်းၼၢင်းယိင်းၸိုင်ႈတႆး ၸတ်းႁဵတ်းဝၼ်းၵိုတ်းယိုတ်း လွင်ႈႁဵတ်းႁၢႆႉၸႃႉ ၼိူဝ်ၼၢင်းယိင်း
ပႃႇတီႇမႂ်ႇသုင်ၸိုင်ႈတႆး SSPP/SSA ၵမ်ႉထႅမ်ၸုမ်းၼၢင်းယိင်း SSWO ၸတ်းႁဵတ်း ဝၼ်းၵိုတ်းယိုတ်းလွင်ႈႁဵတ်းႁၢႆႉၸႃႉၼိူဝ်ၼၢင်းယိင်း လုမ်ႈၾႃႉ ပွၵ်ႈႁႅၵ်ႈ တီႈငဝ်ႈငုၼ်းဝဵင်းမႂ်ႇ ဝၢၼ်ႈႁႆး၊ ၸႄႈဝဵင်းၵေးသီး ၸိုင်ႈတႆးပွတ်းၸၢၼ်း။ ဝၼ်းတီႈ 25-11-2017 ၼႆႉ...
ၸုမ်းသုၼ်ႇလႆႈၵူၼ်းၸၢတ်ႈၸိုင်ႈလုမ်ႈၾႃႉ ႁဵၵ်ႈႁွင်ႉလူင်ပွင်ၸိုင်ႈမၢၼ်ႈ ႁပ်ႉပုၼ်ႈၽွၼ်းလွင်ႈ ၵူၼ်းဝၢၼ်ႈၸဝ်ႈသူၼ်ၼွင်ၶဵဝ်ၺႃးၶႃႈတၢႆ
ၸုမ်းတူင်ႉၼိုင်သုၼ်ႇလႆႈၵူၼ်းၸၢတ်ႈၸိုင်ႈလုမ်ႈၾႃႉ ႁဵၵ်ႈႁွင်ႉႁႂ်ႈလူင်ပွင်ၸိုင်ႈမၢၼ်ႈ ႁပ်ႉပုၼ်ႈ ၽွၼ်း ၵူၼ်းၸိူဝ်းႁူမ်ႈၵၼ်ႁႅမ်တၢႆ လုင်းထေးဢွင်ႇ ၽူႈတူင်ႉၼိုင်သုၼ်ႇလႆႈလွင်ႈတီႈလိၼ် ၸႄႈဝဵင်းၼွင်ၶဵဝ် ၸိုင်ႈတႆးပွတ်းႁွင်ႇ။ ဝၼ်းတီႈ 15/11/2017 ၸုမ်းတူင်ႉၼိုင်သုၼ်ႇလႆႈၵူၼ်းၸၢတ်ႈၸိုင်ႈလုမ်ႈၾႃႉ ပိုၼ်ၽၢဝ်ႇႁဵၵ်ႈႁွင်ႉႁႂ်ႈ လူင်ပွင်ၸိုင်ႈမၢၼ်ႈ ဢဝ်ၽိတ်းၵူၼ်းၸိူဝ်းႁူမ်ႈၵၼ်ပေႃႉႁႅမ်...
လုၵ်ႈႁဵၼ်းၸၼ်ႉသုင်(ဢထၵ) 5 တူၼ်ႈတီး ၸိူဝ်းသၵ်းလၢႆးဝႆႉ ၺႃးႁွင်ႉတူဝ်ၵႂႃႇမွတ်ႇယႃႉ-ၼႂ်းႁူင်းယႃသိုၵ်း
ႁူင်းႁဵၼ်းၸၼ်ႉသုင် လင်ၼိုင်ႈ ၼႂ်းၸႄႈဝဵင်းတူၼ်ႈတီးၼၼ်ႉ မီးလုၵ်ႈႁဵၼ်း မွၵ်ႈ 30 ၵေႃႉ သၵ်းလၢႆးဝႆႉ ၸွမ်းၶႅၼ် မိုဝ်းၼၼ်ႉ ထုၵ်ႇႁွင်ႉၵႂႃႇမွတ်ႇယႃႉတီႈႁူင်းယႃသိုၵ်း တူၼ်ႈတီး ဝႃႈၼႆ။ တႄႇဢဝ် ဝၼ်းတီႈ...
လုၵ်ႈႁဵၼ်းၸၼ်ႉ 8 ဢႃယု 14 ပီ သိုၵ်းလူင်ပွင်ၸိုင်ႈမၢၼ်ႈ တီႉယဵတ်ႈၶွၵ်ႈ 2 ပီ ၼႄးဝႃႈ ၵပ်းသိုပ်ႇသိုၵ်းလွႆ TNLA
လုၵ်ႈႁဵၼ်း ဢႃယု 14 ပီ ဝဵင်းၼမ်ႉသၼ်ႇ ၵေႃႉၼိုင်ႈ ၺႃးသိုၵ်းမၢၼ်ႈတီႉ ၼႄးၵပ်းသိုပ်ႇၸုမ်းၼွၵ်ႈမၢႆမီႈသေ ပၼ်တူတ်ႈတၢမ်ႇၶွၵ်ႈ 2 ပီ။ ဝၼ်းတီႈ 30/10/2017 ၼၼ်ႉ ဢိင်ၼိူဝ်ၸဝ်ႈႁၢၼ်ၼႂ်းတပ်ႉမ...
12Page 1 of 2


text:
ၽွင်းလူင် ၾၢႆႇတူင်ႇဝူင်းၵူၼ်းလူင်ပွင်ၸိုင်ႈမိူင်းတႆး လၢတ်ႈဝႃႈ ၼႂ်းမိူင်းတႆး 50 ၸႄႈဝဵင်း ဢၼ်ပဵၼ်ဢွင်ႈတီႈ ၵူၼ်း ဢႅဝ်ႇယဵမ်ႈၼမ်ၼၼ်ႉတေၶတ်းၸႂ် ႁႂ်ႈပဵၼ်ၼႃႈလိၼ် မူတ်းသႂ်ႇ၊ လွတ်ႈဢၢႆၵႂၼ်းလႅၼ်းယႃႈ တႃႇႁႂ်ႈဝၢၼ်ႈမိူင်း မူတ်းသႂ် ဝႃႈၼႆ။
ပၢင်ၵုမ်သႃးၽမိူင်းတႆး ပွၵ်ႈၵမ်း 2 ၵမ်းထူၼ်ႈ 7 တီႈၸႄႈဝဵင်းတူၼ်းတီး ၸိုင်ႈတႆးပွတ်းၸၢၼ်း တႄႇဝၼ်းတီႈ 28-31/08/2017 ၼၼ်ႉ ၽွင်းလူင် ၾၢႆႇတူင်ႇဝူင်းၵူၼ်း လူင်ပွင်ၸိုင်ႈမိူင်းတႆး ၻွၵ်ႊတိူဝ်ႊမဵဝ်းထုၼ်း လၢတ်ႈၼႂ်းသၽႃး ဝႃႈ ဢွင်ႈတီႈၵူၼ်းဢႅဝ်ႇယဵမ်ႈၼမ် မိူၼ်ၼင်ႇ ၸွမ်းဝတ်ႉၽြႃး ၸိုဝ်ႈသဵင်လိုဝ်းလင် ဢၼ်ၵဵဝ်ႇၸွမ်းဢွင်ႈတီႈသႃသၼႃ ၸိူဝ်းၼၼ်ႉ ႁႂ်ႈပဵၼ်ၼႃႈလိၼ် ဢၼ်မူတ်းသႂ် ယႃႇႁႂ်ႈမီးဢၢႆၵႂၼ်းလႅၼ်းယႃႈ ဝႃႈၼႆ။
ၼၢင်းၸၢမ်ႁွမ် ၽူႈတႅၼ်းသၽႃး ၸႄႈမိူင်း ၶဵတ်ႇလိူၵ်ႈတင်ႈ မၢႆ(2) ၼမ်ႉတူႈ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ဝႃႈ “ ၸႂ်ႈၶႃႈဢေႃႈ ၽွင်းလူင်ၾၢႆႇတူင်ႇဝူင်းၵူၼ်း ၼႂ်းပၢင်ၵုမ်သၽႃးမိူင်းတႆး ႁႂ်ႈတတ်းမၵ်းပၼ် ဢွင်ႈတီႈ ဢၼ်ႁၢမ်ႈလုတ်ႇ လႅၼ်းယႃႈ ၼင်ႇႁိုဝ် ဝၢၼ်ႈမိူင်းတႆးႁဝ်း တေပဵၼ်မိူင်းဢၼ်မူတ်းသႂ် လႄႈၶိုၼ်ႈယႂ်ႇမႂ်ႇသုင် သေဢမ်ႇၵႃး ၵူၼ်းမိူင်း ႁဝ်းၶႃႈၵေႃႈ ပၢႆးယူႇလီတေၶႅမ်ႉ။ ၵူၺ်းၵႃႈ ဢွင်ႈတီႈႁၢမ်ႈလုတ်ႇလႅၼ်းယႃႈၼၼ်ႉ ၵမ်ႈၼမ် တေပဵၼ် ဝတ်ႉဝႃးၽႃ သိူဝ်ႇ ဢၼ်ၵူၼ်း မိူင်းၵႂႃႇဢႅဝ်ႇယဵမ်ႈၼမ် မိူၼ်ပင်းတရႁႃႉ၊ ၽြႃးမေႃႇၵိူဝ်ႁႃႉ၊ ယဝ်ႉၵေႃႈ ဢွင်ႈတီႈ ၵူၼ်းၵႂႃႇဢႅဝ်ႇ ၼမ်ႁႃႉ ၸဵမ်ၸိူဝ်းၼၼ်ႉ” ဝႃႈၼႆ။
တီႈဝဵင်းၵဵင်းတုင် ဝတ်ႉၽြႃးဢၼ်ၸိုဝ်ႈသဵင်ယႂ်ႇ ဢၼ်ၵူၼ်းမိူင်းၵႂႃႇဢႅဝ်ႇယဵမ်ႈဝႆႈသႃ မိူၼ်ၼင်ႇ ဝတ်ႉႁူဝ်ၶူင်ႇ ၵၢင်ဝဵင်း ၵဵင်းတုင်၊ ၽြႃးၸုၵ်း တီႈၸွမ်သၵ်း ဢိၵ်ႇထႅင်ႈလၢႆလၢႆတီႈ လႆႈႁၼ်တႅမ်ႈလိၵ်ႈတိတ်းပၢႆႉ ႁၢမ်ႈတပ်ႉ ယႃႇႁႂ်ႈလုတ်ႇ လႅၼ်းယႃႈလႄႈ ယႃႇႁႂ်ႈမီးဢၢႆၵႂၼ်းလႅၼ်ႈယႃႈ ၸိူဝ်းၼၼ်ႉ ဝႃႈၼႆ။
တီႈဝဵင်းလၢင်းၶိူဝ်းၸိုင်ႈတႆးပွတ်းၸၢၼ်းၵေႃႈ လုၵ်ႈဢွၼ်ႇၵူၼ်းၼုမ်ႇၶဝ် ၸတ်းပၢင်လႅၼ်ႈၶႅင်ႇၵၼ် တႃႇမၢႆတွင်း ႁႂ်ႈ ၵႂၼ်းလႅၼ်းယႃႈမူတ်းၸၢင်ႇ။ ဝၼ်းၸွမ်ၽွင်းလူင်မိူင်းတႆး မိူဝ်းဢႅဝ်ႇလၢင်းၶိူဝ်း ဝၼ်းတီႈ 22 လိူၼ်သႅပ်ႊထႅမ်ႊၿိူဝ်ႊ ၼၼ်ႉ ယင်းလႆႈမွပ်ႈယိုၼ်ႈသူး လုၵ်ႈဢွၼ်ႇၸိူဝ်းဢွင်ႇပေႉၵၢၼ်ၶႅင်ႇလႅၼ်ႈၼၼ်ႉယူႇ – ဝႃႈၼႆ။
မိူင်းတႆးၼႆႉ ပဵၼ်မိူင်းဢၼ်မီး ဢွင်ႈတီႈဢၼ်လဵပ်ႈႁဵၼ်းလႆႈ ၶူဝ်းၶွင်ၵဝ်ႇၵႄႇ၊ ၾိင်ႈထုင်း၊ ပိုၼ်း ၸိူဝ်းၼႆႉမီးတင်း ၼမ်လႄႈ ၶႅၵ်ႇၼွၵ်ႈမိူင်း သူၼ်ၸႂ်မႃးဢႅဝ်ႇၼမ်။ ယွၼ်ႉၼၼ် ၶူင်းၵၢၼ်ၵၢင်းယၢၼ်လႅၼ်းယႃႈၼႆႉ ဝၢၼ်ႈမိူင်း ၵေႃႈမူတ်းသႂ်၊ ပၢႆးယူႇလီၵေႃႈတေၶႅမ်ႉ ဝႃႈၼႆ။
ၶူင်းၵၢၼ်ၵၢင်းယၢၼ်လႅၼ်းယႃႈ 50 ၸႄႈဝဵင်း ၼႂ်းမိူင်းတႆးၼႆႉ လႆႈႁဵတ်းမႃး ၼႂ်းလိူၼ် ဢေႃႊၵတ်ႊသ် ပူၼ်ႉမႃး သင်ဝႃႈ ဢမ်ႇၸွမ်းမၢႆမီႈၸိုင် တေပၼ်တူတ်ႈတၢမ်ႇၸွမ်းၼင်ႇမၢႆမီႈဢွၵ်ႇဝႆႉၼိုင်ႈၵေႃႉလႂ် တေၺႃးတၢမ်ႇငိုၼ်းႁႃႈ ႁဵင်ပျႃး။ သင်ဝႃႈ မီးၵူၼ်းၶၢႆလႅၼ်ႈယႃႈ ၸွမ်းဢွင်ႈတီႈမၵ်းမၼ်ႈၸိူဝ်းၼၼ်ႉၸိုင် တေလႆႈပၼ်တၢမ်ႇငိုၼ်း တႃႇ 2 သႅၼ်ပျႃး ဝႃႈၼႆ။


text:
ၶၢဝ်ႇၵၢၼ်မိူင်း
ANC ပိုၼ်ၽၢဝ်ႇတေဢမ်ႇၶဝ်ႈႁူမ်ႈၸွမ်း ပၢင်လူင်းလၢႆးမိုဝ်း NCA
- Details
- Created on 12 February 2018
- Written by တႆးလွတ်ႈလႅဝ်း
ၽွင်းၶၢဝ်းမီးၶၢဝ်ႇဢွၵ်ႇဝႃႈ ၶွင်ႇသီႇၸိူဝ်ႉၸၢတ်ႈရၶႅင်ႇ (ANC) ဢၼ်ပဵၼ်လုၵ်ႈၸုမ်း ၶွင်ႇသီႇၾႅတ်ႇတရႄႇ ၸၢဝ်းၶိူဝ်းၽွမ်ႉႁူမ်ႈ (UNFC) တေၶဝ်ႈႁူမ်ႈလူင်းလၢႆးမိုဝ်း လိၵ်ႈႁူမ်ႈမၢႆ NCA ၵႂႃႇၼႂ်းဝၼ်းထီႉ-13 မိူဝ်ႈၽုၵ်ႉ ၼႆၼၼ်ႉ မိူဝ်ႈၼႆႉဝၼ်းထီႉ-12 ယၢမ်းဝၢႆးဝၼ်း ANC ၶိုၼ်းလႆႈပိုၼ်ၽၢဝ်ႇ ဢွၵ်ႇတၢင်းၵၢၼ်ဝႃႈ တေဢမ်ႇၶဝ်ႈႁူမ်ႈၸွမ်းလႆႈ ၼႆသေ ၸင်ႇလႆႈပွင်ႇလႅင်းထိုင် ပေႃႈမႄႈၵူၼ်းမိူင်း လႄႈ ၸုမ်းဢူၺ်းလီတင်းသဵင်ႈ ႁႂ်ႈႁူႉၼႆယူႇယဝ်ႉ။
ၼႂ်းၼၼ်ႉ ANC လႆႈပိုၼ်ၽၢဝ်ႇၵႂႃႇဝႃႈ ယွၼ်ႉငဝ်းလၢႆးတိုဝ်ႉတၢင်း တႃႇၶွတ်ႇယွတ်ႈလႆႈ ၶေႃႈတၢင်ႇထိုင် 9-ၶေႃႈ ၼႂ်းၵႄႈၵၢင် ၵၢၼ်ဢုပ်ႇဢူဝ်း UNFC လႄႈ ၸုမ်းလူင်ပွင်ၸိုင်ႈမၢၼ်ႈ ဢမ်ႇပၼ်လႄႈ ယွၼ်ႉဢမ်ႇမီးလွင်ႈသိူဝ်ႇတၢင်းလႆႈ ငဝ်ႈႁၢၵ်ႈ တႃႇႁႂ်ႈတင်းမူတ်း ၶဝ်ႈႁူမ်ႈပႃးၸွမ်း ၼႂ်းၵၢၼ်လူင်းလၢႆးမိုဝ်း လိၵ်ႈႁူမ်ႈမၢႆ NCA လူၺ်ႈမီးလွင်ႈၽဵင်ႇပဵင်းလႄႈ ၸင်ႇဢမ်ႇၸၢင်ႈၶဝ်ႈႁူမ်ႈလၢႆ တီႈပၢင်လူင်းလၢႆးမိုဝ်း လိၵ်ႈႁူမ်ႈမၢႆ NCA ၼႂ်းဝၼ်းထီႉ 13 February 2018 ဝၼ်းဢင်းၵၢၼ်း မိူဝ်ႈၽုၵ်ႉၼႆႉ ၼႆယူႇယဝ်ႉ။
ၼွၵ်ႈသေၼၼ်ႉ ၽူႈတၢင်းလၢတ်ႈ ANC ဢူးထုၼ်းၸေႃႇ ၵေႃႈလႆႈလၢတ်ႈတီႈ သိုဝ်ႇၶၢဝ်ႇၵႂႃႇဝႃႈ- ပုၼ်ႈတႃႇတင်းမူတ်း တေၸၢင်ႈၶဝ်ႈႁူမ်ႈပႃးၸွမ်းလႆႈၼၼ်ႉ ႁဝ်းၶႃႈလႆႈၶတ်းၸႂ်မႃး တေႃႇထိုင်ၶၢဝ်းယၢမ်းလိုၼ်းသုတ်းယဝ်ႉ၊ ငဝ်ႈႁၢၵ်ႈမၼ်းတႄႉ ယွၼ်ႉဝႃႈ ဢမ်ႇမီးသုၼ်ႇလႆႈၽဵင်ႇပဵင်း တႃႇသိူဝ်ႇတၢင်း ႁႂ်ႈတင်းမူတ်း ၸင်ႈၶဝ်ႈႁူမ်ႈပႃးၸွမ်းလႆႈလႄႈၼႆ။
ၶၢဝ်ႇတီႈဝႃႈ ANC တေၶဝ်ႈႁူမ်ႈလူင်းလၢႆးမိုဝ်း လိၵ်ႈႁူမ်ႈမၢႆ NCA ၼႆၼၼ်ႉ လႆႈလိုဝ်းႁူင်ဢွၵ်ႇမႃး မိူဝ်ႈဝႃးဝၼ်းထီႉ-11 ၶေႃႈမုၼ်းၼႆႉသမ်ႉ ၸုမ်းသိုဝ်ႇၶၢဝ်ႇ လႆႈႁူႉမႃးတီႈ ၽူႈၶဝ်ႈၸုမ်း ၼႂ်း UNFC လၢတ်ႈၼႄ ၼႆယူႇယဝ်ႉ။
ပေႃးၶွင်ႇသီႇၸိူဝ်ႉၸၢတ်ႈရၶႅင်ႇ (ANC) ဢမ်ႇလူင်းလၢႆးမိုဝ်း လိၵ်ႈႁူမ်ႈမၢႆ NCA ၼႆ ၼႂ်းလုၵ်ႈၸုမ်း ၶွင်ႇသီႇၾႅတ်ႇတရႄႇ ၸၢဝ်းၶိူဝ်းၽွမ်ႉႁူမ်ႈ (UNFC) 4-ၸုမ်း ဢၼ်တေလူင်းလၢႆးမိုဝ်း လိၵ်ႈႁူမ်ႈမၢႆ NCA မိူဝ်ႈၽုၵ်ႉ ဝၼ်းထီႉ-13 ယၢမ်းဝၢႆးဝၼ်းၼႆႉ တေမီး ပႃႇတီႇမိူင်းမွၼ်းမႂ်ႇ (NMSP) လႄႈ ႁူမ်ႈတုမ်တီႇမူဝ်ႇၶရႅတ်ႉတိၵ်ႉ လႃးႁူႇ (LDU) သွင်ၸုမ်းၶဝ်ႈႁူမ်ႈလူင်းလၢႆးမိုဝ်းၸွမ်း ၸုမ်းလူင်ပွင်ၸိုင်ႈမၢၼ်ႈ ၵႂႃႇယူႇယဝ်ႉ။
တႆးလွတ်ႈလႅဝ်း


text:
ၽိုၼ်တၢမ်းငဝ်းလၢႆး ၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး မၢႆ 6/2017
ဝၼ်းထိ 11/07/2017
လွင်ႈတၢင်းပဵၼ်ပွတ်ႇမႅင်း (TB) ပူၼ်ႉမႃးပႆႇႁိုင်ၼႆႉႁဵတ်းႁႂ်ႈလႆႈမႆႈၸႂ်ၸွမ်းပၢႆးယူႇလီယွၼ်ႉလူမ်းဢမ်ႇၸိုၼ်ႈသႂ်ၽိူမ်ႉ ၶိုၼ်ႈၼႂ်းပိုၼ်ႉတီႈၶုတ်းထၢၼ်ႇႁိၼ်ၼမ်ႉမ
တၢင်းပဵၼ်ပွတ်ႇမႅင်း (TB) ဢၼ်ၵိူတ်ႇပဵၼ်ၼႂ်းပီႈၼွင်ႉၵူၼ်းမိူင်းထုင်ႉၶုတ်းထၢၼ်ႇႁိၼ်ၼမ်ႉမသီႇပေႃႉၸိုင်ႈတႆး ပွတ်းႁွင်ႇၼၼ်ႉ ႁဵတ်းႁႂ်ႈလႆႈမႆႈၸႂ်လႅပ်ႈတေလၢမ်းၽေႈ၊ဢမ်ႇႁူႉဝႃႈငဝ်းလၢႆးဢၼ်တေတုမ်ႉတိူဝ်ႉပၢႆးယူႇလီၵူၼ်း မိူင်းၼႂ်းပိုၼ်ႉတီႈယွၼ်ႉၵၢၼ်ၶုတ်းထၢၼ်ႇၼၼ်ႉတေႁိုင်တေႃႇထိုင်မိူဝ်ႈလႂ်။
ၵူၼ်းဝၢၼ်ႈသိပ်းၵေႃႉ (ၸၢႆးပႅတ်ႇယိင်းသွင်) ၼႂ်းဝၢၼ်ႈႁႃႈဝၢၼ်ႈလႆႈၵူတ်ႇၸႅတ်ႈထတ်းႁၼ်ၺႃးတၢင်းပဵၼ်ပွတ်ႇမႅင်း (TB) တီႈႁူင်းယႃသီႇပေႃႉ၊ၵမ်ႈၼမ်ပဵၼ်ၼႂ်းပီ 2015။ၼႂ်းၵူၼ်းၸပ်းတၢင်းပဵၼ်ၼႆႉၶိုင်ႈၼိုင်ႈပဵၼ်ၵူၼ်းဝၢၼ်ႈ ၼႃး ၵုၼ်ဢၼ်ယူႇႁိမ်းၸမ်ထၢင်ထၢၼ်ႇႁိၼ်တီႈဢၼ်ၶုတ်းမႃးၸဵမ်မိူဝ်ႈပီ 2004 သေၵိုင်ႉၵၢင်ႉၶႂၢၵ်ႈၶုတ်းမႃး ႁၢဝ်ႉႁႅင်း ၼႂ်းပီ 2014။
လွင်ႈလူမ်းဢမ်ႇၸိုၼ်ႈသႂ်ၼႆႉၵိူတ်ႇၶိုၼ်ႈယွၼ်ႉၶီႈၽုၼ်ႇမုၵ်ႉဢၼ်ၶုတ်း၊တီႈၵဵပ်းသိမ်းလႄႈတေႃႉတၢင်ႇထၢၼ်ႇႁိၼ် ပႃးၸဵမ်ဢၢႆၵႂၢၼ်းတီႈၵွင်ထၢၼ်ႇႁိၼ်ဝႆႉႁိမ်းဢွင်ႈၶုတ်းထၢၼ်ႇႁိၼ်ၼၼ်ႉယဝ်ႉ။ၵူၼ်းဝၢၼ်ႈၼႃးၵုၼ်လၢတ်ႈဝႃႈလႆႈ သုတ်ႇ“ဢၢႆမဵၼ်လိပ်းမဵၼ်ၶဵဝ်”ဢၼ်လုၵ်ႉမႃးတီႈၵွင်ထၢၼ်ႇႁိၼ်ၼၼ်ႉၵူႈၶိုၼ်းဝၼ်းၼႆယဝ်ႉ။
ၵူၼ်းဝၢၼ်ႈၸိူဝ်းလႆႈၵူတ်ႇထတ်းမႅၼ်ႈၺႃးတၢင်းပဵၼ်ပွတ်ႇမႅင်းၼၼ်ႉတၢမ်ၼင်ႇသဵၼ်ႈမၢႆပႃႈတႂ်ႈၼႆႉ-
ၵူၼ်းၸပ်းတၢင်းပဵၼ်ဝၢၼ်ႈၼႃးၵုၼ် ၵေႃႉဢၼ်ဢႃယုလႆႈ 70 ပီၼၼ်ႉလၢတ်ႈဝႃႈ မၼ်းလႆႈၵူတ်ႇၸႅတ်ႈထူပ်း ၺႃး လွင်ႈၸပ်းတၢင်းပဵၼ်ပွတ်ႇမႅင်း (TB) ၼႂ်းလိူၼ်ၵျုၼ်ႊ 2015။ လွင်ႈတၢင်းပဵၼ်ဢၼ်ၼႆႉႁဵတ်းႁႂ်ႈမၼ်းထူပ်းၺႃး တၢင်းယၢပ်ႇၽိုတ်ႇငိုၼ်းတွင်းတေႉတေႉ။ မၼ်းပဵၼ်ၸဝ်ႈႁႆႈၸဝ်ႈၼႃးဢွၼ်ႇသေမီးဝႆႉသူၼ်ၶဝ်ႈၵၢပ်ႇ လႄႈ သူၼ် မွၵ်ႇၸီႇလီႇ (မႆႉၶီႈလဵၵ်း)။ မိူဝ်ႈပႆႇၸပ်းတၢင်းပဵၼ်ပွတ်ႇမႅင်းၼၼ်ႉတႄႉ ၼိုင်ႈပီႁဵတ်းႁႆႈႁဵတ်းသူၼ် သေ မီးငိုၼ်းၶဝ်ႈ 300,000 ၵျၢပ်ႈ။ မိူဝ်ႈလဵဝ်ၵွပ်ႈၸပ်းတၢင်းပဵၼ်ၵေႃႈပိူင်ၼိုင်ႈ၊ ၵွပ်ႈလူမ်းဢမ်ႇၸိုၼ်ႈသႂ်ၵေႃႈ ပိူင်ၼိုင်ႈ၊ ၵွပ်ႈမီးဢၢႆ မဵၼ်လိပ်း မဵၼ်ၶဵဝ် ဢၢႆမဵၼ်ႁၢဝ်ႉႁႅင်းဢၼ်လုၵ်ႉမႃးတၢင်းလုၵ်းထၢင်ထၢၼ်ႇ ၼၼ်ႉၵေႃႈပိူင်ၼိုင်ႈသေ ဢမ်ႇပေႃး ၸၢင်ႈႁဵတ်းသူၼ်တေႉတေႉလႄႈ ငိုၼ်းၶဝ်ႈႁူဝ်ပီၵူၺ်းလႆႈ 50,000 ၵျၢပ်ႈၵူၺ်းယဝ်ႉ။
မၼ်းလၢတ်ႈဝႃႈ“ ၶႃႈမီးသူၼ်ၶဝ်ႈၵၢပ်ႇလႄႈသူၼ်မွၵ်ႇၸီႇလီႇ တၢင်းၵႂၢင်ႈမွၵ်ႈ 2 တိုင်ႇ ယၢၼ်ၵႆမေႃႇထၢၼ်ႇၼႃးၵုၼ် ၼၼ်ႉမွၵ်ႈ 120 ဝႃး။ ပေႃးၵႂႃႇႁဵတ်းၵၢၼ်တီႈသူၼ်ၼၼ်ႉၼႆ ဢၢႆထၢၼ်ႇမဵၼ်လိူဝ်ႁႅင်းၼႃႇ-မဵၼ်လိပ်းမဵၼ်ၶဵဝ် သမ်ႉ ပေႃးဢမ်ႇၸၢင်ႈၵိၼ်ၶဝ်ႈၵိၼ်ၼမ်ႉလႆႈ” ဝႃႈၼႆ။
ဝၢႆးမၼ်းၸပ်းတၢင်းပဵၼ်မႃး လႆႈၵႂႃႇၸႂ်းႁူင်းယႃတီႈသီႇပေႃႉၼိုင်ႈပွၵ်ႈၸႂ်ႉၶၢဝ်းတၢင်း 3-4 ဝၼ်းၵူႈလိူၼ် သေ ႁဵတ်း ႁႂ်ႈဢမ်ႇပေႃးၸၢင်ႈႁဵတ်းႁႃၵိၼ်လႄႈ မီးငိုၼ်းၶဝ်ႈဢေႇ။ မိူဝ်ႈၸဝ်ႉပီၼႆႉပူၼ်ႉမႃးပႆႇႁိုင် ၼၼ်ႉၵေႃႈ မေးမၼ်းဢႆ ႁၢဝ်ႉႁႅင်း သေလႆႈလုသဵင်ႈၵႂႃႇ မိူဝ်ႈသွင်လိူၼ်ပူၼ်ႉမႃးၼႆႉၵူၺ်း။ လႅပ်ႈတေပဵၼ်တၢင်းပဵၼ်ပွတ်ႇမႅင်း (TB) ၵူၺ်းၵႃႈ ယွၼ်ႉဢမ်ႇမီးငိုၼ်းလႄႈ ဢမ်ႇလႆႈၵႂႃႇၵူတ်ႇၸႅတ်ႈထတ်းတူၺ်းတီႈႁူင်းယႃ။
တၢင်းပဵၼ်ပွတ်ႇမႅင်းၼႆႉၵမ်ႈၼမ်ၵူတ်ႇၸႅတ်ႈၺႃးမိူဝ်ႈၼႂ်းပီ 2015 ၽွင်းႁူဝ်ပဝ်ႈ (ဢုၵ်ႉၵထ) ၼမ်ႉမ ၾၢင်ႉမႅၼ်ႈ ၵူၼ်း ဢႆႁၢဝ်ႉႁႅင်းၼမ်ၶိုၼ်ႈမႃးသေ လႆႈၸတ်းဢဝ်ရူတ်ႊ/ၵႃးမၼ်းၵႂႃႇသူင်ႇၵူတ်ႇၸႅတ်ႈတီႈႁူင်းယႃသီႇပေႃႉၼၼ်ႉ ယဝ်ႉ။ ဢွၼ်တၢင်းၼၼ်ႉတႄႉ ဢမ်ႇမီးၵူၼ်းဝၢၼ်ႈပေႃးသူၼ်ၸႂ်ၵႂႃႇၸႅတ်ႈတီႈႁူင်းယႃလူင်ပွင်ၸိုင်ႈ ၵွပ်ႈဝႃႈမၼ်းၵႆ (ၶၢဝ်းတၢင်းသွင်ၸူဝ်ႈမူင်း)၊ ဢမ်ႇပေႃးမီးငိုၼ်းလႄႈဢမ်ႇပေႃးႁူႉၵႂၢမ်းမၢၼ်ႈတႃႇလၢတ်ႈတေႃႇ ၸွမ်းၵူၼ်း ႁဵတ်းၵၢၼ် တီႈႁူင်းယႃၶဝ်ၼၼ်ႉယဝ်ႉ ၵွပ်ႈဝႃႈတီႈႁူင်းယႃၵမ်ႈၼမ်ဢမ်ႇလၢတ်ႈၵႂၢမ်းတႆး။
ၵူၼ်းဝၢၼ်ႈလၢတ်ႈဝႃႈ ဢၼ်မီးလူမ်းဢမ်ႇၸိုၼ်ႈသႂ် မီးဢၢႆမဵၼ်မႃး ႁၢဝ်ႉႁႅင်းမႃးၼႆႉၼႂ်းၶၢဝ်းတၢင်း 2017 ၼႆႉ ႁၢဝ်ႉ ႁႅင်းလိူဝ်သေမိူဝ်ႈဢွၼ်တၢင်း။
ၵၢၼ်ၶုတ်းထၢၼ်ႇႁိၼ်ၼႂ်းပိုၼ်ႉတီႈၼမ်ႉမၼႆႉ ၶွမ်ႊပၼီႊ ငူၺ်ႇယီႊပရႄး ဢၼ်တင်ႈႁူင်းၵၢၼ်ဝႆႉတီႈ တိူင်းဝဵင်း လိူဝ်ႇ (မၼ်းတလေး) တႄႇၶုတ်းမႃးတင်ႈတႄႇပီ 2004။ ၼႂ်းၵႃႈဢွင်ႈတီႈၶုတ်းထၢၼ်ႇႁိၼ်ယႂ်ႇလူင်သၢမ်ဢွင်ႈတီႈ ၼၼ်ႉ တႃႇတီႈၼိုင်ႈဢၼ်ပဵၼ်တီႈပဵင်းသၢႆးတႄႉလႆႈၵိုတ်းယင်ႉၵႂႃႇမိူဝ်ႈပီ 2015။ တႃႇသွင်တီႈဢၼ်ပဵၼ်တီႈ ၼႃး ၵုၼ် လႄႈပၢင်ငႃး ၼၼ်ႉတႄႉတိုၵ်ႉၶုတ်း၊ တိုၵ်ႉၸူင်ဢဝ်ထၢၼ်ႇႁိၼ်သေတေႃႉတၢင်ႇၼိူဝ်ၵႃးၶဝ်ၵႂႃႇၸူးႁူင်း ၵၢၼ် ၵိူဝ်ဝၢၼ်လႄႈလိၼ်ယၢင် (ၽိလၢတ်ႉမျေႇ) ငူၺ်ႇယီႇပရႄးၶဝ်ဢၼ်မီးၼႂ်းၼွင်ၶဵဝ်ၸိုင်ႈတႆးလႄႈ တိူင်းတႃႈ လိူဝ်ႇ ၼၼ်ႉၵူႈဝၼ်းယူႇယဝ်ႉ။
ၵူၼ်းမိူင်းၼႂ်းထုင်ႉဢိူင်ႇၼမ်ႉမၼႆႉမီးႁူဝ်ၵူၼ်းမွၵ်ႈ 1,500 သေမီးဝၢၼ်ႈၸဵတ်းဝၢၼ်ႈ၊ ၵူၼ်းဝၢၼ်ႈလႆႈပိုင်ဢိင်ႁႆႈ သူၼ် ၼႃး ပဵၼ်ပိူင်လူင်တႃႇၵၢၼ်ႁႃလဵင်ႉတွင်ႉယဝ်ႉ။ ၼွၵ်ႈသေမီးလူမ်းဢမ်ႇၸိုၼ်ႈသႂ်ယဝ်ႉၼၼ်ႉ ၵူၼ်းဝၢၼ်ႈ ယင်းထူပ်းၺႃးၽေးႁၢႆႉၸႃႉယွၼ်ႉၵၢၼ်ၶုတ်းထၢၼ်ႇႁိၼ်လႄႈလႆႈလုသုမ်းတိူၵ်ႇႁႆႈလွၵ်းၼႃး၊ ၼမ်ႉၶုၼ်ႇဢူၼ် ဢမ်ႇ ၸိုၼ်ႈသႂ်လႄႈ ၵႆႉမီးၽေးၵိုင်ႉၵၢင်ႉၸွမ်းတႃႈၸွမ်းတၢင်းယွၼ်ႉၵႃးတေႃႉတၢင်ႇ ထၢၼ်ႇႁိၼ်ၸိူဝ်းၼႆႉ။
မိူဝ်ႈလဵဝ် ၵူၼ်းမိူင်းဢွၼ်ၵၼ်မႆႈၸႂ်ဝႃႈ တၢင်းပဵၼ်ပွတ်ႇမႅင်း (TB) ဢၼ်ၽိူမ်ႉၶိုၼ်ႈမႃးၼႆႉ ၶႄးၸၢင်ႈၵဵဝ်ႇၵပ်းၸွမ်း လွင်ႈပၼ်ႁႃၵၢၼ်ထူၺ်ႈၸႂ်ယၢပ်ႇၽိုတ်ႇ ဢၼ်ပဵၼ်မႃးၶၢဝ်းႁိုင် ၸွမ်းၶီႈၽုၼ်ႇမုၵ်ႉ လႄႈလူမ်းဢမ်ႇၸိုၼ်ႈ ယွၼ်ႉ ၵၢၼ်ၶုတ်းထၢၼ်ႇႁိၼ်ၸိူဝ်းၼၼ်ႉသေ သမ်ႉဢမ်ႇလႆႈႁပ်ႉပၢႆးယူႇလီဢၼ်ၸၢင်ႈၶဝ်ႈထိုင်လႄႈ ဢမ်ႇမီးၾၢႆႇပၢႆးၵုမ်း ၵမ် တၢင်းပဵၼ်ၼႂ်းပိုၼ်ႉတီႈၼႆႈ ၼႆယဝ်ႉ။
ၵူၼ်းမိူင်းၼႂ်းပိုၼ်ႉတီႈလႆႈ တုၵ်းယွၼ်းႁႂ်ႈၵိုတ်းပႅတ်ႈၵၢၼ်ၶုတ်းထၢၼ်ႇႁိၼ်ၼႂ်းပိုၼ်ႉတီႈၼမ်ႉမၼႆႉမႃး ဢမ်ႇထၢတ်ႇ ဢမ်ႇဝၢႆး။ မိူဝ်ႈၼႂ်းလိူၼ် ဢႄႊပရိူဝ်ႊ 2016 ၼၼ်ႉၵေႃႈ ၵူၼ်းဝၢၼ်ႈ 250 ပၢႆလႆႈႁူပ်ႉတင်းၽူႈၸတ်းၵၢၼ် ၶွမ်ႊ ပၼီႊ ငူၺ်ႇယီႇပရႄး ၶဝ်ၼႂ်းၼမ်ႉမသေ တုၵ်းယွၼ်းႁႂ်ႈၶဝ်ၵိုတ်းပႅတ်ႈၵၢၼ်ၶုတ်းထၢၼ်ႇႁိၼ်လႄႈတုၵ်းယွၼ်း ႁႂ်ႈ ၶွမ်ႊပၼီႊ ၶဝ်ၶိုၼ်းမႄးထူမ်ပၼ်ၼမ်ႉၼွင်လူင်တီႈပဵင်းသၢႆး တီႈဢၼ်ယဵၼ်းပဵၼ်ၼွင်လူင်လႄႈမီးၵွင်ႉပႃး ၼၼ်ႉ ယဝ်ႉ။ ၵူၺ်းၵႃႈ ၼွင်လူင်ၼၼ်ႉၵေႃႈၶဝ်ဢမ်ႇၶိုၼ်းထူမ်ပၼ်သေဢမ်ႇၵႃးသမ်ႉသိုပ်ႇၶုတ်းဢဝ်ထၢၼ်ႇႁိၼ် ႁၢဝ်ႉ ႁၢဝ်ႉ ႁႅင်းႁႅင်း တေႃႇထိုင်လိူၼ်မေႇ 2016 ထိုင်တီႈသိုၵ်းမၢၼ်ႈပေႃးဢဝ်ႁႅင်းသိုၵ်းလေႃႇတိုၵ်းသိုၵ်းတႆး ၼႂ်းပိုၼ်ႉတီႈ ၼမ်ႉမ ဢၼ်ၸႂ်ႉၶိူင်ႈမိၼ်ယိုဝ်းပွႆႇမၢၵ်ႇ ပိူဝ်ႈတႃႇဢဝ်ႁူမ်ႇလူမ်ႈပၼ်ထၢင်ထၢၼ်ႇၶဝ်သေ တိုၵ်းလိုပ်ႈသိုၵ်းတႆး SSPP/SSA ဢွၵ်ႇၼႂ်းပိုၼ်ႉတီႈၸိူဝ်းပဵၼ်ၽၢႆႇၸၢၼ်းဢွင်ႈတီႈၶုတ်းထၢၼ်ႇႁိၼ်ၸိူဝ်းၼၼ်ႉယဝ်ႉပဵၵ်ႉသမ်ႉ မီးၵၢၼ် ၵိုတ်းယိုဝ်းၵၼ်တင်းသွင်ၾၢႆႇဝႆႉသေတႃႉ။ ၵူၼ်းမိူင်းလႆႈၺႃးပေႃႉထုပ်ႉလႄႈၶႃႈတၢႆယွၼ်ႉ ပၢင်တိုၵ်းၵႂႃႇၵေႃႈမီး။ ဝၢႆး မီး ၵၢၼ်ၵိုတ်းယိုတ်းလွင်ႈၶုတ်းထၢၼ်ႇႁိၼ်ၵႂႃႇၵႅပ်ႉၼိုင်ႈယဝ်ႉ ၶိုၼ်းမီးၵၢၼ်ၶုတ်းလူင်လၢင်ထႅင်ႈဝၢႆးပၢင်တိုၵ်း ၼၼ်ႉ ယဝ်ႉ။
တွင်ႈထၢမ်
ၸၢႆးႁေႃသႅင် +66: (0) 62- 941-9600 (တႆး၊ ဢင်းၵိတ်း)
ၸၢႆးၵွၼ်းလႅဝ်း +66: (0) 65-026-6104 (မၢၼ်ႈ၊ ဢင်းၵိတ်း)
PDF files >> Shan / Burmese / English


text:
ၶၢဝ်ႇၵူႈလွင်ႈ
ပၢင်ၽိုၵ်းၽွၼ်ႉေမႃသွၼ် တီႈဝဵင်းလႃႈသဵဝ်ႈ
- Details
- Created on 18 May 2017
- Written by တႆးလွတ်ႈလႅဝ်း
ၸုမ်းၵဝ်ႉငဝ်ႈပူၵ်းပွင် ပၢႆးပၺ်ႇၺႃႇႄလႈ ႁူၼ်ႈမုၼ်းလႅင်း (Centre for Rural Education and Development) ပိုတ်ႇပၢင်ၽိုၵ်းၽွၼ်ႉ မေႃသွၼ်ၵႂႃႇ တီႈႁူင်းေႁႃး ေၵႃလိၵ်ႈလၢႆးႄလႈၾိင်ႈႄငႈတႆး ဝဵင်းလႃႈသဵဝ်ႈ။
တႆးလွတ်ႈလႅဝ်း
ပၢင်သွၼ်လႆႈတႄႇပိုတ်ႇၵႂႃႇ မိူဝ်ႈဝၼ်းထီႉ 12/05/2017 မီးၵူၼ်းၼုမ်ႇၼ်ႂးဝဵင်းလႃႈသဵဝ်ႈ ႄလႈ ၼ်ႂးႄၸႈဝဵင်းလႃႈသဵဝ်ႈ မႃးၶိုၼ်ႈသွၼ်ဢဝ် 130 ေၵႃႉေသ ၶူးပူင်သွၼ်ပၼ်ပဵၼ် ၸုမ်းၶူးသွၼ် CRED 6 ေၵႃႉ ႄလႈ ဢိၵ်ႈပႃးၶူးသွၼ် ၼ်ႂးေၵႃလိၵ်ႈလၢႆးႄလႈၾိင်ႈႄငႈတႆး ဝဵင်းလႃႈသဵဝ်ႈထႅင်ႈ လၢႆလၢႆေၵႃႉ ပူင်သွၼ်ပၼ်ၵႂႃႇ ဝႃႈၼႆ။
ၽႃႇသႃႇၵၢၼ်သွၼ် မိူၼ်ၼင်ႇ လွၵ်းလၢႆးပူင်သွၼ် ၊ လွၵ်းလၢႆးၸတ်းၵၢၼ်ၽူႈၼမ်းပၢင်၊ ၼမ်ႉၵတ်ႉၶပ်ႉသၢင်ႈ ၸတ်းလွၵ်းလၢႆး NLP ၊ သုၼ်ႇလႆႈသုၼ်ႇပဵၼ်လုၵ်ႈဢွၼ်ႇ၊ သွၼ်ၵႂၢမ်း၊ ႄၶႉသဵင်ႇၼမ်ႉၵႂၢမ်း၊ ပႆၢးသႆၢႊၽၢႆႇလွင်ႈယူႇသၢင်ႈတူင်ႉၼိုင် ႄလႈ တၢင်းဝူၼ်ႉသွၼ်ႇ ၵဵဝ်ႇလူၺ်ႈပႆၢးပၺ်ႇၺႃႇ ၼ်ႂးပၢင်သွၼ်ၼႆႉပူင်သွၼ် ၽႃႇသႃႇၵၢၼ်သွၼ်ၸိူဝ်းၼႆႉေသ ေတမီးပႃး ပၢင်တွပ်ႇလိၵ်ႈဝႃႈၼႆ။


text:
ၸုမ်းတူင်ႉၼိုင်တူင်ႇဝူင်းၵူၼ်းၼႂ်းၵဵင်းမႆႇ ၾၢၵ်ႇၵႂၢမ်းထိုင်ပီႈၼွင်ႉႁႅင်းၵၢၼ် ၽွင်းၶၢဝ်းသွၼ်းၼမ်ႉပီမႂ်ႇၼႆႉ ႁႂ်ႈလဵၼ်ႈၼမ်ႉၸွမ်းၶွပ်ႇပိူင် ႁေႃႈရူတ်ႉၵႃးၸွမ်းၼင်ႇမၢႆမီႈ။
ၽွင်းဝၼ်းတီႈ 13 – 14 – 15 ပဵၼ်ဝၼ်းပၢင်ပွႆးသွၼ်းၼမ်ႉသၢင်းၵျၢၼ်ႇၼႆလႄႈ ၼင်ႇႁိုဝ်ၾိင်ႈပွႆး သွၼ်းၼမ်ႉပေႃးတေႁၢင်ႈလီ ၵူၼ်းၵေႃႈလွတ်ႈၽေးၼၼ်ႉ ႁႂ်ႈႁႅင်းၵၢၼ်ဢွၼ်ၵၼ်ၸွမ်းၶွပ်ႇပိူင် ႁေႃႈရူတ်ႉၵႃးၸွမ်းမၢႆမီႈ။
ၸၢႆးသႅင်မိူင်း မင်းၵွၼ်း ၽူႈၵွၼ်းႁူင်းပွႆႇသဵင် FM 99 MHz လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ၽွင်းၶၢဝ်းသွၼ်းၼမ်ႉၼႆႉ ပေႃးမဝ်းလဝ်ႈယႃႇပေႁေႃႈရူတ်ႉၵႃး၊ ၵႂႃႇလဵၼ်ႈၼမ်ႉၵေႃႈ လူဝ်ႇလႆႈ လဵၼ်ႈၸွမ်းၶွပ်ႇပိူင် ယႃႇပူၼ်ႉပႅၼ်မၢႆမီႈပိူၼ်ႈ၊ ယႃႇပေႁွႆႈတိုဝ်းၶူဝ်းၶွင်ဢၼ်မီးၵႃႈၶၼ် ယွၼ်ႉဝႃႈၵူၼ်းၼမ်လၢႆ ပေႃးႁၢႆမႃးတေယၢပ်ႇ ” ဝႃႈၼႆ။
ၽွင်းၶၢဝ်းသွၼ်းၼမ်ႉပီမႂ်ႇလိူၼ်ႁႃႈၼႆႉ ပီႈၼွင်ႉႁႅင်းၵၢၼ်ၵမ်ႈၽွင်ႈ ဢွၼ်ၵၼ်လိုဝ်ႈၵၢၼ်လိုဝ်ႈငၢၼ်း ဢွၼ်ၵၼ်ၵိၼ်ဢႅဝ်ႇ မၢင်ၸိူဝ်းၵေႃႈဢွၼ်ၵၼ်ပွၵ်ႈႁိူၼ်း သူႇၸႂ်း၊ လမ်ႁူဝ်ၵၼ်ႇတေႃးပေႃႈမႄႈပီႈၼွင်ႉ။
ၸၢႆးပိူင်းၸဝ်ႈၼႃႈတီႈၾၢႆႇမၢႆမီႈ HRDF လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈ ဝႃႈ -“ ႁႅင်းၵၢၼ်ၸိူဝ်းဢႅဝ်ႇပွႆးသွၼ်း ၼမ်ႉလူဝ်ႇဢွၼ်ၵၼ်ဝႆႉသတိ ၵူဝ်ဝတ်းဝႂ်ယမ်းၼမ်ႉ၊ တူၵ်းႁၢႆ ပေႃးႁႂ်ႈလီထုၵ်ႇလီထၢႆႇ ၽိုၼ်မိူၼ်ဝႆႉတီႈႁိူၼ်းၸုမ်ႇ ၼိုင်ႈ ပေႃးဝႃႈမၼ်းႁၢႆၸိုင် ႁဝ်းၸၢင်ႈမီးသၢၵ်ႈသေႇလၵ်းထၢၼ် တႃႇၵႂႃႇတၢင်ႇတီႈႁူင်းပလိၵ်ႈလႆႈ တေဢွၵ်ႇတႃႈဢွၵ်ႇတၢင်းၵႂႃႇတၢင်းလႂ်ၵေႃႈ ႁႂ်ႈဢွၼ်ဝႆႉသတီႉၼမ်ၼမ် ” ဝႃႈၼႆ။
ၽွင်းၼႃႈၶၢဝ်းသၢင်းၵျၢၼ်ႇၼႆႉ ပီႈၼွင်ႉႁႅင်းၵၢၼ်ယၢၼ်မိူင်း ဢွၼ်ၵၼ်ပွၵ်ႈၶိုၼ်းႁိူၼ်း ဝၢၼ်ႈၵိူတ်ႇ မိူင်းၼွၼ်းၽႂ်မၼ်းတင်းၼမ်လၢႆ ၊ မိူဝ်ႈဝၼ်းတီႈ 09/04/2018 ၵႃးတၢင်ႇႁႅင်းၵၢၼ် 14 ၵေႃႉ ပွၵ်ႈႁိူၼ်းမၢၵ်ႇလေႃႉၵႃးတႅၵ်ႇ ၾႆးမႆႈၵႃး ၵူၼ်းလူႉတၢႆမၢတ်ႇၸဵပ်းတႄႉဢမ်ႇမီး။ မိူဝ်ႈဝၼ်းတီႈ 10/04/2018 ၼၼ်ႉၵေႃႈ ၵႃးလူင် 2 ၸၼ်ႉတၢင်ႇ ႁႅင်းၵၢၼ် ၵူၼ်းမိူင်းမၢၼ်ႈ 50 ၵေႃႉ လုၵ်ႉမႄႈသွတ်ႇ တေၵႂႃႇၸႄႈတွၼ်ႈ ၶျႃႊၶျိူင်ႊၶျဝ်ႊ ၺႃးၽေးဢုပၢတ်ႈ ၵႃးပိၼ်ႈမီးၵူၼ်းမၢတ်ႇၸဵပ်ႈလႄႈ လူႉတၢႆ 12 ၵေႃႉဝႃႈၼႆ။


text:
Wp/shn/လၢင်းၶိူဝ်း၊ ၸႄႈတွၼ်ႈ
ၸႄႈတွၼ်ႈ လၢင်းၶိူဝ်း (IPA: [lɑ́ŋ kɤ́]; မၢၼ်ႊ: လင်းခေးခရိုင် ) (ဢင်းၵိတ်ႉ: Langkho District ) ၼႆႉ မၼ်းပဵၼ်ၸႄႈတွၼ်ႈ ဢၼ်မီးတီႈ မိူင်းတႆး ပွတ်းၸၢၼ်း ဢၼ်ၼိုင်ႈ။ ဝဵင်းလၢင်းၶိူဝ်းၼႆႉ မၼ်းပဵၼ်ဝဵင်း ဢၼ်လုမ်းၸေႈတွၼ်ႈ ပၵ်းဝႆႉယဝ်ႉ။ တၢင်းၼမ် ႁူဝ်ၵူၼ်း တီႈဝဵင်းလၢင်းၶိူဝ်းၼႆႉ ပေႃးဢဝ်သဵၼ်ႈမၢႆႁူဝ်ႁိူၼ်း ဢၼ်ၵဵပ်းမိူဝ်ႈ ပီ ႒႐႑႔ ဝႃႈ မၼ်းမီးၵႂႃႇ ႑႓႙ ,႒႔႘ ၵေႃႉ [2] ၼႆၶႃႈဢေႃႈ။
ၸႄႈဝဵင်း လႄႈ ဝဵင်း[edit]
ဢၼ်ပဵၼ် ၸႄႈဝဵင်းလႄႈ ဝဵင်း ၸိူဝ်းပႃးတီႈၼႂ်း ၸႄႈတွၼ်ႈ လၢင်းၶိူဝ်းၼႆႉ မီးဝႆႉယူႇ ၼင်ႇပႃႈတႂ်ႈၼႆႉၶႃႈယဝ်ႉ။[3]
- ၸႄႈဝဵင်း လၢင်းၶိူဝ်း
- ၸႄႈဝဵင်း မိူင်းၼၢႆး
- ၸႄႈဝဵင်း မိူင်းပၼ်ႇ
- ၸႄႈဝဵင်း မွၵ်ႇမႆႇ
ၽိုၼ်ဢိင်[edit]
- ↑ GoogleEarth
- ↑ Script error: No such module "citation/CS1".
- ↑ မြန်မာ သတင်းအချက်အလက် စီမံခန့်ခွဲရေးဌာန


text:
ပလိၵ်ႈထႆး တီႉလႆႈတႆးၸုမ်းမူဝ်လမ် 6 ၵေႃႉ ၸိူဝ်းၵႂႃႇၽိတ်းမေႃးၵၼ်သေ တႅင်းၵၼ် ၼႂ်းၵၢတ်ႇ တူၼ်ႈလမ်းယႆး ၵဵင်းမႆႇ ၸိုင်ႈထႆး ။
ဝၼ်းတီႈ 17/01/2018 ႁူင်းပလိၵ်ႈၵဵင်းမႆႇ ႁူမ်ႈၵၼ်ဝႅတ်ႉလွမ်ႉတီႉၺွပ်း ၸုမ်းမူဝ်လမ် ၵဵင်းမႆႇ တီႈဢိူင်ႇသၼ်သၢႆးၼွႆႉ ၸႄႈဝဵင်းသၼ်သၢႆး လႄႈတီႈဢိူင်ႇပႃႇလႅတ်ႇ ၵဵင်းမႆႇ ၸိုင်ႈထႆးသေ တီႉၺွပ်း လႆႈတႆး 6 ၵေႃႉ ဢႃယုမွၵ်ႈ 18 -20 ပီ ယိုတ်းလႆႈပႃး မိတ်ႈ ၊ မၢၵ်ႇၵူင်ႇၵွၼ်၊ ၸိူၵ်ႈလဵၵ်း ၸိူဝ်းၼႆႉ ။
ၸွမ်ႁၢၼ်ပလိၵ်ႈ ဢႃႊၼူၼ်ႊ ၶျိူတ်ႊတရႃႊၵုလ်ႊထွင်း လၢတ်ႈဝႃႈ – “ ၸုမ်းမူဝ်လမ်ၼႆႉ ပဵၼ်ၵူၼ်း ၼုမ်ႇတႆး ဢၼ်ႁွတ်ႈၵဵင်းမႆႇ ႁူမ်ႈၵၼ်သေၵေႃႇတင်ႈဝႆႉ လုၵ်ႈၸုမ်းမီးမွၵ်ႈ 30 ၵေႃႉ ၊ ဢွၼ်ၵၼ် ဢႅဝ်ႇလၢဝ်းၵၢင်ၶမ်ႈ ဢမ်ႇထုၵ်ႇၸႂ်ၽႂ်ၵေႃႈႁဵတ်းႁၢႆႉ ဢမ်ႇလိူၵ်ႈဝႃႈႁူႉၸၵ်းႁိုဝ်ဢမ်ႇႁူႉၸၵ်း တၢင်း ၾၢႆႇႁဝ်းၶႃႈၵေႃႈ တေၸွမ်းတီႉၺွပ်းလုၵ်ႈၸုမ်းလႄႈ ၽူႈၵဵဝ်ႇၶွင်ႈမႃးပၼ်တူတ်ႈတၢမ်ႇၸွမ်းၼင်ႇ မၢႆမီႈ သဵင်ႈသဵင်ႈ” ဝႃႈၼႆ။
ၸၢႆးသႅင်မိူင်း မင်းၵွၼ်း ၽူႈၵွၼ်းႁူင်းပွႆးသဵင် FM 99 MHz လၢတ်ႈဝႃႈ – “ ၵူၼ်းၼုမ်ႇၵူႈၵေႃႉမႃး ႁဵတ်းၵၢၼ်မိူင်းထႆးၵေႃႈ လူဝ်ႇဢွၼ်ၵၼ်ၶတ်းၸႂ်ႁဵတ်းၵၢၼ် ႁႃငိုၼ်း ယႃႇဢဝ်ၸႂ်တူဝ်ၵဝ်ႇပဵၼ်ယႂ်ႇ ပေႃးႁဵတ်းၽိတ်းၵႂႃႇၼႆႉ တူဝ်ႁဝ်းၵူၺ်းတေယၢပ်ႇဢမ်ႇၸႂ်ႈ ပေႃႈမႄႈ၊ ပီႈၼွင်ႉ၊ လုၵ်ႈမေးႁဝ်းပဵၼ် ၼမ်ႉႁူၼမ်ႉတႃ ယၢပ်ႇၸႂ်ၸွမ်းၵူၺ်းဢမ်ႇၵႃႈ ၸိူဝ်ႉၶိူဝ်းႁဝ်းၵေႃႈ ၸိုဝ်ႈသဵင်လူႉဢိူဝ်ႈ ၵွပ်ႈၼၼ်လႄႈ တေႁဵတ်းသင်ၵေႃႈ ႁႂ်ႈဝူၼ်ႉတႂ်ႈဝူၼ်ႉၼိူဝ်ၼမ်ၼမ်သေၵမ်း ” ဝႃႈၼႆ။
မိူဝ်ႈၶမ်ႈၶိုၼ်းဝၼ်းတီႈ 15/01/2018 ၶၢဝ်းယၢမ်းမွၵ်ႈ 23:10 မူင်း၊ တီႈၼႃႈၵၢတ်ႇၶၢႆမွၵ်ႇ ၵၢတ်ႇ တူၼ်ႈလမ်းယႆး (ၵၢတ်ႇလူင်)၊ ႁိမ်းၾင်ႇၼမ်ႉပိင်းၼၼ်ႉ မီးလွင်ႈၽိတ်းမေႃး လိုပ်ႈလမ်းပေႃႉႁႅမ် ႁဵတ်းႁၢႆႉၵၼ်။ မီးၵူၼ်းၼုမ်ႇ ႁႅင်းၵၢၼ်ယၢၼ်မိူင်း ၸၢႆးလူင် ၸိုဝ်ႈတၢင်းမိူင်းတႆး ႁွင်ႉၸၢႆးၺႃႇ၊ ပဵၼ်ၵူၼ်းမိူင်းၼၢႆး ပွၵ်ႉဢူႈမိူင်း။ ပေႃႈၸိုဝ်ႈလုင်းသၢမ် ၼမ်ႉမေႃႇလူင်၊ မႄႈၸိုဝ်ႈပႃႈၸၢမ် ဢႃယုမွၵ်ႈ 27-28 ၺႃးတႅင်း ၸွမ်းတွင်ႉ 5 ႁွႆး၊ တီႈႁူဝ်ၵေႃႈမီးႁွႆး တႅၵ်ႇႁွႆးၸဵပ်းဝႆႉ- ၾၢႆႇၸဝ်ႈၼႃႈတီႈၸွႆႈထႅမ် ဢဝ်သူင်ႇႁူင်း ယႃလူင်မႁႃရၢတ်ႉ (သူၼ်ၻွၵ်ႇ) – ၼႆယဝ်ႉ။


text:
ၸၼ်ႉၸွမ်ၸဝ်ႈႁေႃၶမ်းထႆး လုၵ်ႈႁဵၼ်း/သင်ၶတႆး ႁဵၼ်းယဝ်ႉ လႆႈႁပ်ႉၸုမ်ႈၶူးပီၼႆႉ ႁိမ်း 50 တူၼ်/ၵေႃႉ
လုၵ်ႈႁဵၼ်းတႆး ဢၼ်ၵႂႃႇႁဵၼ်းယဝ်ႉ တီႈၵုင်းထဵပ်ႈ လႄႈ ၵဵင်းမႆႇၸိူဝ်းၼၼ်ႉ ႁူမ်ႈၵၼ်ႁပ်ႉၸုမ်ႈၶူး တီႈၸၼ်ႉ ၸွမ်မႁႃၸုလႃးလူင်းၵွၼ်း ဝင်းၼွႆႉ မိူင်းၵဝ်ႇ ဢႃယုတ်ႉထယႃး မိူဝ်ႈႁူဝ်လိူၼ်မေႊၼႆႉ ဝႃႈၼႆ။ ဝၼ်းတီႈ 12-13/05/2018...
ပၢင်ဢုပ်ႇၶႆႈ/တၢၼ်ႈၶႆႈ ပိုၼ်ႉႁူႉပၢႆးႁၼ် တီႈမိူင်းၽျၢၵ်ႈ ၸတ်းႁဵတ်းပဵၼ်ပွၵ်ႈၵမ်းႁႅၵ်ႈ
ၸုမ်းသၢႆငဝ်းလႅင်းပုတ်ႉထ ၸႄႈဝဵင်းမိူင်းၽျၢၵ်ႈ ဢွၼ်ႁူဝ်သေ ၸတ်းႁဵတ်းပၢင်တၢၼ်ႈၶႆႈ လွင်ႈပိုၼ်ႉႁူႉပၢႆးႁၼ် မီး ၵူၼ်းမိူင်းၶဝ်ႈႁူမ်ႈထွမ်ႇငိၼ်း 200 ပၢႆ ၸတ်းႁဵတ်းပဵၼ်ပွၵ်ႈၵမ်းႁႅၵ်ႈ ဝႃႈၼႆ။ ဝၼ်းတီႈ 07/05/2018 ယၢမ်းဝၢႆးဝၼ်း 1...
ပွႆးလူင်းပၢင်သွၼ်လိၵ်ႈတႆး ၶၢဝ်းမႆႈ တီႈဢိူင်ႇမိူင်းၵူဝ်း မီးၽူႈယႂ်ႇၵူၼ်းလူင် လုၵ်ႈႁဵၼ်းၶဝ်ႈႁူမ်ႈ တင်းၼမ်
ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းတႃႈၶီႈလဵၵ်း ဢွၼ်ႁူဝ်သေ ၸတ်းႁဵတ်းပွႆးလူင်းပၢင်သွၼ်လိၵ်ႈတႆး ၶၢဝ်းမႆႈ တီႈ ဢိူင်ႇမိူင်းၵူဝ်း မီးၽူႈယႂ်ႇၵူၼ်းမိူင်းလႄႈ လုၵ်ႈႁဵၼ်းၶဝ်ႈႁူမ်ႈတင်းၼမ်လၢႆ ဝႃႈၼႆ။ ဝၼ်းတီႈ 07/05/2018 ယၢမ်းၵၢင်ၼႂ် 9 မူင်း...
မေႃၵႂၢမ်းတႆး ၸိုဝ်ႈသဵင်ယႂ်ႇ ၸၢႆးသၢႆမၢဝ်း ယူႇလီၵိၼ်ဝၢၼ် ပၢႆးယူႇလီၶႅမ်ႉလႅပ်ႈလီငၢမ်း
ၼႂ်းၶၢဝ်းတၢင်း 1-2 ဝၼ်းၼႆႉမႃး ၼိူဝ်တူင်ႇဝူင်းၾဵတ်ႉၿုၵ်ႉ ဢွၵ်ႇမႃးတင်းၼမ်ဝႃႈ မေႃၵႂၢမ်းၸိုဝ်ႈသဵင်ယႂ်ႇ ၸၢႆးသၢႆမၢဝ်း လႆႈလူႉသဵင်ႈ/တၢႆၵႂႃႇယဝ်ႉ ၵဵဝ်ႇၵပ်းလွင်ႈၼႆႉ ပဵၼ်ၶၢဝ်ႇၽၢင်း ဢမ်ႇၸႂ်ႈပဵၼ်ၶၢဝ်ႇတႄႉ ဝႃႈၼႆ။ ဝၼ်းတီႈ 07/05/2018 ယၢမ်းၵၢင်ၶမ်ႈ...
ၸုမ်းၶၢဝ်ႇၽူႈတွႆႇႁွၵ်ႈ လူင်းပိုၼ်ႉတီႈ ပၼ်ပၢင်သွၼ်လွင်ႈသိုဝ်ႇ တီႈဝဵင်းမျိတ်ႉၵျီးၼႃး
ၽူႈႁၢပ်ႇၵၢၼ်ၸုမ်းၶၢဝ်ႇၽူႈတွႆႇႁွၵ်ႈ လူင်းပိုၼ်ႉတီႈ ပၼ်ပၢင်သွၼ် လွင်ႈလၢႆးတိုဝ်းၵမ်သိုဝ်ႇလႄႈ လၢႆးႁဵတ်းၵၢၼ် သိုဝ်ႇၶၢဝ်ႇ တီႈဝဵင်းမျိတ်ႉၵျီးၼႃး။ ဝၼ်းတီႈ 6 – 8 /5/2018 ၽူႈႁၢပ်ႇၵၢၼ်ၸုမ်းၶၢဝ်ႇၽူႈတွႆႇႁွၵ်ႈ လူင်းပိုၼ်ႉတီႈ ပၼ်ပၢင်သွၼ်...
ၵေႃလိၵ်ႈလၢႆးသႅၼ်ဝီတင်းၸုမ်း SYO ႁူမ်ႈၵၼ်ၸတ်းပၢင် ၾိုၵ်းၽွၼ်ႉလၢႆးၵႃႈတႆး
ၵေႃလိၵ်ႈလၢႆးလႄႈ ၾိင်ႈငႄႈတႆး ၸႄႈဝဵင်းသႅၼ်ဝီ ႁူမ်ႈတင်းၸုမ်း SYO ၸတ်းႁဵတ်းပၢင်ၾိုၵ်းၽွၼ်ႉ တၢင်းၵႃႈ ၾိင်ႈႁိတ်ႈႁွႆးတႆး ၵူၼ်းၼုမ်ႇၽူႈသူၼ်ၸႂ်ၶဝ်ႈႁူမ်ႈ 200 ၵေႃႉပၢႆ။ ဝၼ်းတီႈ 01- 05/05/2018 ၵေႃလိၵ်ႈလၢႆးလႄႈ...
ပုင်ႇပႃႇၶႅမ်ၸတ်း ပၢင်ယုၵ်ႉမုၼ်းၼမ်ႉၵတ်ႉ ၵူၼ်းၼုမ်ႇ
ပၢင်သွၼ်ယုၵ်ႉမုၼ်းၼမ်ႉၵတ်ႉ ၵူၼ်းၼုမ်ႇ တီႈပုင်ႇပႃႇၶႅမ် ၸုပ်ႈထီႉ 3 မီးၵူၼ်းၼုမ်ႇ ၶဝ်ႈႁူမ်ႈလဵပ်ႈႁဵၼ်းၾိုၵ်းၽွၼ်ႉ 50 ပၢႆ။ ဝၼ်းတီႈ 20-25/04/2017 ယၢမ်းၵၢင်ၼႂ် 9 မူင်း ထိုင်...
ဝဵင်းၼွင်ၶဵဝ် ၸတ်းပၢင်ၾိုၵ်းၽွၼ်ႉ ၽိူမ်ႉထႅမ်ၼမ်ႉၵတ်ႉ မေႃသွၼ်
ပၢင်ၾိုၵ်းၽွၼ်ႉ ၽိူမ်ႉထႅမ်ၼမ်ႉၵတ်ႉ လၢႆးပူင်သွၼ်လိၵ်ႈလၢႆးတႆး ပွၵ်ႈၵမ်း 5 တီႈၸႄႈဝဵင်းၼွင်ၶဵဝ် မီးမေႃသွၼ် ၶဝ်ႈႁူမ်ႈလဵပ်ႈႁဵၼ်း 105 ၵေႃႉ ဝႃႈၼႆ။ ဝၼ်းတီႈ 23/04/2018 ၸုမ်းတူင်ႉၼိုင်တူင်ႇဝူင်းတႆး ၼႂ်းၸႄႈဝဵင်းၼွင်ၶဵဝ်...
ၸဝ်ႈတူၼ်ၶူးလူင် ထၢတ်ႈတေႃႇလွႆလႅမ် တေယေႃးတူဝ်ၵႂႃႇမိူင်းၵွၵ်ႇ ႁူမ်ၸူမ်းသင်ၶၸိူဝ်းလႆႈႁပ်ႉၸုမ်ႈၶူး
ၸဝ်ႈတူၼ်ၶူးလူင် ၻွၵ်ႊတိူဝ်ႊ ပၺ်ႇၺႃၼၼ်ႇတ ဝတ်ႉထၢတ်ႈတေႃႇလွႆလႅမ် တေယေႃးတူဝ်ၵႂႃႇမိူင်းထႆး ႁူမ်ၸူမ်း ႁပ်ႉတွၼ်ႈလုၵ်ႈၼွင်ႉပွင်ႈပၢႆၸိူဝ်းလႆႈ ႁပ်ႉၸုမ်ႈၶူး တီႈၸၼ်ႉၸွမ်မႁႃၸုလႃး ဝင်းၼွႆႉ လႄႈ တေၵႂႃႇမဵတ်ႉတႃႇ ပွၼ်ႈထမ်း ပၼ်ပႃး...
မိူင်းပူးဢွၼ်ႇ ၸတ်းပၢင်တွပ်ႇလိၵ်ႈတႆး ၵမ်ႈထူၼ်ႈ 25 ပွၵ်ႈ
ပၢင်သွၼ်လိၵ်ႈတႆးၶၢဝ်းမႆႈ တီႈဢိူင်ႇမိူင်းပူးဢွၼ်ႇ ၸႄႈဝဵင်းမိူင်းပဵင်း မီးလုၵ်ႈႁဵၼ်း ၶဝ်ႈႁူမ်ႈတႅမ်ႈတွပ်ႇလိၵ်ႈ ႁိမ်း 300 ၵေႃႉ ဝႃႈၼႆ။ ဝၼ်းတီႈ 24/04/2018 ယၢမ်းၵၢင်ၼႂ် 8 မူင်း ထိုင်...


text:
ပွႆးၽြႃးၸဝ်ႈတိပ်ႉဢိၼ်းသၢၼ် ဝဵင်းမိူင်းၶၢၵ်ႇ ၶွပ်ႈထူၼ်ႈ 680 ပီ/ ၵူၼ်းၶဝ်ႈႁူမ်ႈၵိုၼ်းၶွၼ်ႈ
ပၢင်ပွႆး ၽြႃးၸဝ်ႈတိပ်ႉဢိၼ်းသၢၼ် ၶွပ်ႈတဵမ် 680 ပီ တီႈဢိူင်ႇမိူင်းၼုင်း ၸႄႈဝဵင်းမိူင်းၶၢၵ်ႇ မီးပီႈၼွင်ႉတၵ်ႉၵႃႇ သတ်ႉထႃး ၶဝ်ႈႁူမ်ႈလူႇတၼ်းၼမ်လၢႆ။ ဝၼ်းတီႈ 24-29/04/2018 သင်ၶၸဝ်ႈ တင်း တၵ်ႉၵႃႇသတ်ႉထႃး...
ၵူၼ်းမိူင်းၵိုင် ၸတ်းႁဵတ်းပွႆးတၢင်ႇထီးထၢတ်ႈ တီႈမူၺ်ႇတေႃႇလူင် 45 သူႇ
တၵ်ႉၵႃႇသတ်ႉထႃး ၸႄႈဝဵင်းမိူင်းၵိုင် ၸတ်းႁဵတ်းပွႆးတၢင်ႇထီးထၢတ်ႈ မူၺ်ႇတေႃႇလူင်မိူင်းၵိုင် တႃႇ 45 သူႇသေ ႁူမ်ႈၵၼ်လူႇတၢၼ်းယၢတ်ႇၼမ်ႉ ယဝ်ႉတူဝ်ႈလီငၢမ်း ဝႃႈၼႆ။ ဝၼ်းတီႈ 29/04/2018 သင်ၶၸဝ်ႈ တင်း တၵ်ႉၵႃႇသတ်ႉထႃး...
ၸုမ်းၵူၼ်းၼုမ်ႇတႆး TYO ႁူမ်ႈၵၼ်ၵႂႃႇလမ်ႁူဝ်ၵၼ်ႇတေႃး ၸဝ်ႈတူၼ်ၶူးလူင်/ ၽူႈယႂ်ႇၵူၼ်းလူင် ၼႂ်းၸႄႈဝဵင်းတႃႈၶီႈလဵၵ်း
ၸုမ်းၵူၼ်းၼုမ်ႇတႆး TYO ၸႄႈဝဵင်းတႃႈၶီႈလဵၵ်း ႁူမ်ႈၵၼ်ၵႃႇရႃဝ ၵၼ်ႇတေႃး ၸဝ်ႈတူၼ်ၶူးလူင်လႄႈ ၽူႈယႂ်ႇၵူၼ်း လူင် ၽူႈၼမ်းၼႃႈ(ၼႃယၵ) TYO ၼႂ်းၸႄႈဝဵင်းတႃႈၶီႈလဵၵ်း ၽွင်းပီမႂ်ႇ သွၼ်းၼမ်ႉလိူၼ်ႁႃႈ ဝႃႈၼႆ။ ဝၼ်းတီႈ...
တေပူၵ်းပၵ်း ႁၢင်ႈတွင်း ၸဝ်ႈသူၺ်ႇတႅၵ်ႈ ႁိမ်းႁေႃၵဝ်ႇ ဝဵင်းယွင်ႁူၺ်ႈ
လုၵ်ႈလၢင်းၸဝ်ႈၾႃႉလူင်ယွင်ႁူၺ်ႈလႄႈ ၽူႈတႅၼ်းသၽႃး ႁူမ်ႈၵၼ်ၶပ်းၶိုင်တေပူၵ်းသွၼ်းလေႃႇပၵ်း ႁၢင်ႈတွင်း ၸဝ်ႈ ၾႃႉလူင်ၸဝ်ႈသူၺ်ႇတႅၵ်ႈ ႁွင်ႉ ၸဝ်ႈၶမ်းသိူၵ်ႈ ၊ ၵွၼ်ႇၼႃႈဝၼ်းၵိူတ်ႇ မၼ်းၸဝ်ႈ ၼႂ်းလိူၼ်ဢွၵ်ႇထူဝ်ႇပိူဝ်ႇ တေမႃးၼႆႉ ဝႃႈၼႆ။ ၶွမ်ႊမတီႊႁၵ်ႉသႃပႂ်ႉပႃးႁေႃလူင်ယွင်ႁူၺ်ႈ...
ပီႈၼွင်ႉတႆး ၵဵင်းမႆႇ ႁူမ်ႈၵၼ်ၵႃရဝလမ်ႁူဝ်(ၵၼ်ႇတေႃး) ၽူႈၵွၼ်းၸႄႈတွၼ်ႈ ၵဵင်းမႆႇ
ပီႈၼွင်ႉႁႅင်းၵၢၼ်တႆး ၸိူဝ်းၶဝ်ႈႁဵတ်းၵၢၼ်ၼႂ်းၵဵင်းမႆႇ ဢဵၼ်ႁႅင်း 50 ပၢႆ ႁူမ်ႈၵၼ်ၵႃရဝလမ်ႁူဝ်(ၵၼ်ႇတေႃး) ၽူႈၵွၼ်းၸႄႈ တွၼ်ႈၵဵင်းမႆႇ ၸိုင်ႈထႆး။ ဝၼ်းတီႈ 15/04/2018 ယၢမ်းၵၢင်ၼႂ် 9 မူင်း ၵေႃလိၵ်ႈလၢႆးလႄႈၾိင်ႈငႄႈတႆး...
ၶၢဝ်းသွၼ်းၼမ်ႉၼႆႉ ပီႈၼွင်ႉတႆးၵဵင်းမႆႇ တေၵႂႃႇလမ်ႁူဝ်ပေႃႈထဝ်ႈမႄႈၵႄႇ လႄႈ ၸဝ်ႈမိူင်းၵဵင်းမႆႇ
ၶၢဝ်းၽွင်းလိူၼ်ႁႃႈသွၼ်းၼမ်ႉသၢင်းၵျၢၼ်ႇ (2018)ၼႆႉ ပီႈၼွင်ႉတႆးတူၵ်းႁွတ်ႈ မိူင်းၵဵင်းမႆႇ လၢႆလၢႆၸုမ်း တေႁူမ်ႈၵၼ် ၵႂႃႇလမ်ႁူဝ် (ၵၼ်ႇတေႃး) ၽူႈယႂ်ႇၵူၼ်းလူင်တႆး ပေႃႈထဝ်ႈမႄႈၵႄႇ ပႃးၸဵမ်ၽူႈၵွၼ်းၸႄႈတွၼ်ႈ ၵဵင်းမႆႇ။ ႁူဝ်ပဝ်ႈၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ၊ ၸၢႆးသႅင်ယ...
ၾၢႆႇတူင်ႉၼိုင်တူင်ႇဝူင်းတႆး ၾၢင်ႉႁႅင်းၵၢၼ် ႁႂ်ႈလဵၼ်ႈၼမ်ႉၸွမ်းၶွပ်ႇပိူင် ႁေႃႈရူတ်ႉၵႃးၸွမ်းမၢႆမီႈ
ၸုမ်းတူင်ႉၼိုင်တူင်ႇဝူင်းၵူၼ်းၼႂ်းၵဵင်းမႆႇ ၾၢၵ်ႇၵႂၢမ်းထိုင်ပီႈၼွင်ႉႁႅင်းၵၢၼ် ၽွင်းၶၢဝ်းသွၼ်းၼမ်ႉပီမႂ်ႇၼႆႉ ႁႂ်ႈလဵၼ်ႈၼမ်ႉၸွမ်းၶွပ်ႇပိူင် ႁေႃႈရူတ်ႉၵႃးၸွမ်းၼင်ႇမၢႆမီႈ။ ၽွင်းဝၼ်းတီႈ 13 – 14 - 15 ပဵၼ်ဝၼ်းပၢင်ပွႆးသွၼ်းၼမ်ႉသၢင်းၵျၢၼ်ႇၼႆလႄႈ ၼင်ႇႁိုဝ်ၾိင်ႈပွႆး သွၼ်းၼမ်ႉပေႃးတေႁၢင်ႈလီ ၵူၼ်းၵေႃႈလွတ်ႈၽေးၼၼ်ႉ...
လူင်ပွင်ၸိုင်ႈထႆး ဢွၵ်ႇၶေႃႈႁၢမ်ႈ ၽွင်းၶၢဝ်းသွၼ်းၼမ်ႉ ပီ 2018
လူင်ပွင်ၸိုင်ႈမိူင်းထႆး ဢွၵ်ႇၶေႃႈႁၢမ်ႈ ၽွင်းၶၢဝ်းသွၼ်းၼမ်ႉသၢင်းၵျၢၼ်ႇ 6 ၶေႃႈ ၼႂ်းမိူင်းတႆးၵေႃႈ ပလိၵ်ႈၼပ်ႉႁူဝ် ႁဵင် ႁၢင်ႈႁႅၼ်းဢဝ်ႁူမ်ႇလူမ်ႈ။ ၽွင်းၶၢဝ်းသွၼ်းၼမ်ႉ သၢင်းၵျၢၼ်ႇၼႆႉ လူင်ပွင်ၸိုင်ႈမိူင်းထႆး ဢွၵ်ႇၶေႃႈႁၢမ်ႈ ၵၢၼ်လဵၼ်ႈၼမ်ႉ6 ၶေႃႈ...
ဝွၵ်ႇၸိူၼ်းထိုင်ပီႈၼွင်ႉတႆးၼႂ်းၸဵင်းမႆႇ ႁူမ်ႈၵႃရဝၻမ်းႁူဝ်(ၵၼ်တေႃး) သင်ၶၢၼ် သွၼ်းၼမ်ႉလိူၼ်ႁႃႈ
ၸွမ်းၼင်ႇၾိင်ႈတႆးႁဝ်းၶႃႈမီးဝႆႉၼၼ်ႉ ပေႃးၶၢဝ်းဢွၵ်ႇဝႃႇသႃ ႁိုဝ် လိူၼ်ႁႃႈသွၼ်းၼမ်ႉႁွတ်ႈမႃးထိုင်ၼႆ ၸိူဝ်းပဵၼ် ၵူၼ်းၼုမ်ႇႁုၼ်ႈသႅၼ်း လုၵ်ႈလၢၼ် လုၵ်ႈၼွင်ႉပွင်ႈပၢႆ တေၵႂႃႇၵႃရဝၻမ်းႁူဝ် (ၵၼ်တေႃး) ပေႃႈထဝ်ႈမႄႈၵႄႇ ၶူးၿႃး ဢႃးၸၢၼ် လူၺ်ႈတၢင်းၼပ်ႉယမ်...
ပီႈၼွင်ႉတႆး ႁူမ်ႈၵၼ်ၸတ်းႁဵတ်း ပၢင်ပွႆးသွၼ်းၼမ်ႉလူင်ႈၼႃႈ တီႈတႃႈၵုင်ႈ
ပီႈၼွင်ႉတႆး ဝဵင်းတႃႈၵုင်ႈ ႁူမ်ႈၵၼ်ၸတ်းႁဵတ်း ပွႆးသွၼ်းၼမ်ႉလူင်ႈၼႃႈ ပဵၼ်ပွၵ်ႈၵမ်းႁႅၵ်ႈ မီးပီႈၼွင်ႉတႆး ၶဝ်ႈႁူမ်ႈ တင်းၼမ်။ ဝၼ်းတီႈ 07/04/2018 ယူႇတီႈၸုမ်းတူင်ႉၼိုင်တူင်ႇဝူင်းတႆး မိူၼ်ၼင်ႇ ၸုမ်းၵဵင်းတုင်၊ ၸုမ်းထုင်ႉမၢဝ်း၊ ၸုမ်းလႃႈသဵဝ်ႈ၊...


text:
မိူဝ်ႈပူၼ်ႉမႃး ဝၼ်းတီႈ 2/9/2015 ၶၢဝ်းယၢမ်း 12:30 ၼၼ်ႉ ၵေႃလိၵ်ႈလၢႆးလႄႈၽိင်ႈငႄႈတႆး ဝဵင်းၵျွၵ်ႉမႄး ၸတ်းႁဵတ်း ပၢင်ၵုမ် ပၢတ်ႈလိူၼ် ပွၵ်ႈၵမ်း 32 လႄႈ ပၼ်ပုၼ်ႈၽွၼ်း မေႃသွၼ်လိၵ်ႈတႆး ၼႂ်းႁူင်းႁဵၼ်း လူင်ပွင်ႊၸိုင်ႈ ဝဵင်းၵျွၵ်ႉမႄး ၸုပ်ႈသွင် တီႈဝတ်ႉၵျွင်းယွတ်ႈ ၸေႊဝဵင်းၵျွၵ်ႉမႄး။
ၼႂ်းပၢင်ၵုမ်ၼႆႉ မေႃသွၼ်လိၵ်ႈတႆး ၸိူဝ်းတေသွၼ် ၼႂ်းႁူင်းႁဵၼ်းလူင်ပွင်ႊၸိုင်ႈ ဝဵင်းၵျွၵ်ႉမႄး ၸုပ်ႈသွင် လႄႈ ၽူႈယႂ်ႇ ၵူၼ်းလူင် ၼႃႈဝၢၼ်ႈ ၼႃႈဢိူင်ႇ ၶိုၼ်ႈႁွတ်ႈမႃး 126 ၵေႃႉ ။
ႁူဝ်ပဝ်ႈလူင် ၵေႃလိၵ်ႈလၢႆးလႄႈၽိင်ႈငႄႈတႆး ဝဵင်းၵျွၵ်ႉမႄး လုင်းၸၢႆးပႃႉ မွၵ်ႇလၢတ်ႈ ၶေႃႈၵႂၢမ်း ပၼ်ႁႅင်းၸႂ် မေႃသွၼ်လိၵ်ႈတႆး ၸိူဝ်းတေသွၼ် ၼႂ်းႁူင်းႁဵၼ်းလူင်ပွင်ႊၸိုင်ႈ ဝဵင်းၵျွၵ်ႉမႄး ၸုပ်ႈသွင် ။
ၵႅမ်ႁူဝ်ပဝ်ႈ(2) ၵေႃလိၵ်ႈလၢႆးလႄႈၽိင်ႈငႄႈတႆး ဝဵင်းၵျွၵ်ႉမႄး လုင်းၸၢႆးလႅင်းႁၢၼ် သပ်းလႅင်းၼေ လွင်ႈလႆႈႁွင်ႉပၢင်ၵုမ် လႄႈ လွင်ႈသွၼ်လိၵ်ႈတႆး ၼႂ်းႁူင်းႁဵၼ်း လူင်ပွင်ႊၸိုင်ႈ။
ၸုမ်းမေႃသွၼ် ၸုပ်ႈၼိူင်ႈ ၶႆႊလၢတ်ႈၼေ တူဝ်ထူပ်း ၼႂ်းၵၢၼ်ႁဵၼ်းၵၢၼ်သွၼ် လႄႈ တၢင်ႇလၢတ်ႈၼေ ႁႂ်ႈၵေႈလိတ်ႈပၼ် လွင်ႈၶွင်ႈၶမ် ဢၼ်လႆႈထူပ်း တီႈႁူင်းႁဵၼ်း ၽႂ်မၼ်း။
လွင်ႈၶွင်ႈၶမ် ၵူႊလွင်ႈလွင်ႈ ဢၼ်လႆႈ ထူပ်းၺႃး ၼႂ်းၶၢဝ်းယၢမ်း သွၼ်လိၵ်ႈတႆး ၼႂ်းႁူင်းႁဵၼ်း လူင်ပွင်ႊၸိုင်ႈ ၼၼ်ႉ ၵႅမ်ႁူဝ်ပဝ်ႈ(2) ၵေႃလိၵ်ႈလၢႆးလႄႈၽိင်ႈငႄႈတႆး ဝဵင်းၵျွၵ်ႉမႄး လုင်းၸၢႆးလႅင်းႁၢၼ် လႄႈ မေႃသွၼ်လူင် ပႃႈယိင်းလၢဝ်ၾႃႉသႂ် လႆႈလၢတ်ႈ တွပ်ႇၵေႈပၼ်ၵႂႃႇ။
ဝၢႆးၼၼ်ႉ လၢႆးတမ်းဝၢင်းပၼ်ၼႃႈတီႈ မေႃသွၼ် ၸုပ်ႈသွင်ၼႆႉ ဢဝ်ၵၢင်ၸႂ် မေႃသွၼ်ၼႂ်းဝၢၼ်ႈ ၼင်ႇၵၼ် ႁႂ်ႈလိူၵ်ႈ ၽႂ်တေပဵၼ်ၵေႃႉသွၼ် ၽႂ်တေ သွၼ်တီႈလႂ် ယွၼ်ႉဝႃႈ ႁူင်းႁဵၼ်း မၢင်ႊဝၢၼ်ႈ ၼႆႉ လုၵ်ႈႁဵၼ်းၼမ် ဢဵၼ်ႁႅင်း မေႃသွၼ်ဢေႇ ၊ မၢင်ႊဝၢၼ်ႈ လုၵ်ႈႁဵၼ်းဢေႇ ဢဵၼ်ႁႅင်း မေႃသွၼ် သမ်ႉၼမ်။
ၸုပ်ႈသွင်ၼႆႉ ၶဝ်ႈသွၼ်တီႈ ႁူင်းႁဵၼ်း လူင်ပွင်ၸိုင်ႈ ဝၢၼ်ႈၼႅမ်းသႆး ၊ ႁူးသူၼ် ၊ တွင်ႇထိၵ်ႈ ၊ မိူင်းတၢင်ႈ(ၽိူမ်ႉမေႃသွၼ်) ၊ ဝၢၼ်ႈၵၢင် ၊ ၼႃးမူၼ်း(ၽိူမ်ႉမေႃသွၼ်) ၊ လူင်ၵဵင် ၊ ပၢင်ႇလေႃႉ ၊ ၶၢင်ႈၶၢႆး ၊ ၼမ်ႉပႅၼ်ႈ ၊ ၶိူဝ်းၼိမ်း ၊ ပၢင်ၸလွပ်ႈ ၊ မွၵ်ႇငႃးၸၢင်ႉ ၊ ၶၢႆးမွၼ် ၊ ဢႅၵ်ႉၵျီး ၊ တွင်ႇၶေႇ ၊ ပၢင်ၸူင် ၊ ၼမ်ႉႁူး ၊ လွၺ်ၸွင်ႈ ၊ ၵွင်းႁူင်း ၊ ပၢင်တီး ၊ လွၺ်ၶေႃ ၊ ၼႃးပဵင်း ၊ ၵဵင်ၵၢႆႇ ၊ လွၺ်ၵူင် ၊ ပျွင်ႇၶွင်း ၊ ၶၢၼ်းသႃႇ ၊ ႁူးၵွတ်ႈ ၊ ၸၢင်ႉႁိူၼ်း ၊ လူင်ဝၢႆ ၊ တေႃႉသၢင်ႇ ၊ ၼမ်ႉႁၢင်ႈၶိူင်ႈ ၊ ၼမ်ႉၶုမ် ၊ ပႃႇၶႃး ၊ ႁွင်ႊႁိူင်း(ႁွင်ႈႁႅင်ႈ) ၊ ၵုင်းသႃႇ(မင်းၵုင်း) ၊ ႁူဝ်ၶူဝ် ၊ တေႃလိူဝ်ႇ ၊ ၼွင်ၵႂၢင် ၊ တေႃၵုတ်ႇ ၊ ပၢင်ႁုင်း ၊ ဢေးတႃႇယႃႇ ၊ ပုင်းလူင် ၊ မုင်ႈသႃႇ ၸိူဝ်းၼႆႉ။
ၵေႃလိၵ်ႈလၢႆးလႄႈၽိင်ႈငႄႈတႆး ဝဵင်းၵျွၵ်ႉမႄး လႆႈပၼ်ပုၼ်ႈၽွၼ်း မေႃသွၼ်လိၵ်ႈတႆး ၼႂ်းႁူင်းႁဵၼ်း လူင်ပွင်ႊၸိုင်ႈ ဝဵင်းၵျွၵ်ႉမႄး ၸုပ်ႈသွင် ယဝ်ႉ သိုပ်ႇသူင်ႇ လိၵ်ႈႁပ်ႉႁွင်း ၵႂႃႇတီႈ ၽူႈၵႂၢၼ်းပၢႆးပၺ်ႇၺႃႇ ၸေႊဝဵင်းၵျွၵ်ႉမႄး လႄႈ ၽူႈၵႂၢၼ်းႁူင်းႁဵၼ်း ဝၢၼ်ႈၽႂ် ဢိူင်ႇမၼ်း သေ ၶၢဝ်းယၢမ်း တၢမ်းၶမ်ႈ 5 မူင်း ၼၼ်ႉ ပၢင်ၵုမ်ယဝ်ႉတူဝ်ႈလီငၢမ်း။
Welcome to our SLCA Kyaukme's Official Facebook Page
Facebook Page   https://m.facebook.com/slcakyaukme
Email   This email address is being protected from spambots. You need JavaScript enabled to view it.


text:
လုင်းတဵင်းသူၺ်ႇ
ၽူႈပၼ်တၢင်းၶႆႈၸႂ်ၾၢႆႇၵူတ်းမၢႆ
1. Introduction
ၶမ်ႇပၼီႇသုၼ်ႇႁူမ်ႈၵရဵၵ်ႉႁေႃၶမ်းၼႆႉ လႆႈၶေႃႈဝၢင်းမႃးတီႈၵူမ်းၵၢၼ်လူင်းတိုၼ်းလႄႈၸီႉၸမ်ႈၶမ်ႇပၼီႇတင်းလူင် လူၺ်ႈတင်းမၢႆၾၢင် မၢႆ-2010/2012-2013 ၸွမ်းၼင်ႇၽိင်ႈမိူင်းၶမ်ႇပၼီႇမိူင်းမႅၼ်ႇမႃႇယဝ်ႉ။
ဝႂ်သုၼ်ႇတႄႇတင်ႈၼႃႈၵၢၼ်ၼႆႉ လႆႈမႃးလူၺ်ႈတင်း မၢႆ- 13/2012-2013 သေ ၸွမ်းၼင်ႇၽိင်ႈမိူင်းၶမ်ႇပၼီႇ မိူင်းမႅၼ်ႇမႃႇ ပွင်ႈမၢႆ 77 သေ လႆႈႁဵတ်းသၢင်ႈမႃး ပၢင်ၵုမ်ၸွမ်းပိူင် Statutory Meeting မိူဝ်ႈဝၼ်းထီႈ 15.6.2013 ၼၼ်ႉလႄႈသင်၊ ၸွမ်းၼင်ႇၽိင်ႈမိူင်းၶမ်ႇပၼီႇမိူင်းမႅၼ်ႇမႃႇ ပွင်ႈမၢႆ 76 သေ ပၢင်ၵုမ်လူင်ၶွပ်ႈၶူပ်ႇပွၵ်ႈၵမ်းၼိုင်ႈ မိူဝ်ႈပီႊ 2014 ၼၼ်ႉ လႄႈသင်၊ ပၢင်ၵုမ်လူင်ၶွပ်ႈၶူပ်ႇပွၵ်ႈၵမ်းသွင် မိူဝ်ႈပီႊ 2015 ၼၼ်ႉလႄႈသင် လႆႈႁဵတ်းသၢင်ႈမႃးသေယဝ်ႉ မိူဝ်ႈၼႆႉ 29.8.2016 ၼႆၵေႃႈ ၸင်ႇလႆႈႁဵတ်းသၢင်ႈထႅင်ႈပၢင်ၵုမ်လူင်ၶွပ်ႈၶူပ်ႇပွၵ်ႈၵမ်းသၢမ်ယူႇယဝ်ႉ။
2. လွင်ႈႁဵတ်းသၢင်ႈၸုမ်းၽူႈပၼ်တၢင်းၶႆႈၸႂ်ပၢႆးၵူတ်းမၢႆ
ၸုမ်းပၼ်တၢင်းၶႆႈၸႂ်ပၢႆးၵူတ်းမၢႆၼႆႉ ၸဵမ်မိူဝ်ႈၶမ်ႇပၼီႇပႆႇလႆႈတၢင်ႇမၢႆၾၢင်ၼၼ်ႉ ၸွမ်းလူၺ်ႈၸုမ်းၽူႈၵမ်ၵၢၼ် ႁဝ်းၶဝ်တုၵ်းယွၼ်းႁပ်ႉထိုင်လႄႈ လႆႈတၢင်ႇလၢတ်ႈပၼ်တၢင်းၶႆႈၸႂ်မႃး ၼႃႈၵၢၼ်ဢၼ်ၵဵဝ်ႇၵပ်းၾၢႆႇၵူတ်းမၢႆၼႆႉ ႁႂ်ႈမႅၼ်ႈၸွမ်း ၼင်ႇၵူတ်းမၢႆယဝ်ႉ။ ပိူင်လူင်မၼ်း ပုၼ်ႈတႃႇတေႁဵတ်းသၢင်ႈလႆႈ တႃႇၽွၼ်းလီၸိုင်ႈမိူင်းလႄႈ ပုၼ်ႈၵူၼ်းၼမ်ၼၼ်ႉ လႆႈတိုၵ်းသူၼ်းပၼ်တၢင်းၶႆႈၸႂ်မႃး ႁႂ်ႈၽွတ်ႈတင်ႈတၢင်ႇမၢႆၾၢင် ပဵၼ်ၶမ်ႇပၼီႇသုၼ်ႇႁူမ်ႈၼႆယဝ်ႉ။
ၼႃႈၵၢၼ်ပၢႆးမၢၵ်ႈမီးၶမ်ႇပၼီႇသုၼ်ႇႁူမ်ႈၵရဵၵ်ႉႁေႃၶမ်း ဢၼ်ၸုမ်းၽူႈၵမ်ၵၢၼ်ႁဝ်းၶဝ် ၶတ်းသၢင်ႈပိုတ်ႇၼမ်ႉ ပိုတ်ႇတူဝ်ၼၼ်ႉ ႁႂ်ႈႁဵတ်းသၢင်ႈၸွမ်းၼင်ႇပၵ်းၼင်ႇပိူင်သေယဝ်ႉ သဵၼ်ႈသၢႆမၢႆ ဢၼ်ၵဵဝ်ႇၵပ်းငိုၼ်းတွင်းၸိူဝ်းၼႆႉၵေႃႈ ၼင်ႇႁိုဝ်ပေႃးတေ တႅတ်ႈၼႅတ်ႈမႅၼ်ႈထုၵ်ႇၼၼ်ႉ ၸုမ်းၽူႈပၼ်တၢင်းၶႆႈၸႂ်ပၢႆးၵူတ်းမၢႆ ႁူမ်ႈပႃးၸုမ်းထတ်းသဵၼ်ႈၽၢႆႇၼွၵ်ႈ လႆႈဢုပ်ႇၵုမ်ငူပ်ႉငီ့ပၼ် တီႈလုမ်းမူႇၸေႊလႄႈ တီႈလုမ်းတႃႈၵုင်ႈၸိူဝ်းၼႆႉဢမ်ႇၵႃး သင်ဝႃႈပေႃးမီးတၢင်းလူဝ်ႇမႃးၼႆၵေႃႈ လုၵ်ႉတီႈသၢႆသိုပ်ႇၾူၼ်းလႄႈသင်၊ လုၵ်ႉတီႈၽိုၼ်လိၵ်ႈ E-mail လႄႈသင် လႆႈပၼ်တၢင်းၶႆႈၸႂ်မႃး ၸွမ်းပၵ်းၸွမ်းၽိင်ႈ ယူႇယဝ်ႉ။
3. လွင်ႈၶိုၼ်ႈယႂ်ႇမႂ်ႇသုင်ၼႃႈၵၢၼ်ပၢႆးမၢၵ်ႈမီႈၶမ်ႇပၼီႇ
ၸုမ်းၵမ်ၵၢၼ်ၶမ်ႇပၼီႇသုၼ်ႇႁူမ်ႈၵရဵၵ်ႉႁေႃၶမ်း ဢၼ်လုင်းၸၢႆးဢုင်းမိၼ်ႉဢွၼ်ႁူဝ်ၼႆႉ ၵွပ်ႈဝႃႈ မီႈလွင်ႈၵတ်ႉၶႅၼ်ႇ ၼႃႈၵၢၼ်၊ လွင်ႈၶတ်းၸႂ်သႂ်ႇႁႅင်း၊ လွင်ႈဢုပ်ႇဢူဝ်းဢဝ်တၢင်းၶႆႈၸႂ်တီႈၽူႈလူင်ႉလႅၼ်ႇ ၾၢႆႇပၢႆးၵူတ်းမၢႆ၊ ပၢႆးမၢၵ်ႈမီး၊ ပၢႆးလႅင်ႊႁိၼ်၊ ပၢႆးၸၢင်ႊဢိၼ်ႇၵျိၼ်ႇၼီႇယႃႇၸိူဝ်းၼႆႉမႃး သိုပ်ႇသိုပ်ႇတၢမ်းတၢမ်းသေ ပွင်သၢင်ႈၼႃႈၵၢၼ်မႃးလႄႈ ၼႂ်းၶၢဝ်းတၢင်း 3 ပီႊမွၵ်ႈၼႆႉ ၸင်ႇၸူပ်းလႆႈတၢင်းဢွင်ႇမၢင်ႇထၢင်ႇႁၢင်ႊလူင်ၸိူဝ်းၼႆႉယဝ်ႉ -
- ၼႃႈၵၢၼ်ပၢႆးမၢၵ်ႈမီးၶမ်ႇပၼီႇၶႅမ်ႉလႅပ်ႈတိူဝ်းတွၼ်းမႃးသေ လႆႈၽႄမႅင်ႇပၼ် ငိုၼ်းၸႅၵ်ႇၼမ်ႉတွၼ်းၵူႊပီႊ၊ ၶဝ်ႈပႃးၼႂ်းသဵၼ်ႈသၢႆမၢႆလၵ်းၸဵင်ၸိုင်ႈမိူင်း တီႈၽၢႆႇႁၢပ်ႇပၼ်ငိုၼ်းၶွၼ်ႇၼမ်သုတ်းလိူဝ်ပိူၼ်ႈ။
- ၼႂ်းပၢႆးမၢၵ်ႈမီႈလွၵ်းၵၢတ်ႇၼႆႉ ၶမ်ႇပၼီႇမိူင်းမႅၼ်ႇမႃႇ ဢၼ်မီႈသုၼ်ႇၶၢႆၼိူဝ်ၵၢတ်ႇႁုၼ်ႈ 6 ဢၼ် ၼႂ်းၵႃႊ ၶမ်ႇပၼီႇ သုၼ်ႇႁူမ်ႈ မွၵ်ႈ 210 ဢၼ်ၼႆႉ ၶမ်ႇပၼီႇၵရဵၵ်ႉႁေႃၶမ်းလႆႈၶဝ်ႈပႃးဝႆႉ။
- သုၼ်ႇႁဵတ်းသၢင်ႈၶူင်းၵၢၼ်ၾႆးၾႃႉႁႅင်းၼမ်ႉ ဢၼ်တေႁဵတ်းဢွၵ်ႇလႆႈ 20 MW ၼႆၵေႃႈ လႆႈလူင်းလၢႆးမိုဝ်း လိၵ်ႈႁူမ်ႈမၢႆလွင်ႈလႆႈၸႂ်ႁဵတ်းသၢင်ႈၼႃႈၵၢၼ်ၸွမ်း ထၢၼ်ဢွၼ်ႁူဝ်ၸတ်းၽႅၼ်ႁႅင်းၾႆးၾႃႉ၊ ထၢၼ်ၽွင်းလူင် ၾၢႆႇၾႆးၾႃႉလႄႈႁႅင်းတိုၼ်း၊ လူင်ပွင်ႊၸိုင်ႈမိူင်းႁူမ်ႈတုမ်မႅၼ်ႇမႃႇ။
- မိူဝ်ႈလဵဝ် တႃႇပွင်သၢင်ႈလႆႈၶူင်းၵၢၼ်ၾႆးၾႃႉႁႅင်းၼမ်ႉၼႆႉ တိုၵ်ႉၶတ်းၸႂ်ဝႆႉတႃႇလႆႈၶေႃႈပူင်ဝၢင်း ၸွမ်းၼင်ႇ ၽိင်ႈမိူင်းလွင်ႈလူင်းတိုၼ်းၵူၼ်းၵိုၵ်းမိူင်းမႅၼ်ႇမႃႇၼၼ်ႉယူႇ။
4. လွင်ႈယုၵ်ႉၶိုၼ်ႈတိုၼ်းလၢင်းၼႂ်းသုၼ်ႇ
ငိုၼ်းတိုၼ်းလၢင်းၼႂ်းသုၼ်ႇၼႆၵေႃႈ ၼင်ႇႁိုဝ်ပေႃးတေငမ်ႇမႅၼ်ႈၸွမ်းၼႃႈၵၢၼ် မိူဝ်ႈဢွၼ်တၢင်း ဢၼ်မီးဝႆႉ ႁႃႈႁဵင်လၢၼ်ႉ ၼၼ်ႉ ၼင်ႇႁိုဝ်ပေႃးတေယုၵ်ႉထိုင်သၢမ်မိုၼ်ႇလၢၼ်ႉၼႆၼၼ်ႉ လႆႈလဝ်ႊတၢင်ႇယွၼ်းၶေႃႈ ဝၢင်းဝႆႉ တီႈထၢၼ် ဢွၼ်ႁူဝ်လွင်ႈလူင်းတိုၼ်းလႄႈလွင်ႈၸီႉၸမ်ႈၶမ်ႇပၼီႇဝႆႉယဝ်ႉ။
5. လွင်ႈပၼ်တၢင်းၶႆႈၸႂ်
- ၵွပ်ႈဝႃႈၶမ်ႇပၼီႇသုၼ်ႇႁူမ်ႈၵရဵၵ်ႉႁေႃၶမ်းၼႆႉ လႆႈလူင်းလၢႆးမိုဝ်းလိၵ်ႈႁူမ်ႈမၢႆလွင်ႈလႆႈၸႂ်တႃႇၵေႃႇသၢင်ႈ ၶူင်းၵၢၼ်ၾႆးၾႃႉၼမ်ႉပူဝ်ႈ ၸွမ်းပိူင် Build-Operate-Transfer (B.O.T) တင်းထၢၼ်ၽွင်းလူင် ၾၢႆႇၾႆးၾႃႉဝႆႉလႄႈ ပုၼ်ႈတႃႇတေလႆႈၶေႃႈဝၢင်းတီႈၶွမ်ႇမသျိၼ်ႇလွင်ႈလူင်းတိုၼ်းၼၼ်ႉ သင်ၸိူဝ်ႉဝႃႈ မီးလွင်ႈယၢပ်ႇၽိုတ်ႇၼႆ ႁႂ်ႈလႆႈယွၼ်းတၢင်းၸွႆႈထႅမ်တီႈထၢၼ်ၽွင်းလူင်ၾၢႆႇၾႆးၾႃႉလႄႈႁႅင်းတိုၼ်း ၸွမ်းၼင်ႇလိၵ်ႈႁူမ်ႈမၢႆမီးၼၼ်ႉ။
- တႃႇတေၶၢႆဝႂ်ႁုၼ်ႈလႆႈ ၼႂ်းလွၵ်းၵၢတ်ႇႁုၼ်ႈ တေႃႇၵူၼ်းမိူင်းၼၼ်ႉ ၶတ်းၸႂ်ၶိုင်ပွင်ႁၢင်ႈႁႅၼ်းၵႂႃႇ ၸွမ်းပၵ်းၸွမ်းပိူင်။
- ယူႇတီႈၶမ်ႇပၼီႇသုၼ်ႇႁူမ်ႈၵရဵၵ်ႉႁေႃၶမ်းသေ ၼင်ႇႁိုဝ်ပေႃးတေႁဵတ်းသၢင်ႈၵၢၼ်ငၢၼ်းၶမ်ႇပၼီႇၵႂႃႇလႆႈၸွမ်း လမ်ႉသၢၼ်ၼႃႈၵၢၼ်ဢၼ်လီတွၼ်းၶိုတ်းလုမ်ႈၾႃႉလႄႈ လၵ်းၼမ်းမၢႆမီႈၽဵင်ႇပဵင်းၼၼ်ႉ ၸုမ်းၵမ်ၵၢၼ် ႁဝ်းၶဝ် တေလႆႈ ၶတ်းၸႂ်ပွင်သၢင်ႈၵႂႃႇ။
- တီႈၶမ်ႇပၼီႇသုၼ်ႇႁူမ်ႈၵရဵၵ်ႉႁေႃၶမ်းၼႆႉ ထုၵ်ႇလီၽွတ်ႈၸုမ်းပၼ်တၢင်းၶႆႈၸႂ် ဢၼ်ပႃးၸိူဝ်းၽူႈလူင်ႉလႅၼ်ႇ ၸိူဝ်း ပဵၼ်ၾၢႆႇၵူတ်းမၢႆ၊ ၾၢႆႇပၢႆးလႅင်ႊႁိၼ်၊ ၾၢႆႇပၢႆးမၢၵ်ႈမီး၊ ၾၢႆႇပၢႆးသဵၼ်ႈငိုၼ်း၊ ၾၢႆႇပၢႆးၸၢင်ႊ ဢိၼ်ႇၵျိၼ်ႇၼီႇယႃႇ ၸိူဝ်းၼႆႉသေ ႁဵတ်းသၢင်ႈၸွမ်းၶေႃႈၸီႉၼေတၢင်း။
- ထုၵ်ႇလီႁပ်ႉႁွင်းမိူင်းႁိမ်းႁွမ်းၸိူဝ်းၼႆႉသေ ဢုပ်ႇဢူဝ်းငူပ်ႉငီႉၵၼ်လူၺ်ႈလွင်ႈ ၵၢၼ်ၵႃႉၶၢႆ၊ ၵၼ်လူင်းတိုၼ်း ၸိူဝ်းၼႆႉ သေယဝ်ႉ ႁႃလၢႆးပိၼ်ႇပႆႇႁူမ်ႈႁွမ်းၵၼ် ႁဵတ်းသၢင်ႈၵၢၼ်ငၢၼ်းၵႂႃႇ။
6. ၶေႃႈလူပ်း
ၶမ်ႇပၼီႇသုၼ်ႇႁူမ်ႈၵရဵၵ်ႉႁေႃၶမ်းၼႆႉ ၼႂ်းၶၢဝ်းတၢင်းပွတ်းပွတ်းငဝ်ႈၵွၺ်း ၶတ်းၸႂ်ႁဵတ်းသၢင်ႈပွင်ပဵၼ်လႆႈ ပၢႆးမၢၵ်ႈမီး တင်းၼမ်သေ ဢွင်ႇမၢင်ႇထိုင်တီႈမႃးယဝ်ႉ။ မိူဝ်းၼႃႈထႃႈပၢႆမႃးၼႆၵေႃႈ ႁႂ်ႈၸူပ်းဢဝ်လႆႈ လွင်ႈဢွင်ႇမၢင်ႇၶိုၼ်ႈသင်ႉ ဢၼ်ၶိုၵ်ႉၶၢႆး တွၼ်းတိူဝ်လိူဝ်ၵဝ်ႇသေလႄႈ ႁႂ်ႈလႆႈၶိုၼ်ႈယႂ်ႇမႂ်ႇသုင် ပိူင်းလႅင်းထွင်ႇႁိူဝ်ႈၼင်ႇလိူၼ်ၸဵင်မူၼ်းတဵင်ႈသေၵမ်းၼႆ ယွၼ်းသူးပၼ် ယူႇယဝ်ႉ။


text:
ၸုမ်းၼၢင်းယိင်းတႆး တုၵ်းယွၼ်းတီႈ ၾၢႆႇတႅပ်းတတ်းတြႃး မိူင်းမၢၼ်ႈ ႁႂ်ႈမီးလွင်ႈၽဵင်ႇပဵင်း ပဵၼ်ထမ်း
ၸုမ်းၵပ်းသၢၼ်လွင်ႈၼၢင်းယိင်းတႆး (SWAN) ဢွၵ်ႇၶေႃႈပိုၼ်ၽၢဝ်ႇ တုၵ်းယွၼ်း ႁႂ်ႈၾၢႆႇတႅပ်းတတ်းတြႃး မိူင်းမၢၼ်ႈ သႂ်ႇဢဵၼ်သႂ်ႇႁႅင်း၊ ဢဝ်လိူင်ႈလၢဝ်းပၼ် ၼၢင်းယိင်း ၸိူဝ်းထုၵ်ႇၵူၼ်းမၢၵ်ႈမီးၶဝ် ပူၼ်ႉပႅၼ် သုၼ်ႇလႆႈၵူၼ်း ၊ ထုၵ်ႇၵၼ်ႉၸၼ်လူလၢႆ ။
ပူၼ်ႉမႃးမိူဝ်ႈဝၼ်းတီႈ 27/04/2016 ၊ ၸုမ်းၵပ်းသၢၼ်လွင်ႈၼၢင်းယိင်းတႆး (SWAN) ဢွၵ်ႇလိၵ်ႈပိုၼ်ၽၢဝ်ႇ ၽိုၼ်ၼိုင်ႈ ။ ၼႂ်းၶေႃႈပိုၼ်ၽၢဝ်ႇၼၼ်ႉဝႃႈ – ၸုမ်း ၵပ်းသၢၼ်လွင်ႈၼၢင်းယိင်းတႆး ဢမ်ႇႁၼ်လီၸွမ်း ပိူင်တႅပ်းတတ်းတြႃးမိူင်းမၢၼ်ႈ ၊ ဢၼ်ပိုၼ်ႉပွႆႇဝႆႉမဝ်မၢင်ၼိူဝ်ၵူၼ်းၼွၵ်ႈမိူင်း / ၵူၼ်းႁဵတ်းၵၢၼ်ပၢႆးမၢၵ်ႈမီးၶႄႇ ဢၼ်မႃးယူႇၼႂ်းမိူင်းမၢၼ်ႈသေ ပေႉၵိၼ်လူလၢႆၼၢင်းယိင်း ၊ ဢၼ်ၶဝ်ႈမႃး ပူၼ်ႉပႅၼ်ၵဵဝ်ႇၶွင်ႈပႃး ၼႂ်းပိူင်တႅပ်းတတ်းတြႃး မိူင်းမၢၼ်ႈ ။
ၼႂ်းၶေႃႈပိုၼ်ၽၢဝ်ႇၼၼ်ႉ ပိူင်လူင်မၼ်း ပဵၼ်လွင်ႈၼၢင်းယိင်းတႆး ဢႃယုဢမ်ႇတဵမ် 18 ၵေႃႉၼိုင်ႈ ထုၵ်ႇၵၼ်ႉၸၼ် မိူဝ်ႈပီ 2014 ။ တူၵ်ႇလၢတ်ႈလွင်ႈ ၸဝ်ႈၶွင်ၶွမ်ႊပၼီႊသျိၼ်းႁႂႃ ၵူၼ်းႁဵတ်းၵၢၼ်ပၢႆးမၢၵ်ႈမီး ၸၢဝ်းၶႄႇ တင်းလုၵ်ႈၶူၺ်မၼ်း ။ ၶဝ်သွင်ၵေႃႉၼႆႉ ပူၼ်ႉပႅၼ်ၵၼ်ႉၸၼ်လူလၢႆ ၼၢင်းယိင်း ၵူၺ်းဢမ်ႇၵႃး ၊ ပၢႆထုပ်ႉႁႅမ်ပႃးၼၢင်းယိင်းၼၼ်ႉထႅင်ႈ ၊ တေႃႇထိုင်ဝၼ်းၼႆႉၵေႃႈ ၾၢႆႇတႅပ်းတတ်းတြႃး ပႆႇတႅပ်းတတ်းတြႃး ။ ၵွပ်ႈၼၼ် ၸုမ်း SWAN ၸင်ႇလႆႈႁဵၵ်ႈႁွင်ႉၼင်ႇၼႆ ။
ၽူႈၶၢၼ်ပၢၵ်ႇၸုမ်း SWAN ယိင်းႁၢၼ်ၾႃႉ လၢတ်ႈဝႃႈ – ပေႃးမႃးတူၺ်းပိူင်တႅပ်းတတ်းတြႃးမိူင်းမၢၼ်ႈၼႆႉ ၸဵမ်ၵွၼ်ႇၸဵမ်လႂ်ပူၼ်ႉမႃး ၵူၼ်းမီးငိုၼ်းၵူၺ်း ဢၼ်ပေႉၶၻီး (ဢမု) ၼႆႉ ။ တီႈမိူင်းမၢၼ်ႈၼႆႉ လွင်ႈတႅပ်းတတ်းတြႃး ဢမ်ႇမီးလွင်ႈၽဵင်ႇပဵင်းပဵၼ်ထမ်းၼႆ ၶႂ်ႈႁႂ်ႈလူင်ပွင်ၸိုင်ႈမႂ်ႇၼႆႉႁူႉၸွမ်း ။ ၸဵမ်ၵွၼ်ႇၸဵမ်လႂ်ပူၼ်ႉမႃး ၼၢင်းယိင်းၸိူဝ်းထုၵ်ႇပူၼ်ႉပႅၼ် လူလၢႆၵၼ်ႉၸၼ်သေ ဢၼ်ၾၢႆႇတႅပ်းတတ်းတြႃး ပႆႇတႅပ်းတတ်းပၼ်ၼႆႉ ယင်းတိုၵ်ႉမီးၼမ်တႄႉတႄႉ ။ ၸုမ်းၵပ်းသၢၼ်လွင်ႈၼၢင်းယိင်းတႆး ယုမ်ႇယမ်ၼင်ႇၼႆ ။
လွင်ႈၼႆႉ ပူၼ်ႉမႃးမိူဝ်ႈပီ 2014 ၼၼ်ႉ ၽူႈႁပ်ႉပုၼ်ႈၽွၼ်း ၼႂ်းၶွမ်ႊပၼီႊသျိၼ်းႁႂႃ တီႈဝဵင်းတႃႈလိူဝ်ႇ (မၼ်းတလေး) မွင်ႇလႃႉၸဵင်ႇ ၊ ဢၼ်ပဵၼ်လုၵ်ႈၶူၺ် ၸဝ်ႈၶွင်ၶွမ်ႊပၼီႊ ၵၼ်ႉၸၼ်လူလၢႆ ၼၢင်းယိင်းတႆး ဢၼ်ၶဝ်ႈႁဵတ်းၵၢၼ်ႁုင်ၶဝ်ႈၽၵ်းပၼ် တီႈၶွမ်ႊပၼီႊၼၼ်ႉ ။ မၼ်းၼၢင်းဢႃယုတိုၵ်ႉလႆႈ 17 ပီၵူၺ်း ။ ဝၢႆးလူလၢႆၵၼ်ႉၸၼ်ယဝ်ႉ ဝႃႈတေႁပ်ႉပုၼ်ႈၽွၼ်း တေတႄႇၼႃႈႁိူၼ်းၵိုၵ်းမၼ်းၼၢင်းၼႆသေ ႁွင်ႉမႃးယူႇၸွမ်းၵၼ်လႆႈ 3 လိူၼ် ။ ၵူၺ်းၵႃႈဝၢႆးၼၼ်ႉၵေႃႈ ဢမ်ႇယွမ်းၸတ်းပၢင်ပွႆးၵူပ်ႉၵူႈပဵၼ်ႁိူၼ်း ။ မွင်ႇလႃႉၸဵင်ႇလၢတ်ႈဝႃႈ မၼ်းမီးမေးယူႇ ။ ၽိူဝ်ႇၼၢင်းယိင်းတႆးၼၼ်ႉ ပႃးတွင်ႉမႃးယဝ်ႉ လိူဝ်သေဢမ်ႇယွမ်း ၵူပ်ႉၵူႈယဝ်ႉ ယင်းလၢတ်ႈဝႃႈတေသၢႆႈတႅၼ်းပၼ်ငိုၼ်း 400 သႅၼ်ပျႃး – ဝႃႈၼႆ ။
ဢၼ်ႁၢဝ်ႈႁႅင်းလိူဝ်သေၼၼ်ႉ ဝၢႆးၼၼ်ႉ ဢိင်ဢၢင်ႈဝႃႈပဵၼ်ယႃႈႁႅင်းၼႆသေ ဢဝ်ယႃႈယႃႉလုၵ်ႈဢွၼ်ႇတူၵ်း လဵင်ႉႁႂ်ႈမၼ်းၼၢင်း (ၼၢင်းယိင်ႇဢွၼ်ႇ) ၵိၼ် ။ ဝၢႆးတူၵ်းလုၵ်ႈယဝ်ႉ ဢဝ်ၵေႃႈဢမ်ႇဢဝ် ၊ ငိုၼ်းသၢႆႈတႅၼ်းၵေႃႈ ဢမ်ႇပၼ် – ၼၢင်းယိင်းၵေႃႉထုၵ်ႇပူၼ်ႉပႅၼ်လူလၢႆ မႃးလၢတ်ႈၼႄတီႈၸုမ်း SWAN ၼင်ႇၼႆ ။
မၼ်းၼၢင်း လၢတ်ႈဝႃႈ – မွင်ႇလႃႉၸဵင်ႇၼႆႉ ပႅတ်ႉလႅၼ်ႁဝ်း၊ ပူၼ်ႉပႅၼ်လူလၢႆႁဝ်းလၢႆလၢႆလွင်ႈ ၊ ၸင်ႇလႆႈၵႂႃႇတၢင်ႇလၢတ်ႈတီႈလုမ်းတြႃး ႁႂ်ႈဢဝ်လိူင်ႈ ၊ ပိုတ်ႇၶၻီးလွင်ႈၼႆႉ ။ ၵမ်းၼၼ်ႉ ပေႃႈမွင်ႇလႃႉၸဵင်ႇ (ၶႄႇ) လၢတ်ႈဝႃႈ တေသၢႆႈတႅၼ်းပၼ်ငိုၼ်းၼႆသေ ႁွင်ႉဢဝ်ၶႃႈၼၢင်းၵႂႃႇတီႈႁိူၼ်းမၼ်း ။ မၼ်းဢမ်ႇပၼ် ငိုၼ်းသၢႆႈတႅၼ်းၵူၺ်းဢမ်ႇၵႃး ယင်းပၢႆပေႃႉပေႃႉထုပ်ႉထုပ်ႉထႅင်ႈ ၊ ၸၼ်ၶူဝ်းလဵင်းသိၵ်ႇၸိူဝ်းၼႆႉ ။ ၵူၺ်းၵႃႈ လႆႈလႅၼ်ႈပၢႆႈပူၼ်ႉလွတ်ႈၵႂႃႇ ။ ၶိင်းၶႄႇၼၼ်ႉသမ်ႉ ၵႂႃႇတီႈလုမ်းတြႃးသေ တၢင်ႇလၢတ်ႈပိုတ်ႇၶၻီး (ဢမု) ထႅင်ႈဝႃႈ မၼ်းၼၢင်း လၵ်ႉလွမ်ၶဝ်ႈႁိူၼ်းၶဝ် – ၼၢင်းယိင်းဢွၼ်ႇၼၼ်ႉ လၢတ်ႈၼႄတီႈၸုမ်း SWAN ၼင်ႇၼႆ ။
ၸုမ်း SWAN ၸီႉၸမ်ႈဝႃႈ – ဢၼ်ၼၢင်းယိင်းဢွၼ်ႇ ၵႂႃႇတိူင်ႇၶၻီး (ဢမု) ၼႆႉၵေႃႈ ဢၼ်ႁပ်ႉၶၻီး ပဵၼ်ဢူးၸီႇတူႇထုၼ်း ၊ ၵေႃႉပဵၼ်ၽူႈတႅပ်းတတ်းတြႃး မူႇၸေႈ။ ဢၼ်ၾၢႆႇၶွမ်ႊပၼီႊၶဝ် မႃးပိုတ်ႇၶၻီးၼႆႉၵေႃႈ ပဵၼ်ဢူးၸီႇတူႇထုၼ်း ႁပ်ႉဝႆႉၵူၺ်းၼင်ႇၵဝ်ႇ ။ ၵွပ်ႈၼၼ် ပဵၼ်ဢၼ်လီဢၢမ်းတႄႉတႄႉ ၊ မၼ်းႁပ်ႉဝႆႉၶၻီး တင်းသွင်ၾၢႆႇ မၼ်းႁဵတ်းႁိုဝ်တႅပ်းတတ်းတြႃး ။ ၵွပ်ႈၼၼ် မိူဝ်ႈလဵဝ် ႁိုင်မႃးလႆႈ 2 ပီပၢႆယဝ်ႉၵေႃႈ မၼ်းပႆႇတႅပ်းတတ်းတြႃးပၼ် ၊ ပႆႇပၼ်တူတ်ႈ(တၢမ်ႇ) သင် – ၼႆယဝ်ႉ ။


text:
မႂ်ႇသုင်ပီႈၼွင်ႉတႆးႁဝ်ၶဝ်တင်းသဵင်ႈ ဝၼ်းမိူဝ်ႈၼႆႉ ၸဝ်ႈတႆးၼုမ်ႇ တေမႃးသပ်းလႅင်းလၢတ်ႈၼႄပၼ်
လွၵ်းလၢႆးသႂ်ႇၽွၼ်ႉတႆး တီႈၼႂ်းၽူၼ်းမိၵ်ႈ Xiaomi ၼႆယဝ်ႉ ၊ မိူဝ်ႈပူၼ်ႉမႃးၵေႃႈ ယၢမ်ႈတၢင်ႇပၼ်ငဝ်းတူင်ႉ
မၼ်းယူႇၼင်ႇၵဝ်ႇ၊ ၵမ်းၼႆႉတႄႉ ႁႂ်ႈပေႃးတူၺ်းငၢႆႈ ၸင်ႇလႆႈတႅမ်ႈပဵၼ်ၶႅပ်းႁၢင်ႈသေ တၢင်ႇပၼ်ယဝ်ႉ
လွၵ်းလၢႆးၼႆႉတႄႉ ဢမ်ႇလူဝ်ႇႁဵတ်း Root, ဢမ်ႇလူဝ်ႇ Designer Account ဢၵွင်ႉၼႆလႄႈ
တေလႆႈဝႃႈ ငၢႆႈယူႇတႄႉတႄႉ၊ ယွၼ်ႉၼၼ် သင်ဝႃႈပီႈၼွင်ႉႁဝ်းၶဝ် ၸႂ်ႉတိုဝ်းၽူၼ်းမိၵ်ႈ Xiaomi ၼႆ
ႁဵတ်ႈၸွမ်းၼင်ႇ ဢၼ်သပ်းလႅင်းၼႄဝႆႉ တႃႉ။
သင်ဝႃႈတီႈၼႂ်းၽူၼ်း ဢမ်ႇမီး Play Store ၼႆ ၸၼ်ဢဝ်လႆႈတီႈလိင်ႉတႂ်ႈၼႆႉ
မၢႆတွင်း= ၽွၼ်ႉဢၼ်လႆႈၸႂ်ႉဝႆႉၼႆႉ ႁၼ်လႆႈယူႇၼီႇၶူတ်ႉ 100% ၸေႃႇၵျီႇ 85 % ၼႆယဝ်ႉ။
ၸဝ်ႈတႆးၼုမ်ႇ (ၵုၼ်ႁဵင်)


text:
Monday, June 1, 2015
ဝၼ်းဝိသႃႇၶႃႇ လုမ်ႈၽႃႉ ပွၵ်ႈၵမ်း(12) ပီ2015
ဝၼ်းဝိသႃႇၶႃႇ(ဝိသႃႇၶပူႇၸႃႇ)ၼႆႉ ပီၼႆႉထူၼ်ႈထုိင်ၵမ်း (12)ဢၼ်ၸတ်းႁဵတ်းတီႈ ၸၼ်ႉၸွမ်မႁႃႇၸူႇလႃး၊ ဝၢင်းၼွႆႉ၊ ဝဵင်းဢယုတ်ႉထယႃးၼၼ်ႉ လႆႈပုိတ်ႇမူိဝ်ႈဝၼ်းထီႉ 28ႉ5ႉ2015 သေ ဝၼ်းထီႉ 30ႉ5ႉ2015 ၼၼ်ႉ လႆႈပိၵ်ႉၵႂႃႇတီႈ UN(United Nation)ၼၼ်ႉယဝ်ႉ။
ပၢင်ပွႆးဝိသႃႇၶႃႇၼႆႉ ၸတ်းႁဵတ်းၵူႈပီသေ ပဵၼ်ဝၼ်းဢၼ်ၵူိတ်ႇႁၼ်ၼႃႈ၊ ဝၼ်းဢၼ်ြၽႃးပဵၼ်ၸဝ်ႈႁုပ်ႈလႆႈၺၢၼ်ႇသၢမ်ပႃး၊ လႄႈ ပဵၼ်ဝၼ်းဢၼ်ြၽႃးပဵၼ်ၸဝ်ႈႁဝ်း ဢဝ်ပရိၼိပ်ႉပၢၼ်ႇ ၼႆလႄႈပဵၼ်ဝၼ်းဢၼ် လွင်ႈယႂ်ႇပုၼ်ႈတႃႇၸၢဝ်းပုတ်ႉထသႃႇသၼႃႇတႄႉတႄႉ။ မိူင်းဢၼ်မႃးၶဝ်ႈႁူမ်ႈပၢင်ၵုမ်ဝိသႃႇၶႃႇ ၼႂ်းပီၼႆႉမီးယူႇ(80) မူိင်းပၢႆပၢႆသေ ဢုပ်ႇၵုမ်ၵၼ်တင်းႁူဝ်ၶေႃႈ (Buddhism and World Crises)''ပုတ်ႉထၽႃႇသႃႇ လႄႈပၼ်ႁႃလူၵ်ႈ''ၼႆယဝ်ႉ။
တင်းယိူင်းဢၢၼ်းပၢင်ၵုမ်ဝိသႃႇၶႃႇၼႆႉတႄႉ ဢၢၼ်းႁႂ်ႈၸၢဝ်းပုတ်ႉသၢမ်ဢၼ်(ထေႇရဝႃႇတ၊မႁႃႇယႃႇၼ၊ ဝၸိရယႃႇၼ)လႆႈမႃးႁူပ်ႉထူပ်းၵၼ်သေ ၵႄႈလိတ်ႈပၼ်ႁႃၼႂ်ႈလူၵ်ႈၼႆယဝ်ႉ။
ၼႂ်းၼၼ်ႉၸဝ်ႈၶူးလူင်Prof.Dr ၶမ်းမၢႆထမ်ႇမသႃႇမိ(ၸဝ်ႈၵႂၼ်းဝတ်ႉ ပုတ်ႉထဝိႁႃႇရ မိူင်းဢင်းၵိတ်း) လႆႈႁပ်ႉပဵၼ်ၽူႈၵုမ်းပၢင်ၵုမ်(Moderator)လႄႈ ပဵၼ်ၽူႈတႅပ်းတတ်းပၢင်ၵုမ်သေ ႁဵတ်းပၢင်ၵုမ်ၵႂႃႇ။ ၽူႈတႅၼ်း တၢင်မိူင်းလႂ်မိူင်းၼၼ်ႉ လႆႈမွၵ်ႇလၢတ်ႈတၢင်းႁၼ်ထုိင် လႄႈ ပၼ်ႁႃၼႂ်းမိူင်းၽႂ်မၼ်းယဝ်ႉ။ လိူဝ်သေၼၼ်ႉ ဢၼ်ပဵၼ်မေးၼၢင်း ၵႅမ်ၸွမ်ၸိုင်ႈမၢႆၼုိင်ႈ Drၸၢႆးမွၵ်ႇၶမ်း ပႃႈၼၢင်းသူၺ်ႇမုင်ႇၵေႃႈလႆႈတၢင်တူဝ်ၽူႈယႂ်ႇၵူၼ်း လူင် မိူင်းမၢၼ်ႈသေမွၵ်ႇလၢတ်ႈၶေႃႈၵႂၢမ်းၵႂႃႇယူႇယဝ်ႉ။
ၼႂ်းပၢင်ပွႆးဝိသႃႇၶႃႇ ပွၵ်ႈၵမ်း(12)ၼႆႉ ၸုမ်းလုၵ်ႈႁဵၼ်းသင်ႇၶတႆး မူိင်းၵွၵ်ႇ လႆႈဢဝ်တုိဝ်ႉတၢင်းသေ ၶဝ်ႈတူင်ႉၼုိင်ႈႁဵတ်းၵၢၼ် ၸွႆႈထႅမ်ပၢင်ပွႆးဝိသႃႇၶ ၽၢႆႇႁပ်ႉၶႅၵ်ႇၼႂ်းမူိင်းထႆးလႄႈ ႁပ်ႉၶႅၵ်ႇၼွၵ်ႈမိူင်း (17)ၸဝ်ႈသေ လႆႈၶဝ်ႈပဵၼ်ၵူၼ်းၸွမ်းၸဝ်ႈၶူးလူင် (3)ၸဝ်ႈသေယဝ်ႉ ႁူမ်ႈၵၼ်တင်းမူတ်းမီးယူႇ (20)ယဝ်ႉ။ လူိဝ်သေၼၼ်ႉ ဢၼ်မီးတုိဝ်ႉတၢင်း လႆႈၶဝ်ႈႁူမ်ႈလဵပ်ႈႁဵၼ်းၵေႃႈ မီးယူႇၸဝ်ႈတႆးလၢႆလၢႆၸဝ်ႈယူႇ။
Posted by loilem sai
Subscribe to: Post Comments (Atom)


text:
ဢူးဢွင်ႇတိၼ်း
ၶူးလူင် ၸူပ်းလႆႈၶူးပၢႆးလႅင်ႊႁိၼ်မႃးတီႈၸၼ်ႉၸွမ်ဝဵင်းလိူဝ်ႇ MASU မိူဝ်ႈပီႊ 1971 ။ ၶူးလူင် လႆႈၶိုၼ်ႈႁဵၼ်းမႃး ပၢင်ၽိုၵ်းၽွၼ်ႉ လွင်ႈၸတ်းပွင်ငဝ်ႈတိုၼ်းၼမ်ႉ တီႈမိူင်းထႆး မိူဝ်ႈ 1998 လႄႈတင်း ပၢင်ဢုပ်ႇဢူဝ်း လွင်ႈၸုမ်းတူင်ႇဝူင်းၵူၼ်းမိူင်းလႄႈလွင်ႈပိုၼ်ႊၽႄႈၼမ်ႉလူၺ်ႈလၢႆးၼႅင်ႈသၢၼ်ပၢႆးၸၢင်ႊၸၼ်ႉသုင် တီႈမိူင်း ဢိၼ်းတီးယိူဝ်း ဢၼ်ၸုမ်း UNICEF ဢွၼ်ႁူဝ်ႁဵတ်းသၢင်ႈ မိူဝ်ႈပီႊ 2000 ၼၼ်ႉယဝ်ႉ။
ၶူးလူင် လႆႈလတ်းၽၢၼ်ႇမႃးပဵၼ်ၽူႈႁၢပ်ႇၵၢၼ်လူင်ပွင်ႊၸိုင်ႈၶၢဝ်းယၢဝ်းလူင် ပဵၼ် ႁူဝ်ၼႃႈႁွင်ႈၵၢၼ် (ပၢႆးလႅင်ႊႁိၼ်ဢိၼ်ႇၵျိၼ်ႇၼီႇယႃႇ) တီႈႁွင်ႈၵၢၼ်ၾၢႆမိူင် လႆႈ 23 ပီႊ၊ ၵႅမ်ၽူႈၸီႉၸမ်ႈ လႄႈ ၵမ်ႉၽူႈၸီႉၸမ်ႈတီႈ ႁွင်ႈၵၢၼ်ၾၢႆႇၸႂ်ႉတိုဝ်းငဝ်ႈတိုၼ်းၼမ်ႉ လႆႈ 13 ပီႊသေ မီးပိုၼ်ႇႁူႉလႄႈ တူဝ်ထူပ်းၼႃႈၵၢၼ်တင်းၼမ်လၢႆ ၵူႊလၢႆပၢႆး ၵဵဝ်ႇၵပ်းပၢႆးလႅင်ႊႁိၼ်ဢိၼ်ႇၵျိၼ်ႇၼီႇယႃႇမႃးယူႇယဝ်ႉ။
ဢူးဢွင်ႇမိၼ်ႉ
ဢူးဢွင်ႇမိၼ်ႉၼႆႉ ၸူပ်းႁူင်းႁဵၼ်းၸၼ်ႉသုင် မိူဝ်ႈပီ 1976၊ ႁူမ်ႈပႃးၸၼ်ႉလၢဝ်ၸွင်ႈ (A) သေ မိူဝ်ႈပီ 1976-1977ၼၼ်ႉ ၶိုၼ်းသိုပ်ႇၶိုၼ်ႈႁူင်းႁဵၼ်း ၽၢႆႇတႅၵ်ႈတီႈလိၼ် တီႈဝဵင်းပၢင်ဢူ ၶၢဝ်းတၢင်းၼိုင်ႈပီသေ လႆႈႁပ်ႉဝႂ် ဢွင်ႇပူၼ်ႉၽၢႆႇတႅၵ်ႈတီႈလိၼ်ယဝ်ႉ။ ဝၢႆးသေၼၼ်ႉ ၶိုၼ်းၶဝ်ႈႁၢပ်ႇၵၢၼ် တီႈတႃႈၵုင်ႈ ၼႂ်းႁွင်ႈၵၢၼ်ၽၢႆႇတႅၵ်ႈတီႈလိၼ်သေ မိူဝ်ႈပီ 1985 ၼၼ်ႉ ၸူပ်းၸၼ်ႉၸွမ် ၽၢႆႇ ၵုတ်းမၢႆ L.L.B ယဝ်ႉ။
မိူဝ်ႈပီ 1976 ထိုင် 1996 ၶၢဝ်းတၢင်းသိပ်းပီ ႁၢပ်ႇၵၢၼ်ဢဝ်ပုၼ်ႈၽွၼ်း ၽၢႆႇၵတ်ႉၶႅၼ်ႇမၢႆၼိုင်ႈ ၽၢႆႇတႅၵ်ႈတီႈလိၼ် တီႈႁၢင်ႈၵၢၼ် တႅၵ်ႈတီႈလိၼ်ဝဵင်းတႃႈၵုင်ႈသေ ၶမ်ႇပၼီႇတင်းၼမ်ၵေႃႈ ႁပ်ႉႁၢပ်ႇၵၢၼ်ၽၢႆႇတႅၵ်ႈတီႈလိၼ်မႃးယူႇယဝ်ႉ။
ယၢမ်းလဵဝ်ၼႆႉ ႁၢပ်ႇၵၢၼ်ဝႆႉတီႈ ၶမ်ႇပၼီႇ သုၼ်ႇႁူမ်ႈ ၵရဵၵ်ႉႁေႃၶမ်း ဝႆႉၽၢႆႇ Surveyor (Executive engineer) သေ ႁဵတ်းသၢင်ႈယူႇယဝ်ႉ။
ဢူးၵျေႃႇတိၼ်ႉ
ပီ 1986 ၼၼ်ႉ ဢွင်ႇပူၼ်ႉႁူင်းႁဵၼ်းၸၼ်ႉသုင်သေ ၶဝ်ႈလႆႈ ပၢႆးသၢႆႊယဝ်ႉ။ ထိုင်ပီ 1994 ၼၼ်ႉ လႆႈၸုမ်ႈ Diploma တီႈ ႁူင်းၵၢၼ်ပၢႆးသၢႆႊ AGTI Civil ယဝ်ႉ။
တေႁၢပ်ႇၼႃႈၵၢၼ် မိူဝ်ႈပီ 1994 တီႈ ၶမ်ႇပၼီႇ ဢေးယဵၵ်ႉမုၼ်ႇ ဝဵင်းတႃႈၵုင်ႈသေ ၶူင်းၵၢၼ် ပူၵ်းပွင် တၢၼ်ႇလိၼ်ႇ-ၵျွၵ်ႉတၢၼ်း ၊ ၶူင်းၵၢၼ် မၢၵ်ႈမီးတီႇလဝႃႇ ႁပ်ႉၽၢႆႇ ႁဵတ်းတၢင်း၊ ၶူင်းၵၢၼ် ႁူင်းလူတ်ႉၾႆး ၶမ်ႇပၼီႇ FMI၊ တင်းၽၢႆႇ Design SPA ႁူမ်ႈၵၼ်ႁဵတ်းသၢင်ႈယဝ်ႉ။
မိူဝ်ႈပီ 1995 ထိုင် 2016 ၼႆႉ ႁဵတ်းတီႈ ၶမ်ႇပၼီႇ Asia World သေ ၶဝ်ႈႁူမ်ႈႁဵတ်းသၢင်ႈၸွမ်း ၶူင်းၵၢၼ် ထူင်၊ ၶူင်းၵၢၼ်ၸေႈ(တၵူင်ႇၸၢၼ်း)၊ လိၼ်ယၢင်(ပီႉလမျေႇ)လႃႈသဵဝ်ႈ၊ ၶူင်းၵၢၼ် တႃႈႁိူဝ်းမိၼ်(လႃႈသဵဝ်ႈ-ႁၢႆးႁူဝ်း)၊ ၶူင်းၵၢၼ် ၾႆးၾႃႉၼမ်ႉမၢဝ်း မၢႆ-1 ၊ ၶူင်းၵၢၼ် 105 လၵ်း မူႇၸေႊ၊ ၶူင်းၵၢၼ် ထၢတ်ႈလိၼ် ( တၢတ်ႉမျေႇဢေႃးၸႃႇ- မျွင်းတၵႃႇ)၊ ၶူင်းၵၢၼ်မၢၵ်ႈမီး တီႇလဝႃႇ ၊ Green Asia ပၢပ်ႉၼမ်ႉမၼ်း လႄႈ ၶူဝ်ႈ Jetty ၊ ၶူင်းၵၢၼ် Wilmar Myanmar port Terminal Project ႁပ်ႉၽၢႆႇ Sand filling တီႈလိၼ်၊ ၶူင်းၵၢၼ် Diversion Channel ၼႃႈၵၢၼ်ၸိူဝ်းၼႆႉ လႆႈႁပ်ႉဢဝ်ပုၼ်ႈၽွၼ်း ၽၢႆႇ Civil Engineering ယဝ်ႉ။


text:
Wp/shn/မိူင်းမိတ်ႈ၊ ၸႄႈတွၼ်ႈ
ၸႄႈတွၼ်ႈမိူင်းမိတ်ႈၼႆႉ ပဵၼ်ၸႄႈတွၼ်ႈ ဢၼ်မၵ်းမၼ်ႈၽွတ်းႁႅၼ်းဝႆႉဢၼ်မႂ်ႇ ဢၼ်မီးၼႂ်း မိူင်းတႆး၊ မိူင်းမျႅၼ်ႇမႃႇဢေႃႈ။ လႆႈဢဝ် ၸႄႈဝဵင်းမိူင်းမိတ်ႈလႄႈ ၸႄႈဝဵင်းမၢၼ်ႈပဵင်း ဢၼ်ၶဝ်ပႃးဝႆႉၼႂ်း ၸႄႈတွၼ်ႈၵျွၵ်းမႄး မိူဝ်ႈၵူႈပွၵ်ႈၼၼ်ႉ ၶိုၼ်းမၵ်းမၼ်ႈၽွတ်ႈႁႅၼ်းပဵၼ် ၸႄႈတွၼ်ႈမိူင်းမိတ်ႈဝႆႉ ၶႃႈဢေႃႈ။[2]တီႈပၵ်းလုမ်းၸႄႈဝဵင်းတႄႉ ပဵၼ် ဝဵင်းမိူင်းမိတ်ႈဢေႃႈ။
ၸႄႈဝဵင်း ၸိူဝ်းၶဝ်ႈပႃး[edit]
ၽိုၼ်ဢိင်[edit]
- ↑ GoogleEarth
- ↑ ရှမ်းမြောက်ပိုင်းတွင် မိုးမိတ်ခရိုင် အဖြစ် တိုးချဲ့ဖွဲ့စည်းမည် (၄ ဖေဖော်ဝါရီ ၂၀၁၄). Retrieved on ၂၇ ဇန်နဝါရီ ၂၀၁၇။